
1 လၧယုဒၫ အစဎွၩ ယဟီအကံၫ့ ကဲၪ စဎွၩ အနံၪ့ ၥၧၫ့နံၪ့လနံၪ့နီၪ, ဘၭဘလၧၫ့ အစဎွၩ န့ၭဘူၫခၭန့ဇၫ ဂဲၫထီၩ့ဝ့ၫ လၧယရုစလံၫ့တၭ, ဝၩ့ထၬဝ့ၫလီၫ. 2 ကဆါ ဖ့ၪလၫ့ ယုဒၫ အစဎွၩ ယဟီအကံၫ့ လၧအစူၪဖၧၩ့တၭ, ယွၩအဂံၪ့ အဎၧၩ့အဎီ လနၩ့နီၪ, အဝ့ၫဒၪ ဆိၬဝ့ၫ လၧခးၡဲနၫ အဖၧၩ့ လၧအယွၩ အဂံၪ့ဖၧၩ့လီၫ. တၭ ဆိၬ ဆၧအဎၧၩ့အဎီလဖၪနီၪ လၧအယွၩအဂံၪ့ အဆၧအီၪက့ၪကီၪ့ အလးဖၧၩ့လီၫ. 3 တၭ စဎွၩ မၪလူၬ ၦဖၫဆွံၪဖိၪအခိၪ စအၭၡပံၫနၭ ဘဲၫၥိၭ အမိဂဲၫဆိၬ ၦအံၫစရ့လၭဖိၪ လနၩ့နၩ့, စဎွၩ အချံၫအၥၪ, ဒဲၦဒိၪဖၭဒိၪအဖိၪ; 4 ဖိၪၥၪခွၫ လၧအလၧၫ့အဎွ့ၩ, ဒဲအခံးအဂၩ့ ဂ့ၩ, ဒဲမၩဆၧၥ့ၪ လၧဆၧကိၪ့ဆၧဆၭ ထီးအလူၬ, ဒဲၥ့ၪထၪ့ ဆၧၥ့ၪယၫ, ဒဲအၪ့နၩ့ဖၭ ဆၧၥ့ၪယၫအဆၧၫ့ၥ့ၪ, ၦလၧအဆၧၫ့ထုၪ့ လၧစဎွၩ အနီးဖၧၩ့ ၥ့ၪ, ဘဲၫၥိၭ အမိၥီၪ့လိၪ အဝ့ၫၥံၪ လၧၦခၫလဒံအၫဖိၪ အလံၬအလဲ, ဒဲအလၨဆ့လီၫ. 5 တၭ စဎွၩ အီၪက့ၪလၩ့န့ အဝ့ၫၥံၪ လၧစဎွၩ အဆၧအၪ့အွံၪ လနံၩအဂး လနံၩအဂး, ဒဲအစဘံၭထံၫ လၧအအီၩဝ့ၫ, ဘဲၫၥိၭ ၦမိလုအၪ့ အဝ့ၫၥံၪ ၥၧၫ့နံၪ့ အထးဖၧၩ့တၭ, လၧအလးခဲၫ့နီၪ အဝ့ၫၥံၪ မိအီၪဆၧၫ့ထုၪ့ လၧစဎွၩ အမ့ၬယၫလီၫ. 6 လၧၦလဖၪနီၪ အကျၩ ၦယုဒၫဖိၪ အီၪဝ့ၫ လနၩ့, မွဲစဒၫ့နအ့လၭ, စဟၫ့အနဲအၫ, စမၡ့ၫအ့လၭ, ဒဲစအၭဇရဲအၫလီၫ. 7 တၭ ၦဖၫဆွံၪဖိၪအခိၪ ဖျိၬထဲၩ့ အမံၩ့လီၫ. စဒၫ့နအ့လၭနီၪ ဖျိၬထဲၩ့ အမံၩ့ လၧစဘ့ၫလၭတၡၭဇၫ, ဒဲစဟၫ့အနဲအၫနီၪ လၧစၡၫဒြၭ, ဒဲစမၡ့ၫအ့လၭနီၪ လၧစမံၡ့ၭ; ဒဲစအၭဇရဲအၫနီၪ လၧစအဘ့ၫဒန့ဂိၫ လီၫ. 8 လၧဆၧဘၪဆဲၫ့ လၧစဎွၩ အဆၧအၪ့အွံၪ, ဒဲစဘံၭထံၫ လၧအအီၩဝ့ၫနီၪ, စဒၫ့နအ့လၭ အီၪက့ၪဝဲၩ လၧအၥၭခံဖၧၩ့ လၧအမိမၩဘၪၥၭလိၪ အနၫ့ဆါ လၧဆၧနီၪဆ့ အ့ၬ. အခိးမွဲဘဲၫနီၪတၭ အၪ့ကံၩ့ဝ့ၫ လၧၦဖၫဆွံၪဖိၪအခိၪ ဘဲၫၥိၭ အထီးမၩဘၪၥၭလိၪ အနၫ့ဆါ လဂ့ၩလီၫ. 9 တၭ ယွၩဖ့ၪလၫ့ စဒၫ့နအ့လၭ လၧဆၧအခိးအတၩ, ဒဲဆၧၥၭအီၪ ဆၧလၧၦဖၫဆွံၪဖိၪအခိၪ အမ့ၬယၫလီၫ. 10 တၭ ၦဖၫဆွံၪဖိၪအခိၪနီၪ စံၭ စဒၫ့နအ့လၭ, ယၥၭမဲၪ ယကဆါ စဎွၩ လၧအအီၪက့ၪလၩ့ နၥံၪအဆၧအၪ့ ဒဲနၥံၪအဆၧအီၩလီၫ. အဂဲးဘဲၫယီၩ မိဒၪဘၪ နၥံၪအမ့ၬ လၩ့ၡါနဲၪ့ ၦအီၪဖျဲၪဎုၬ လၧနၥံၪဒံၭ မွဲဘၪလဲၪ; တၭ နၥံၪ မိဒုၭဘၪ ယခိၪဎွံၪ လၧဆၧဒဲၩဘၭ လၧစဎွၩ အစူၪဖၧၩ့ လီၫ. 11 ထီးနီၪလဖၧၫ့ စဒၫ့နအ့လၭ, စံၭစမ့လဇၫ လၧၦဖၫဆွံၪဖိၪအခိၪ အီၪက့ၪယူၭဝ့ၫ လၧစဒၫ့နအ့လၭ, စဟၫ့အနဲအၫ, စမၡ့ၫအ့လၭ, ဒဲစအၭဇရဲအၫ အဖၫ့ခိၪနီၪ, 12 မၩခွါ နခ့ၫနၡၩ နးဆံၫနံၩဘီၪ. တၭ ဖ့ၪလၫ့လါပၧၩ လၧဆၧဒိၭဆၧလၪ လၧပမိအၪ့, ဒဲထံၫ လၧပမိအီၩဆံၭ. 13 ထီးနီၪလဖၧၫ့ မွဲဆၧယိပမ့ၬ, ဒဲၦဖိၪၥၪခွၫ လၧအအၪ့ စဎွၩ အဆၧအၪ့အွံၪလဖၪ အမ့ၬ လၧနမ့ၬယၫဆံၭ. တၭ ဘဲၫနဒၪဆၧ အၥိၭနီၪ မၩ နခ့ၫနၡၩဘီၪ. 14 အဝ့ၫဒၪ ခိၭနၪ အလူ လၧဆၧနီၪလမံၩ့ အကၠီၩ့တၭ, မၩခွါဝ့ၫ ဆံၫနံၩလီၫ. 15 တၭ လၧဆံၫနံၩအထုၬနီၪ အဝ့ၫၥံၪ အခံးအဂၩ့ ဂ့ၩနဲၪ့, ဒဲအဖံၭအယၪ ဘီၪ့နဲၪ့ ကယဲ ၦဖိၪၥၪခွၫ လၧအအၪ့ စဎွၩ အဆၧအၪ့အွံၪ ထီးအလူၬဒံၭလီၫ. 16 အခိးမွဲ စမ့လဇၫ မၩန့ခွံၬ အဆၧအၪ့အွံၪ, ဒဲအစဘံၭထံၫ လၧအအီၩဝ့ၫတၭ, ဖ့ၪလၫ့ အဝ့ၫၥံၪ လၧဆၧဒိၭဆၧလၪ လီၫ. 17 ဆၧလၧဖိၪၥၪခွၫ လံဂၩနီၪ ယွၩ ဖ့ၪလၫ့ အဝ့ၫၥံၪ လၧဆၧၥ့ၪယၫ, ဒဲအၥုၪ့ဆၭအၥၭဆၭ လၧကယဲ ဆၧမၩလိၪ, ဒဲဆၧကိၪ့ၥ့ၪအကျၩ ထီးအလူၬလီၫ. တၭ စဒၫ့နအ့လၭ နၪၥ့ၪ ကယဲ ဆၧဒၪ ဆၧလၧယၫလခီၫ, ဒဲဆၧမံၫမး ကိၭမံၩ့ဒ့ၭ ထီးအလူၬလီၫ. 18 တၭ မုနံၩလဖၪအထုၬ လၧစဎွၩ မၪလူၬယူၭ လၧၦမိဒုၭဂဲၫနုၬဝ့ၫနီၪ, ၦဖၫဆွံၪဖိၪအခိၪ ဒုၭဂဲၫနုၬ အဝ့ၫၥံၪ လၧန့ၭဘူၫခၭန့ဇၫ အမ့ၬယၫလီၫ. 19 စဎွၩနီၪ အၪ့စိၭ အၪ့စၪ့ အဝ့ၫၥံၪတၭ, ၦဘဲၫစဒၫ့နအ့လၭ, စဟၫ့အနဲအၫ, စမၡ့ၫအ့လၭ, ဒဲစအၭဇရဲအၫ အၥိၭ အီၪလၧၦထီးအလူၬနီၪ အကျၩ နးဂၩအ့ၬ. တၭ အဝ့ၫၥံၪ အီၪဆၧၫ့ထုၪ့ လၧစဎွၩ အမ့ၬယၫလီၫ. 20 တၭ ကယဲ ဆၧဘၪဆဲၫ့ လၧဆၧကိၪ့ၥ့ၪ, ဆၧကိၪ့ဆၧဆၭ လၧစဎွၩ အၪ့စၪ့ အဝ့ၫၥံၪ လၧအဂဲးအကၠီၪ့နီၪ, ဒၪန့ဝ့ၫ လၧအဝ့ၫၥံၪ ဂ့ၩနဲၪ့ဒံၭ ကယဲ ၦကွ့ၭလံၬ, ဒဲၦၥ့ၪဆၧအူၪဆၧပီၩ အီၪလၧအဘၩ့အမုး အဖၧၩ့ ထီးအလူၬ ဆံၫဘျၩ့နီၪလီၫ. 21 တၭ စဒၫ့နအ့လၭ အီၪဝ့ၫ ထီးစဎွၩ စဲရၧၭ အနံၪ့ အခၪ့ထံၭလနံၪ့လီၫ.

1 တၭ လၧစန့ၭဘူၫခၭန့ဇၫ ကဲၪ စဎွၩ အနံၪ့ နံၫနံၪ့လနံၪ့နီၪ စန့ၭဘူၫခၭန့ဇၫ မံၫမး ဆၧမံၫမးလဖၪတၭ, အၥၭခိထၪ့တၭ မံၫလန့ဘၪလီၫ. 2 တၭ စဎွၩ မၪလူၬဆၧ လၧၦဘၪကိၭၦကွ့ၭလံၬ ဒဲၦၥ့ၪဆၧအူၪဆၧပီၩ, ဒဲၦမၩကဒၩၦမ့ၬ, ဒဲၦခၫလဒံအၫဖိၪၥံၪ ဘဲၫၥိၭ အမိဒုၭနဲၪ စဎွၩ လၧအဆၧမံၫမးလဖၪလီၫ. အဝ့ၫၥံၪ ဂဲၫဝ့ၫတၭ, ဆၧၫ့ထုၪ့ လၧစဎွၩ အမ့ၬယၫလီၫ. 3 တၭ စဎွၩစံၭ အဝ့ၫၥံၪ, ယမံၫမး ဆၧမံၫမးတၭ, ယၥၭခိထၪ့ ဘဲၫၥိၭ ယမိၥ့ၪယၫ ဆၧမံၫမးလီၫ. 4 ထီးနီၪလဖၧၫ့ ၦခၫလဒံအၫဖိၪၥံၪ စံၭ စဎွၩ လၧၦအမံနအၫဖိၪ အလၨ, မွဲစဎွၩ မၧၫ့ဝ့ၫ လၩ့ဆိၩလၩ့ကၠၪဆံၭ. လီၩဘၪ နခ့ၫနၡၩ လၧဆၧမံၫမးနီၪဘီၪ; တၭ ပမိဖၭန့ အခီၫပယီၫလီၫ. 5 စဎွၩ စံၭဆၧၫ့ဆၧတၭ, စံၭၦခၫလဒံအၫဖိၪၥံၪ, ဆၧချဲၩ့ထၪ့ဖျ့ၭယူၭ လၧယနိၭယူၭ, နၥံၪ အ့ၪလဒုၭၥ့ၪယၫဘၪယၧၩ လၧဆၧမံၫမး, ဒဲအခီၫပယီၫတၭ, ဆၧမိဒၪ့ထ့ၬခွံၬ နၥံၪ လကုၭလကုၭတၭ, နၥံၪအဂံၪ့ မိကဲၪထၪ့ ဆၧအ့ၪအလးလီၫ. 6 အ့ၪမွဲ နၥံၪ အ့ၪဒုၭၥ့ၪယၫယၧၩ လၧဆၧမံၫမး ဒဲအခီၫပယီၫတၭ, နၥံၪ မိန့ဘၪ လၬဆီၪ့လဖၪ, ဒဲဆၧဖ့ၪလၫ့လဖၪ ဒဲဆၧလၩဖၩ့ဖၭဒိၪ လၧယၧၩလီၫ. မၩအၥၭဘဲၫနီၪတၭ, ဒုၭနဲၪယၧၩ လၧဆၧမံၫမးနီၪ ဒဲအခီၫပယီၫဆ့ဆံၭ. 7 အဝ့ၫၥံၪ စံၭဆၧၫ့ဒီၭတၭ, စံၭဝ့ၫ, မွဲစဎွၩ လီၩဘၪ အခ့ၫအၡၩ လၧဆၧမံၫမးနီၪဆံၭ. တၭ ပမိဒုၭနဲၪ အခီၫပယီၫနီၪလီၫ. 8 စဎွၩ စံၭဆၧၫ့ဆၧတၭ စံၭဝ့ၫဒၪ, ယၥ့ၪယၫ လၩ့ထံးလၩ့ဆ့ၭ လၧနၥံၪ မိၥုၭနံၩၥုၭၥၫ့, အဂဲးဘဲၫယီၩ နၥံၪ နါဂၧၫ့ယူၭ ဆၧချဲၩ့ထၪ့ဖျ့ၭယူၭ လၧယနိၭယူၭ. 9 နၥံၪ အ့ၪလဒုၭၥ့ၪယၫဘၪယၧၩ လၧဆၧမံၫမးနီၪတၭ, မွဲနၥံၪ ကိၪ့ဆၧလမံၩ့, နၥံၪ အုၩ့လၩ့လိၬ နၥံၪအၥၭ လၧနၥံၪ မိချဲၩ့ ဆၧချဲၩ့အဘျံၭအဘျၪတၭ, အၪ့လီၫန့ဆၧ လၧယမ့ၬယၫ ထီးအဆၧၫ့အထီ ဖီၩ့ခွံၬဝ့ၫလီၫ. မၩအၥၭဘဲၫနီၪတၭ, လီၩဘၪယၧၩ လၧဆၧမံၫမးနီၪဆံၭ, တၭ ယမိၥ့ၪယၫ လၧနၥံၪ ဖၭအခီၫပယီၫၥ့ၪလီၫ. 10 ၦခၫလဒံအၫဖိၪၥံၪ စံၭဆၧၫ့ဆၧ လၧစဎွၩ အမ့ၬယၫ တၭ, စံၭဝ့ၫဒၪ, ၦလၧအမိစံၭဆၧၫ့ စဎွၩအဆၧလမံၩ့နီၪ အီၪလၧဂၪ့ခိၪချိၫ့ယီၩ နးဂၩအ့ၬ. မၩအၥၭဘဲၫနီၪတၭ, စဎွၩ အဒိၪအထီၫ, လၧအစီၩ့ဒိၪအမၩ့ထီၫ အၪ့ကံၩ့ ဆၧလမံၩ့ ဘဲၫနီၪအၥိၭ လၧၦကွ့ၭလံၬ, ၦၥ့ၪဆၧအူၪဆၧပီၩ, ၦခၫလဒံအၫဖိၪၥံၪ နးဂၩအ့ၬ. 11 တၭ ဆၧလၧစဎွၩ အၪ့ကံၩ့ဝ့ၫ လမံၩ့နီၪ, မွဲဆၧကၪ လမံၩ့လီၫ. အ့ၪလမွဲဘၪ ကဆါလဖၪ လၧအလအီၪဘၪ လၧဆၧဖံၭဆၧယၪ အဖၧၩ့တၭ, ဆၧဒုၭနဲၪ လၧစဎွၩ အမ့ၬယၫ ၥ့ၪအီၪ နးဂၩအ့ၬ. 12 မၩအၥၭဘဲၫနီၪတၭ, စဎွၩ ၥၭထၪ့ ဒဲၥၭခဲၩထၪ့တၭ, မၪလူၬဝ့ၫ လၧၦမိဘၪမၩၥံၫ ကယဲ ၦကိၪ့ၥ့ၪ လၧဘၭဘလၧၫ့ အဖၧၩ့ ထီးအလူၬလီၫ. 13 တၭ ဆၧအလူလၩ့ လၧၦမိဘၪမၩၥံၫ ၦကိၪ့ဆၧၥ့ၪလီၫ. တၭ ၦအၪ့ဎၬ စဒၫ့နအ့လၭ ဒဲအၥိၭလဖၪ ဘဲၫၥိၭ အမိမၩၥံၫဝ့ၫလီၫ. 14 ထီးနီၪလဖၧၫ့ စဒၫ့နအ့လၭ အီၪလၧဆၧကိၪ့ဆၧဆၭ, ဒဲဆၧကိၪ့ၥ့ၪကိၪ့ဘၪ စံၭဆၧၫ့ စဎွၩ အၡၩမၩၥံၫဆၧ အခိၪ စအၫရအီၭ လၧအလ့ၩထၪ့ဝ့ၫ ဘဲၫၥိၭ အမိမၩၥံၫ ဘၭဘလၧၫ့ အၡၩကိၪ့ဆၧၥ့ၪလဖၪ, 15 အဝ့ၫဒၪ စံၭဆၧၫ့ဆၧတၭ, စံၭ စဎွၩအၦဒိၪ စအၫရအီၭနီၪ; မွဲဘၪနီၫလၫ လၧစဎွၩ အဆၧမၪလူၬ အီၪထၪ့ချဲၫ့ ဖိၭဘိၭယီၩလဲၪ. တၭ စအၫရအီၭ ဒုၭၥ့ၪယၫ စဒၫ့နအ့လၭ လၧဆၧနီၪလမံၩ့လီၫ. 16 စဒၫ့နအ့လၭ လ့ၩနုၬ လၧစဎွၩအအီၪ တၭ, အၪ့ကံၩ့ စဎွၩ ဖ့ၪလၫ့ဝ့ၫ လၧအဆၧၫ့အထီ ဘဲၫၥိၭ အမိဖၭန့ အခီၫပယီၫ လၧစဎွၩ အမ့ၬယၫလီၫ. 17 ထီးနီၪလဖၧၫ့ စဒၫ့နအ့လၭ လ့ၩဝ့ၫ လၧအဂံၪ့ဖၧၩ့ တၭ; ဒုၭၥ့ၪယၫ အၥိၭလဖၪ, စဟၫ့အနဲအၫ, စမၡ့ၫအ့လၭ, ဒဲစအၭဇရဲအၫ, 18 ဘဲၫၥိၭ အဝ့ၫၥံၪ မိအၪ့ကံၩ့ မူၭခိၪအယွၩ အဆၧယၫ့ၥၭ လၧဆၧအီၪၥူၪလမံၩ့ယီၩ အဂဲး, ဘဲၫၥိၭ ၦထီးမၩဂၭဂီၩ့ စဒၫ့နအ့လၭ ဒဲအၥိၭ အီၪလၧဘၭဘလၧၫ့ အၡၩကိၪ့ဆၧၥ့ၪ အဂူၫဂၩလဖၪ အၥိၭ လဂ့ၩလီၫ. 19 ထီးနီၪလဖၧၫ့ ဆၧနဲၪဖျီၪထၪ့ စဒၫ့နအ့လၭ လၧဆၧအီၪၥူၪလမံၩ့နီၪ, လၧဆၧဒၪ ဆၧလၧယၫအဖၧၩ့ လၧမုနၩလခီၫတၭ; စဒၫ့နအ့လၭ စံၭထၪ့အၪ့အူၭ မူၭခိၪအယွၩလီၫ. 20 စဒၫ့နအ့လၭ ချဲၩ့ဆၧတၭ, စံၭဝ့ၫဒၪ, မွဲယွၩဘၪ ဆၧဆိၪဂ့ၩ အဆိၩဆိၩအကၠၪကၠၪဆံၭ. အဂဲးဘဲၫယီၩ ဆၧကိၪ့ၥ့ၪကိၪ့ဘၪ ဒဲဆၧအစီၩ့အမၩ့ အီၪလၧအဝ့ၫလီၫ. 21 အဝ့ၫဒၪမွဲ ၦလၧအအၪ့လဲၩဆၧ အဆၧၫ့အထီ, ဒဲအမုအလၩတၭ; အီၪက့ၪလၩ့ခွံၬ စဎွၩလဖၪ, ဒဲအီၪက့ၪထၪ့ စဎွၩလဖၪ, ဖ့ၪလၫ့ ဆၧကိၪ့ၥ့ၪ လၧၦကိၪ့ဆၧၥ့ၪ, ဒဲဆၧၥ့ၪယၫနီၪ လၧၦအၥုၪ့ဆၭအၥၭဆၭလီၫ. 22 အဝ့ၫဒၪ နဲၪဖျီၪ ဆၧအယိၬ ဒဲဆၧအီၪၥူၪလီၫ. ၥ့ၪယၫ ဆၧအီၪဝ့ၫ လၧဆၧခံၭကျၩတၭ, ဆၧဖၩ့ အီၪဝ့ၫ လၧအၥိၭလီၫ. 23 တၭ ယစံၭထၪ့အၪ့အူၭ နခိးနတၩ, ယဖါလဖၪ အယွၩဧ့, ယ စံၭထၪ့အၪ့အူၭ နၧၩလီၫ. အဂဲးဘဲၫယီၩ နဖ့ၪလၫ့ ယၧၩ လၧဆၧကိၪ့ၥ့ၪကိၪ့ဘၪ, ဒဲဆၧအစီၩ့အမၩ့တၭ, ဘိၩ့နဲၪ့ယီၩ နဒုၭၥ့ၪယၫယူၭယၧၩ ဆၧလၧပအၪ့ကံၩ့ လၧနၧၩလီၫ. အဂဲးဘဲၫယီၩ နဒုၭၥ့ၪယၫပၧၩ လၧစဎွၩ အဆၧလမံၩ့နီၪလီၫ. 24 မၩအၥၭဘဲၫနီၪတၭ, စဒၫ့နအ့လၭ လ့ၩနုၬ လၧစအၫရအီၭ အအီၪ လၧစဎွၩ အီၪက့ၪလၩ့ဝ့ၫ လၧအမိမၩဂၭဂီၩ့ ဘၭဘလၧၫ့ အၡၩကိၪ့ဆၧၥ့ၪလီၫ. လ့ၩနုၬဝ့ၫတၭ, စံၭအဝ့ၫ ဘဲၫယီၩ, ထီးမၩဂၭဂီၩ့ ဘၭဘလၧၫ့ အၡၩကိၪ့ဆၧၥ့ၪ လဂ့ၩ; ၥိၫ့ယၧၩ လၧစဎွၩ အမ့ၬယၫတၭ, ယမိဖၭ အခီၫပယီၫ လၧစဎွၩ အမ့ၬယၫလီၫ. 25 ထီးနီၪလဖၧၫ့ စအၫရအီၭ ၥိၫ့ထၪ့ စဒၫ့နအ့လၭ လၧစဎွၩ အမ့ၬယၫ ချဲၫ့ချဲၫ့တၭ, စံၭအဝ့ၫ ဘဲၫယီၩ, ယဒၪန့ ၦလၧၦယုဒၫဖိၪၥံၪ ကဲၪဎီး အကျၩ လဂၩ လၧအမိလီၩဘၪ စဎွၩ လၧအခီၫပယီၫနီၪလီၫ. 26 စဎွၩ ချဲၩ့ထၪ့ဆၧတၭ စံၭ စဒၫ့နအ့လၭ လၧအမံၩ့မွဲ ဘ့ၫလၭတၡၭဇၫနီၪ, နဒုၭၥ့ၪယၫယၧၩ လၧဆၧမံၫမး လၧယဒၪဘၪတၭ, ဖၭန့ အခီၫပယီၫနီၪ ဘၪမိၥ့ၪဧၪ. 27 စဒၫ့နအ့လၭ စံၭဆၧၫ့ဆၧ လၧစဎွၩ အမ့ၬယၫတၭ, စံၭဝ့ၫဒၪ, ဆၧအီၪၥူၪလမံၩ့ လၧစဎွၩ အၪ့ကံၩ့ဝ့ၫနီၪ, ၦကိၪ့ဆၧၥ့ၪ, ၦၥ့ၪဆၧအူၪဆၧပီၩ, ၦကွ့ၭလံၬ, ၦယိၡၪၥံၪၥ့ၪနီၪ, ဒုၭနဲၪ စဎွၩ ၥ့ၪ နးဂၩအ့ၬ. 28 မွဲလါနၫ့ဘိၩ ယွၩ အီၪဝ့ၫ လၧမူၭခိၪ လဂၩ, လၧအနဲၪဖျီၪ ဆၧအီၪၥူၪလဖၪတၭ, အဝ့ၫဒၪ ဒုၭၥ့ၪယၫ စဎွၩ န့ၭဘူၫခၭန့ဇၫ လၧဆၧလၧအမိမၩအၥၭ လၧမုနံၩလဖၪ လၧယၫနီၪလီၫ. နဆၧမံၫမး, ဒဲနမ့ၬၥၪ ဒၪဆၧ လၧယၫလခီၫ လၧနလးမံၫ အဖၧၩ့နီၪ မွဲ အယီၩ, 29 နဝ့ၫဒၪ စဎွၩဧ့, နဆၧဆီၫ့မီၪ့ထၪ့ လၧနလးမံၫအဖၧၩ့ လၧဆၧလၧအမိမၩအၥၭ လၧခဲၫ့လၧယၫ အဂဲးလီၫ. တၭ ၦလၧအနဲၪဖျီၪ ဆၧအီၪၥူၪနီၪ ဒုၭၥ့ၪယၫနၧၩ လၧဆၧလၧအမိမၩအၥၭ လၧနၧၩလီၫ. 30 တၭ ဆၧလၧယၧၩယီၩ, ဆၧအီၪၥူၪလမံၩ့ယီၩ ဖျီၪထၪ့ လၧယမ့ၬယၫ မွဲလၧဆၧကိၪ့ၥ့ၪကိၪ့ဘၪ အီၪလၧယၧၩ ဒိၪနဲၪ့ဒံၭ ကယဲ ဆၧၥၭမၧၫ့နီၪ မွဲအ့ၬ. မွဲဘဲၫၥိၭ ဆၧမိဒုၭၥ့ၪယၫ စဎွၩ လၧဆၧအခီၫပယီၫနီၪ, ဒဲဘဲၫၥိၭ နမိၥ့ၪယၫ နၥၭအဆၧဆီၫ့မီၪ့လီၫ. 31 နဝ့ၫဒၪ စဎွၩဧ့, နယိဆၧတၭ, ယိခွါ, ဆၧဂၩ့ဖၭဒိၪ တၭ, မွဲအဒိၪအထီၫတၭ, ယုၩ့ယဲ ဒိၪမၬနီၪ, ဆၧၫ့ထုၪ့ လၧနမ့ၬယၫတၭ, အခံးအဂၩ့ အီၪဝ့ၫ လၧအကယးအကဖးဒိၪလီၫ. 32 ဆၧအဂၩ့နီၪ မွဲဘဲၫယီၩ, အခိၪဎွံၪမွဲ ထီၫ့ဆံၫ့, အၥၭနၫ ဒဲအစူၪမွဲစ့ၩ, အဂူၭဖိၫ့ ဒဲအကံၪထံၭနီၪ မွဲ ထီးဘၩ့, 33 အခၪ့ဒူၪမွဲ ထၭ, အခၪ့ယၫၥၭမွဲ ထၭလကုၭ ဒဲဖံၬလကုၭလီၫ. 34 နယိဒံၭ ဆၧတၭ, ထီးအစူၪ လအီၪဘၪနီၪ, ဆၧဖျၭန့ခွံၬ လိးလဖျိၪ့ လၧအဘၪတီၩ့ဘၪထံၭ ဆၧဂၩ့အခၪ့ လၧအမွဲထၭ ဒဲဖံၬနီၪတၭ, မၩလၩ့ဘျ့ၭဝ့ၫ လီၫ. 35 ထီးနီၪလဖၧၫ့, ထၭ, ဖံၬ, ထီးဘၩ့, စ့ၩ ဒဲထီၫ့လဖၪနီၪ လၩ့ဎီးဝ့ၫ စီၪ့ဎးတၭ, ကဲၪထၪ့ ဆၧဘဲၫဖ့ၫ လၧဆၧခိအထီ အခရဲးဖၧၩ့ အၥိၭနီၪတၭ, လံၩအူၪဒံၩခွံၬဝ့ၫတၭ, အလးအီၪ လၧအဂး နးစီၪ့အ့ၬ. တၭ လိး လၧအဘၪတီၩ့ဘၪထံၭ ဆၧဂၩ့နီၪ ကဲၪထၪ့ ခိၪလီၩ့ဖၭဒိၪ လဖျိၪ့တၭ, မၩဎွ့ၩ ဂၪ့ခိၪ ထၧၫ့ဖျိၪ့ယၫလီၫ. 36 အနီၪမွဲ ဆၧမံၫမးနီၪတၭ, ပမိဖၭန့ အခီၫပယီၫ လၧစဎွၩ အမ့ၬယၫ လီၫ. 37 နဝ့ၫဒၪ စဎွၩဧ့, နမွဲစဎွၩလဖၪ အစဎွၩ; အဂဲးဘဲၫယီၩ မူၭခိၪအယွၩ ဖ့ၪလၫ့နၧၩ လၧဆၧအဘၩ့အမုး, ဒဲဆၧအစီၩ့အမၩ့, ဒဲဆၧအဂဲးအဘၭ, ဒဲဆၧလၩဖၩ့ လီၫ. 38 တၭ ထီးဒၪ ၦၡၩၥံၪ အီၪဝ့ၫလစီၪ့လါလါနီၪ, အဝ့ၫဒၪ ဖ့ၪလၫ့ ဆၧဖိၪဆၧဎါ လၧမံၩ့လၬကျၩ, ဒဲထိၪဖိၪလံၪဖိၪ လၧမူၭဖိၭဖၫ့လဖၪ လၧနစူၪဖၧၩ့တၭ, အီၪက့ၪ နၧၩ လၧဆၧထီးအလူၬနီၪ အခိၪလီၫ. နဝ့ၫဒၪယီၩ, နမွဲ ဆၧခိၪဎွံၪထီၫ့လီၫ. 39 လၧနလးခဲၫ့နီၪ ဘၩ့မုးအဂူၫဂၩ ဆံၭနဲၪ့ဒံၭနၧၩ လဘၩ့မုး မိအီၪထၪ့တၭ, ဘၩ့မုးထီးဘၩ့ မွဲဘၩ့မုးအဂူၫဂၩ ၥၧၫ့ဘၩ့မုး လဘၩ့မုး လၧအမိစ့ၩရၫ့ ဂၪ့ခိၪ ထၧၫ့ဖျိၪ့ယၫ မိအီၪထၪ့လီၫ. 40 အဘၩ့အမုး လံဘၩ့မုး လဘၩ့မုးနီၪ မိဆီၪ့ဝ့ၫ ဘဲၫထၭ အၥိၭလီၫ. ဘဲၫထၭ မၩခါခွံၬ ဒဲမၩလၩ့ဘျ့ၭခွံၬ ကယဲ ဆၧလမံၩ့လါလါ အၥိၭတၭ ဘဲၫထၭ မၩလၩ့ဘျ့ၭ ဆၧလဖၪ အၥိၭနီၪ မိမၩလၩ့ဘျ့ၭဝ့ၫတၭ, မၩလၩ့ဎဲး လၩ့မုၬလၩ့မၫ့ ထီးအလူၬနီၪလီၫ. 41 မွဲနဒၪဘၪ အခၪ့ယၫၥၭ ဒဲအခၪ့နိၩ့လဖၪ လၧအမွဲဖံၬလနၩ့ ဒဲထၭလနၩ့တၭ, ဘၩ့မုး မိလၩ့မုလၩ့ဖၭ လါနၫ့တၭ, ထၭ အဂဲးအဘၭ ဘဲၫထၭ အၥိၭ မိအီၪဝ့ၫ လၧအဖၧၩ့, အဂဲးဘဲၫယီၩ နဒၪဘၪ ထၭ အီၪဎုၬ လၧဖံၬလီၫ. 42 ခၪ့နိၩ့လဖၪမွဲ ထၭလနၩ့ ဒဲဖံၬလနၩ့တၭ, ဘၩ့မုး မိဆီၪ့လနၩ့, ဒဲမိဘူၪလနၩ့လီၫ. 43 မွဲနဒၪဘၪ ထၭ အီၪဎုၬ လၧဖံၬတၭ, မိမၩဎုၬအၥၭ လၧၦၡၩအချံၫအၥၪ လါနၩ့တၭ, လမိဘုၭထၬလိၬ ဘၪအၥၭ လဂၩ ဒဲလဂၩ, ယိခွါ, ဘဲၫထၭ လအီၪဎုၬဘၪ လၧဖံၬ အၥိၭနီၪလီၫ. 44 ဆၧလၧစဎွၩလဖၪနီၪ အမုနံၩ အထးဖၧၩ့တၭ, မူၭခိၪအယွၩ မိအီၪက့ၪလၩ့ ဘၩ့မုး နးဘၩ့မုး လၧအလမိဂၭဂီၩ့ဘၪ လၩ့ဆိၩလၩ့ကၠၪလီၫ. တၭ ဘၩ့မုးနီၪ အီၪလၩ့ထးဘၪဝ့ၫ လၧၦဂူၫဂၩ လဆၨၩ အဂးအ့ၬ. မိမၩလၩ့ဘျ့ၭခွံၬ အဝ့ၫၥံၪတၭ, မိမၩလူၬခွံၬ ဘၩ့မုးလဖၪနီၪ ထီးအလူၬ, အ့ၪမွဲ အဝ့ၫနီၪ မိအီၪဂုးခၧၫ့ဝ့ၫ လၩ့ဆိၩလၩ့ကၠၪလီၫ. 45 မွဲနဒၪ ဆၧလၧအစူၪ လအီၪဘၪတၭ, ဆၧဖျၭန့ခွံၬ လိးလဖျိၪ့ လၧခိၪလီၩ့ အလီၩ့တၭ, အဆၧနီၪ မၩလၩ့ဘျ့ၭ ထၭ, ထီးဘၩ့, ဖံၬ, စ့ၩ ဒဲထီၫ့နီၪလီၫ. ယွၩဖၭဒိၪ ဒုၭၥ့ၪယၫ စဎွၩ လၧဆၧလၧအမိမၩအၥၭ လၧခဲၫ့လၧယၫလီၫ. တၭ ဆၧမံၫမးနီၪ မွဲအခၧၫ့တၭ, ဆၧဖၭန့ အခီၫပယီၫနီၪ မွဲအမွဲ ဆၧတီၩလီၫ. 46 ထီးနီၪလဖၧၫ့ စဎွၩ န့ၭဘူၫခၭန့ဇၫ ထွံၩလၩ့ၡီၫ့လၩ့ အၥၭတၭ, မၪလူၬဝ့ၫ လၧၦမိလုထၪ့ စဒၫ့နအ့လၭ လၧဆၧလု ဒဲဆၧနၧၫ့မၧၫ့လီၫ. 47 တၭ စဎွၩ စံၭဆၧၫ့ စဒၫ့နအ့လၭတၭ, စံၭဝ့ၫဒၪ, မွဲမၬ, နၥံၪအယွၩနီၪ မွဲကဆါလဖၪအယွၩ; ဒဲစဎွၩလဖၪ အကဆါတၭ, မွဲနနဲၪဖျီၪ ဆၧအီၪၥူၪ လမံၩ့ယီၩ ၥ့ၪတၭ, မွဲဝ့ၫ ဆၧနဲၪဖျီၪ ဆၧအီၪၥူၪလဖၪနီၪၥ့ၪလီၫ. 48 ထီးနီၪလဖၧၫ့ စဎွၩ အီၪက့ၪ စဒၫ့နအ့လၭ လၧၦအခိၪ တၭ, ဖ့ၪလၫ့ဝ့ၫ လၧလၬဆီၪ့ အဒိၪအအၪတၭ, အီၪက့ၪဝ့ၫ လၧခးဘၭဘလၧၫ့ ထၧၫ့ဘံၪ့ယၫ အဖၫ့ခိၪ, ဒဲဘၭဘလၧၫ့ အၡၩကိၪ့ဆၧၥ့ၪ အခိၪလဖၪ အဒိၪထုၬလီၫ. 49 စဒၫ့နအ့လၭ အၪ့ကံၩ့ဆၧ လၧစဎွၩတၭ, မွဲအအီၪက့ၪလၩ့စၡၫဒြၭ, စမံၡ့ၭ, ဒဲစအဘ့ၫဒန့ဂိၫ လၧဆၧလၧခးဘၭဘလၧၫ့ အဖၧၩ့လဖၪ အဖၫ့ခိၪလီၫ. အ့ၪမွဲ စဒၫ့နအ့လၭ ဆၧၫ့နၩ့ဝ့ၫ လၧစဎွၩ အတရၫ့ဖၧၩ့နီၪလီၫ.

1 စဎွၩ န့ၭဘူၫခၭန့ဇၫ မၩကဲၪထၪ့ ဆၧဂၩ့ထီၫ့ လၧအထၪ့ထီၫ အဖျါ ဎူၫဆံၫ, ဒဲအဒၪ့ဎၩ့ ဎူၫဖျါလီၫ. အီၪက့ၪဝ့ၫ လၧဆၧပျၩ့ ဒုရၫ အဖၧၩ့ လၧခးဘၭဘလၧၫ့ အဖၧၩ့ လီၫ. 2 တၭ စဎွၩ န့ၭဘူၫခၭန့ဇၫ အၪ့မၧၫ့ ၦလ့ၩဒုၭအီၪကိၩ့အီၪကီၪ့ ၦဒိၪဖၭဒိၪ, ၦဒိၪၦၡါၥံၪ, ၦပၧၩ့ဆၧဖိၪၥံၪ, ၦစ့ၩရၫ့ခွးၥံၪ, ၦပၧၩ့စ့ၩၥံၪ, ၦၥ့ၪဆၧၥီၪ့ဆၧၥၫ့ၥံၪ, ၦၥ့ၪဆၧမၪလူၬၥံၪ, ဒဲၦပၧၩ့ဆၧ လၧခးဖိၪ အဖၧၩ့ ထီးအလူၬ ဘဲၫၥိၭ အမိဂဲၫမၩဘိၪ့ဖလါ ဆၧဂၩ့ လၧစဎွၩ န့ၭဘူၫခၭန့ဇၫ အီၪက့ၪထၪ့ဝ့ၫနီၪလီၫ. 3 ထီးနီၪလဖၧၫ့, ၦဒိၪၦၡါၥံၪ, ၦပၧၩ့ဆၧၥံၪ, ၦစ့ၩရၫ့ခွးၥံၪ, ၦပၧၩ့စ့ၩၥံၪ, ၦၥ့ၪဆၧၥီၪ့ဆၧၥၫ့ၥံၪ, ၦၥ့ၪဆၧမၪလူၬၥံၪ ဒဲၦပၧၩ့ဆၧ လၧခးဖိၪ အဖၧၩ့ ထီးအလူၬနီၪ အီၪကိၩ့အီၪကီၪ့ ဘဲၫၥိၭ အမိမၩဘိၪ့ဖလါ ဆၧဂၩ့ လၧစဎွၩ န့ၭဘူၫခၭန့ဇၫ အီၪက့ၪထၪ့ဝ့ၫတၭ, အဝ့ၫၥံၪ ဆၧၫ့ထုၪ့ဝ့ၫ လၧဆၧဂၩ့ လၧစဎွၩ န့ၭဘူၫခၭန့ဇၫ အီၪက့ၪထၪ့ဝ့ၫနီၪ အမ့ၬယၫလီၫ. 4 တၭ ၦကိၭဆၧ လဂၩနီၪ ကိၭၡၭထၪ့ဆၧ, ၦခမျၧးလဖၪ, ၦဆၨၩလဖၪ, ဒဲၦချဲၩ့ဆၧအလၨ ကိၭဆၨၩဒ့ၭၥံၪဧ့, ဆၧမၪလူၬနၥံၪ, 5 ထီးအထီ လၧနၥံၪ နါဂၧၫ့ ခွ့ၩ, ပံၩ, နါဒံၩ့, ခနၭ, ၥၫ့ထီး, ဖီး နံၫဘီၩ့ လမံၩ့, ဒဲကယဲ ဆၧၥံၫကျံၩ အၥီၫတၭ, နၥံၪ မိဘၪထွံၩလၩ့ နၥံၪအၥၭတၭ, ဘၩထၪ့ ဆၧဂၩ့ထီၫ့ လၧစဎွၩ န့ၭဘူၫခၭန့ဇၫ အီၪက့ၪထၪ့ဝ့ၫလီၫ. 6 ထီးဒၪ ၦလၧအလထွံၩလၩ့ဘၪအၥၭတၭ, လဘၩဘၪဝ့ၫ လဂၩလါလါနီၪ, ဆၧမိခွံၬလၩ့ခွံၬဝ့ၫ လၧမ့ၪခဲၩထၪ့ အဖံၫ့ချၪဖၧၩ့နီၪ ချဲၫ့မၬလီၫ. 7 မၩအၥၭဘဲၫနီၪတၭ, ထီးအထီ လၧၦကိၭဆၨၩဒ့ၭ နါဂၧၫ့ ခွ့ၩ, ပံၩ, နါဒံၩ့, ခနၭ, ၥၫ့ထီး, ဒဲကယဲ ဆၧၥံၫကျံၩ အၥီၫတၭ, ၦခမျၧးလဖၪ, ၦဆၨၩလဖၪ, ဒဲၦချဲၩ့ဆၧအလၨ ကိၭဆၨၩဒ့ၭ ထီးအလူၬနီၪ ထွံၩလၩ့အၥၭတၭ, ဘၩထၪ့ ဆၧဂၩ့ထီၫ့ လၧစဎွၩ န့ၭဘူၫခၭန့ဇၫ အီၪက့ၪထၪ့ဝ့ၫနီၪလီၫ. 8 မၩအၥၭဘဲၫနီၪတၭ, ၦၡၩ, ၦခၫလဒံအၫဖိၪၥံၪ လနၩ့ ၥုၭဘူၭအၥၭတၭ, အီၪက့ၪ ဆၧမၪ လၧၦယုဒၫဖိၪၥံၪ အလီၩ့လီၫ. 9 အဝ့ၫၥံၪ ချဲၩ့ဆၧ လၧစဎွၩ န့ၭဘူၫခၭန့ဇၫ တၭ, စံၭဝ့ၫ, မွဲစဎွၩ မၧၫ့ဝ့ၫ လၩ့ဆိၩလၩ့ကၠၪဆံၭ. 10 နဝ့ၫဒၪ စဎွၩဧ့, နလူလၩ့ လၧကယဲ ၦၡၩ လၧအနါဂၧၫ့ ခွ့ၩ, ပံၩ, နါဒံၩ့, ခနၭ, ၥၫ့ထီး, ဖီး နံၫဘီၩ့ လမံၩ့, ဒဲကယဲ ဆၧၥံၫကျံၩအၥီၫ လဂၩလါလါနီၪ မိဘၪထွံၩလၩ့အၥၭတၭ, ဘၩထၪ့ ဆၧဂၩ့ထီၫ့, 11 တၭ ထီးဒၪ ၦလၧအလထွံၩလၩ့ဘၪအၥၭတၭ, လဘၩထၪ့ဘၪ လဂၩဂၩနီၪ, ဆၧမိဘၪခွံၬလၩ့ခွံၬ အဝ့ၫ လၧမ့ၪခဲၩ အဖံၫ့ချၪဖၧၩ့နီၪလီၫ. 12 ၦၡၩ ၦယုဒၫဖိၪၥံၪ လနၩ့ လၧနအီၪက့ၪလၩ့ လၧခးဘၭဘလၧၫ့ အဆၧမၩအဖၫ့ခိၪ, စၡၫဒြၭ, စမံၡ့ၭ, ဒဲစအဘ့ၫဒန့ဂိၫလဖၪနီၪ အီၪဝ့ၫလီၫ. စဎွၩဧ့, အဝ့ၫၥံၪ ဒူၩယၪ့ နၧၩအ့ၬ, လမၩဘၪ နကဆါလဖၪ အဆၧတၭ, ဘၩ ဆၧဂၩ့ထီၫ့ လၧနအီၪက့ၪထၪ့ဝ့ၫနီၪ ဆ့အ့ၬ. 13 တၭ စန့ၭဘူၫခၭန့ဇၫ မၪလူၬဝ့ၫ လၧအၥၭထၪ့ ဒဲအၥၭခဲၩထၪ့ ဘဲၫၥိၭ ၦမိဂဲၫဆိၬ စၡၫဒြၭ, စမံၡ့ၭ, ဒဲစအဘ့ၫဒန့ဂိၫတၭ, အဝ့ၫၥံၪ ဂဲၫဆိၬ ၦလဖၪနီၪ လၧစဎွၩ အမ့ၬယၫလီၫ. 14 တၭ စန့ၭဘူၫခၭန့ဇၫ ချဲၩ့ဆၧ လၧအဝ့ၫၥံၪတၭ စံၭဝ့ၫ, စၡၫဒြၭ, စမံၡ့ၭ ဒဲစအဘ့ၫဒန့ဂိၫၥံၪဧ့, မွဲနၥံၪ အီၪက့ၪနၥံၪအၥၭ လၧနၥံၪ လမၩဘၪ ယယွၩလဖၪအဆၧ, နၥံၪ လဘၩထၪ့ဘၪ ဆၧဂၩ့ထီၫ့ လၧယအီၪက့ၪထၪ့ဝ့ၫနီၪ ဆ့ဧၪ. 15 ဘိၩ့နဲၪ့ယီၩ, ထီးအထီလၧနၥံၪ နါဂၧၫ့ ခွ့ၩ, ပံၩ, နါဒံၩ့, ခနၭ, ၥၫ့ထီး, ဖီးနံၫဘီၩ့ လမံၩ့, ဒဲကယဲ ဆၧၥံၫကျံၩအၥီၫနီၪ နၥံၪ အ့ၪတဲၩ့ဝဲၩ နၥံၪအၥၭ တၭ, နၥံၪ အ့ၪထွံၩလၩ့ နၥံၪအၥၭ ဒဲဘၩ ဆၧဂၩ့ လၧယမၩကဲၪထၪ့ဝ့ၫနီၪတၭ, ဂ့ၩယူၭ, အ့ၪမွဲ နၥံၪ အ့ၪလဘၩထၪ့ဘၪတၭ, နၥံၪ မိဘၪ ဆၧခွံၬလၩ့ခွံၬ နၥံၪ လၧမ့ၪခဲၩ အဖံၫ့ချၪဖၧၩ့ လၧနၩရံၩနီၪလီၫ. တၭ ယွၩ လၧအမိမၩဖီၩ့ဖျ့ၭ နၥံၪ လၧယစူၪဖၧၩ့နီၪ, မွဲပလၫလဂၩလဲၪ. 16 စၡၫဒြၭ, စမံၡ့ၭ, ဒဲစအဘ့ၫဒန့ဂိၫနီၪ စံၭဆၧၫ့ စဎွၩ န့ၭဘူၫခၭန့ဇၫတၭ စံၭဝ့ၫဒၪ, ပစံၭဆၧၫ့ ဆၧလၧဆၧလမံၩ့ယီၩ အဂဲးနီၪ အလးအီၪအ့ၬ. 17 ယိခွါ, ပယွၩ လၧပမၩအဆၧ လဂၩနီၪ, မၩဖီၩ့မၩဖျ့ၭပၧၩ လၧမ့ၪခဲၩ အဖံၫ့ချၪဖၧၩ့ၥ့ၪတၭ, မွဲအမိမၩဖီၩ့မၩဖျ့ၭပၧၩ လၧနစူၪဖၧၩ့ဆ့, စဎွၩဧ့, 18 အ့ၪလမွဲဘၪဘဲၫနီၪတၭ, စဎွၩဧ့, လၧပလမၩဘၪ နယွၩလဖၪအဆၧ, ပလဘၩထၪ့ဘၪ နဆၧဂၩ့ထီၫ့ လၧနအီၪက့ၪထၪ့နီၪ, ၥ့ၪယၫနဝ့ၫဒၪဆံၭ. 19 ထီးနီၪလဖၧၫ့ စန့ၭဘူၫခၭန့ဇၫ အၥၭထၪ့ဎွ့ၩတံၭ တၭ, အမ့ၬအခံးအဂၩ့ လၩ့မဲၩဒၪဆၧ ထၫ့ဒၩ စၡၫဒြၭ, စမံၡ့ၭ, ဒဲစအဘ့ၫဒန့ဂိၫလီၫ. တၭ မၪလူၬဝ့ၫ လၧၦမိဘၪမၩဖံၫ့ချၪဖၧၩ့နီၪ ခိနဲၪ့ အလးနွ့ၫဘျၩ့လီၫ. 20 တၭ မၪလူၬ ၦအဂဲးဆီၪ့အဘၭဆီၪ့ လၧၦၥုၭမုအကျၩလဖၪ, ဘဲၫၥိၭ အမိစၧၩ့ထၬ စၡၫဒြၭ, စမံၡ့ၭ, ဒဲစအဘ့ၫဒန့ဂိၫ တၭ, ခွံၬလၩ့ခွံၬ အဝ့ၫၥံၪ လၧမ့ၪခဲၩ အဖံၫ့ချၪဖၧၩ့လီၫ. 21 ထီးနီၪလဖၧၫ့ ၦစၧၩ့ထၬအဝ့ၫၥံၪနီၪ အီၪလၧအဆၧဖျၪ့ခဲၫ့, ဒဲအဆဲၫ့, ဒဲအဖၬဘဲၩ့, ဒဲအဆၧကီၩ့ဆၧၥိၭ အဂူၫဂၩတၭ, ခွံၬလၩ့ခွံၬဝ့ၫ လၧမ့ၪခဲၩ အဖံၫ့ချၪဖၧၩ့ အၥၭကျၩလီၫ. 22 မၩအၥၭဘဲၫနီၪတၭ, စဎွၩ အဆၧမၪလူၬ ဆီၪ့ဝ့ၫ, ဒဲဖံၫ့ချၪဖၧၩ့နီၪ ခိနၭနၭလ့ၬ အကၠီၩ့တၭ, မ့ၪလၪ ဖျဲၩ့စိၩ အၪ့ၥံၫၦၡၩ လၧအဆိၬထၪ့ စၡၫဒြၭ, စမံၡ့ၭ, ဒဲစအဘ့ၫဒန့ဂိၫလီၫ. 23 တၭ စၡၫဒြၭ, စမံၡ့ၭ, ဒဲစအဘ့ၫဒန့ဂိၫ ၥၧၫ့ဂၩနီၪ လၩ့ထ့ၬစၧၩ့ထၬအၥၭ လၧမ့ၪခဲၩ အဖံၫ့ချၪဖၧၩ့ အၥၭကျၩလီၫ. 24 ထီးနီၪလဖၧၫ့ စဎွၩ န့ၭဘူၫခၭန့ဇၫနီၪ မၩထၪ့အၥၭ ထီၫမံၫထီၫမၪတၭ, ဂဲထုၪ့ချဲၫ့ချဲၫ့တၭ ချဲၩ့ဆၧတၭ, စံၭ အၡၩကိၪ့လိၬအၥၭလဖၪနီၪ, ပခွံၬလၩ့ခွံၬ ၦဘၪစၧၩ့ထၬဝ့ၫ ၥၧၫ့ဂၩ လၧမ့ၪအကျၩနီၪ မွဲအ့ၬဧၪ. အဝ့ၫၥံၪ စံၭဆၧၫ့ဆၧ လၧစဎွၩတၭ, စံၭဝ့ၫ, မွဲယူၭ, စဎွၩဧ့, 25 အဝ့ၫနီၪ စံၭဆၧၫ့ဝ့ၫဒၪတၭ, စံၭဝ့ၫ, ယိခွါ, ယဒၪဘၪ ၦအီၪပျီၩဖျ့ၭဝ့ၫ လံဂၩ, လ့ၩဆၧ လၧမ့ၪအကျၩတၭ, ဘၪ ဆၧအၧၩ့ နးမံၩ့အ့ၬ. တၭ အဝ့ၫၥံၪ လံဂၩလဂၩနီၪ, အခံးအဂၩ့ မၩအၥၭ ဘဲၫယွၩ အဖိၪခွၫလဂၩ အၥိၭနီၪလီၫ. 26 ထီးနီၪလဖၧၫ့ စန့ၭဘူၫခၭန့ဇၫ ၥုၭဘူၭအၥၭ လၧမ့ၪဖံၫ့ချၪ အခိၪထိၭလီၫ. ချဲၩ့ဆၧတၭ, စံၭဝ့ၫဒၪ, ယွၩအထီၫထုၬ အခ့ၫအၡၩ, စၡၫဒြၭ, စမံၡ့ၭ, ဒဲစအဘ့ၫဒန့ဂိၫၥံၪဧ့, စဲၪ့ထၪ့ခွံၬတၭ, ဂဲၫထၪ့ဘီၪ. ထီးနီၪလဖၧၫ့ စၡၫဒြၭ, စမံၡ့ၭ, ဒဲစအဘ့ၫဒန့ဂိၫ စဲၪ့ထၪ့ခွံၬဝ့ၫ လၧမ့ၪကျၩ လီၫ. 27 တၭ ၦဒိၪဖၭဒိၪၥံၪ, ၦဒိၪၦၡါၥံၪ, ၦပၧၩ့ဆၧၥံၪ, ဒဲစဎွၩ အၡၩကိၪ့လိၬအၥၭလဖၪ အီၪကိၩ့အီၪကီၪ့ဝ့ၫ တၭ, ယိ ၦလဖၪယီၩတၭ, မ့ၪအၧၩ့ အစီၩ့အမၩ့ လအီၪဘၪ လၧအမိၡါ အလီၩ့ နးမံၩ့, ဒဲအခိၪၥူၫ လခိဂိၬဘၪ နးဘီၩ့, ဒဲအဆၧဖျၪ့ခဲၫ့ အီၪဒၪအဆၧတၭ, မ့ၪအနၧၫ့ဎိၪ ဘၪ အဝ့ၫၥံၪအ့ၬ. 28 ထီးနီၪလဖၧၫ့ စန့ၭဘူၫခၭန့ဇၫ, ချဲၩ့ဆၧတၭ, စံၭဝ့ၫဒၪ, စၡၫဒြၭ, စမံၡ့ၭ, ဒဲစအဘ့ၫဒန့ဂိၫလဖၪ အယွၩ လၧအအၪ့မၧၫ့လၩ့ အၥီၫ့ လဂၩတၭ, မၩဖီၩ့မၩဖျ့ၭ အခ့ၫအၡၩ လၧအဒိၭနဲၩ့အၥၭ လၧအဝ့ၫတၭ, လၨခၫ့ဖၬ စဎွၩ အဆၧမၪလူၬတၭ, ဖ့ၪလၫ့ခွံၬ အနၫ့ဆါ ဘဲၫၥိၭ, အ့ၪလမွဲဘၪ အယွၩဒၪဝ့ၫ လဂၩ, အထီးမၩ ယွၩဂူၫဂၩအဆၧ, အထီးဘၩဝ့ၫ လဂ့ၩ လဂၩနီၪ, မွဲအဘၪ ဆၧဆိၪဂ့ၩဝ့ၫဆံၭ. 29 မၩအၥၭဘဲၫနီၪတၭ, ယလူလၩ့ လၧကယဲ ၦခမျၧး, ၦဆၨၩလဖၪ, ဒဲၦချဲၩ့ဆၧအလၨ ကိၭဆၨၩဒ့ၭ လၧအချဲၩ့မၪဘၪ စၡၫဒြၭ, စမံၡ့ၭ, ဒဲစအဘ့ၫဒန့ဂိၫလဖၪ အယွၩ လဂၩလါလါနီၪ, ဆၧမိဒၪ့ထ့ၬခွံၬဝ့ၫ လကုၭလကုၭတၭ, အဂံၪ့ မိကဲၪထၪ့ ဆၧအ့ၪအလးလီၫ. အဂဲးဘဲၫယီၩ ယွၩအဂူၫဂၩ လၧအမၩဖီၩ့မၩဖျ့ၭဆၧ ဘဲၫယီၩ အၥိၭ အီၪနးဂၩအ့ၬ. 30 ထီးနီၪလဖၧၫ့ စဎွၩ ဒုၭဘီၪထၪ့ယီၫထၪ့ စၡၫဒြၭ, စမံၡ့ၭ, ဒဲစအဘ့ၫဒန့ဂိၫ လၧခးဘၭဘလၧၫ့ အဖၧၩ့ လီၫ.

1 တၭ စဎွၩ န့ၭဘူၫခၭန့ဇၫ စံၭကယဲ ၦခမျၧး, ၦဆၨၩလဖၪ, ဒဲၦချဲၩ့ဆၧအလၨ ကိၭဆၨၩဒ့ၭ ထီးအလူၬ လၧအအီၪဝ့ၫ လၧဂၪ့ခိၪ ထၧၫ့ဖျိၪ့ယၫ, မွဲဆၧဘၪလိၬအိၭလိၬ အၪထၪ့ လၧနၥံၪဆံၭ. 2 ဘၪယၥၭ လၧယမိဒုၭနဲၪ ဆၧနဲၪ့လၩ့လၭ, ဒဲဆၧလၩ့လိလၩ့လၭ လၧယွၩအထီၫထုၬ လဂၩ မၩယၧၩလီၫ. 3 အဆၧနဲၪ့လၩ့လၭနီၪ ဆံၭဒိၪလဲၪ! အလၩ့လိလၩ့လၭနီၪ ဆံၭဒိၪဆံၭအၪလဲၪ! အဘၩ့အမုးနီၪ မွဲဘၩ့မုးအဆိၩအကၠၪတၭ, အပၧၩ့ဆၧအလးနီၪ အီၪဝ့ၫ အဆိၩဆိၩအကၠၪကၠၪလီၫ. 4 ယဝ့ၫဒၪ စန့ၭဘူၫခၭန့ဇၫယီၩ, ယအီၪပွံၭ လၧယဂံၪ့ဖၧၩ့တၭ, ယဘီၪထၪ့ယီၫထၪ့ လၧယနီးဖၧၩ့လီၫ. 5 ယဒၪဘၪ ဆၧမံၫမး လၧအမၩၥၭမဲၪယၧၩတၭ, ယဆီၫ့မီၪ့ဆၧလဖၪ လၧယလးမံၫ အဖၧၩ့, ဒဲယဒၪဆၧလၧယၫလဖၪနီၪ မၩခိယၥၭလီၫ. 6 တၭ ယလူလၩ့ ဘဲၫၥိၭ ၦမိဂဲၫဆိၬ ကယဲ ဘၭဘလၧၫ့ အၡၩကိၪ့ဆၧၥ့ၪ လၧယမ့ၬယၫ ဘဲၫၥိၭ အမိဒုၭၥ့ၪယၫယၧၩ လၧဆၧမံၫမးနီၪ အခီၫပယီၫလီၫ. 7 ထီးနီၪလဖၧၫ့ ၦကွ့ၭလံၬၥံၪ ၦၥ့ၪဆၧအူၪဆၧပီၩၥံၪ, ၦခၫလဒံအၫဖိၪၥံၪ, ဒဲၦယိၡၪၥ့ၪလဖၪ, ယလီၩထဲၩ့ ဆၧမံၫမးနီၪ လၧအဝ့ၫၥံၪ အမ့ၬယၫလီၫ. မွဲလါနၫ့ တၭ, အဝ့ၫၥံၪ ဒုၭၥ့ၪယၫယၧၩ လၧအခီၫပယီၫအ့ၬ. 8 တၭ လၧခဲၫ့ထုၬနီၪ စဒၫ့နအ့လၭ ဂဲၫနုၬ လၧယမ့ၬယၫ (အမံၩ့မွဲ ဘ့ၫလၭတၡၭဇၫ ဘၪလၩ့ဎိၭ လၧယယွၩအမံၩ့နီၪ ယွၩဆံၫ့ဎံၪလဖၪ အၥၭအီၪဝ့ၫ လၧအဖၧၩ့တၭ,) ယလီၩထဲၩ့ ဆၧမံၫမးနီၪ လၧအမ့ၬယၫလီၫ. 9 ၦကွ့ၭလံၬ အၦဒိၪအခိၪ စဘ့ၫလၭတၡၭဇၫဧ့, မွဲ ယၥ့ၪယၫ လၧယွၩဆံၫ့ဎံၪလဖၪ အၥၭအီၪဝ့ၫ လၧနဖၧၩ့ တၭ, ဆၧအီၪၥူၪဝ့ၫနီၪ လမၩခိမၩဝီၩဘၪနၧၩ နးမံၩ့, တၭ ဆၧလၧယဒၪဘၪ လၧယၫလခီၫ, ဒဲအခီၫပယီၫနီၪ လီၩဘၪယၧၩ နးထံၪဘီၪ. 10 ဆၧလၧယခိၪဎွံၪ အဒၪဆၧလၧယၫလခီၫ လၧယလးမံၫ အဖၧၩ့မွဲ အယီၩ, ယယိဆၧတၭ, ယိခွါ, ၥံၪ့လထံၭ အီၪဝ့ၫ လၧဂၪ့ခိၪ အၥၭကျၩ တၭ, ထၪ့ထီၫဝ့ၫ ထီၫထီၫလ့ၬလီၫ. 11 ၥံၪ့နီၪ ဒိၪထၪ့ဝ့ၫ ဆီၪ့ထၪ့ဝ့ၫတၭ, အထၪ့ထီၫနီၪ ထၪ့ဘၭ လၧမူၭခိၪတၭ, ဖျီၪဝ့ၫ လၧဂၪ့ခိၪ ထၧၫ့ဖျိၪ့ယၫ အထုၬလီၫ. 12 အဒိၭအလၪနီၪ အီၪဝ့ၫ လၧအဎံၫအလၩတၭ, အၥၪအီၪ အၪအၪလ့ၬ တၭ, ဆၧအၪ့ လၧဆၧထီးအလူၬ အဂးနီၪ အီၪဝ့ၫ လၧအလီၩ့လီၫ. ဆၧဖိၪဆၧဎါ လၧမံၩ့လၬကျၩ အီၪကဒုၩ လၧအဖၫ့လၬတၭ, ထိၪ လၧဆၧဖိၭဖၫ့လဖၪ အီၪဝ့ၫ လၧအထဲၩ့ အကျၩတၭ, ကယဲ ဆၧယၪ ထီးအလူၬၥံၪ အၪ့ဆၧ လၧအဝ့ၫလီၫ. 13 ယယိဆၧ လၧယခိၪဎွံၪ အဒၪဆၧလၧယၫလခီၫ လၧယလးမံၫဖၧၩ့တၭ, ယိခွါ, ၦခိၭဆၧ, ၦဆံၫ့ဎံၪလဂၩ ဂဲၫလၩ့ လၧမူၭခိၪလီၫ. 14 အဝ့ၫဒၪ ကိၭၡၭထၪ့တၭ, စံၭဝ့ၫ ဘဲၫယီၩ, ခူၬလၩ့ခွံၬ ၥံၪ့လထံၭနီၪတၭ, ဖ့ၬထ့ၬခွံၬ အထဲၩ့အဖၫ့, ဒိၪလၩ့ခွံၬ အဒိၭအလၪတၭ, မၩ လၩ့ပြံၩလၩ့ပြၩ အၥၪလဖၪဆံၭ. မွဲဆၧဖိၪဆၧဎါ စဲၪ့ထၪ့ခွံၬ လၧအဖၫ့လၬ, ဒဲထိၪၥံၪလံၪၥံၪ လၧအထဲၩ့ အကျၩဆံၭ. 15 မွဲလါနၫ့ ဒုၭအီၪလၩ့ထး အခိၪဆုၪ့ လၧဂၪ့ခိၪဖၧၩ့, အီၪဝ့ၫ လၧၥွ့ၫထၭ ဒဲၥွ့ၫထီး, လၧမံၩ့လၬကျၩ အနၪ့ၥံၪမံၩ့ၥံၪ အကျၩဆံၭ. မိဘၪစီၪ လၧမူၭခိၪ အဆၩ့ထံၫ အဖၧၩ့တၭ, အဂးမိအီၪဝ့ၫ လၧဆၧဖိၪဆၧဎါ အၥိၭ လၧဂၪ့ခိၪ အနၪ့ၥံၪမံၩ့ၥံၪ အကျၩလီၫ. 16 အၥၭ လကဲၪလၧၩ့ဘၪ ၦၡၩအၥၭတၭ, ဆၧမိဖ့ၪလၫ့အဝ့ၫ လၧဆၧဖိၪဆၧဎါ အၥၭတၭ, ဆၧမိဆၧၫ့ထဲၩ့ အလးနွ့ၫဘျၩ့ လၧအဖၫ့ခိၪလီၫ. 17 ဆၧလမံၩ့ယီၩ, မွဲလၧၦခိၭဆၧလဖၪ စ့ၩရၫ့ဆၧတၭ, ဆၧအလူလၩ့, ဒဲဆၧဆံၫ့ဎံၪလဖၪ အဆၧမၪလူၬလထံၪမွဲ ဆၧအၪ့ကံၩ့ဝ့ၫ ဘဲၫၥိၭ ၦလၧအမၧၫ့ဝ့ၫလဖၪ မိၥ့ၪယၫ လၧဆၧထီၫထုၬ လဂၩ ပၧၩ့ဆၧ လၧၦၡၩ အဘၩ့အမုး အဖၧၩ့တၭ, ဖ့ၪလၫ့ဝ့ၫ လၧထီးဒၪ ၦလၧအဘၪအၥၭ လဂၩဂၩတၭ, အီၪက့ၪ ၦၡၪ့ထုၬ လၧအဖၫ့ခိၪ လီၫ. 18 အနီၪမွဲ ဆၧမံၫမး လၧယၧၩ စဎွၩန့ၭဘူၫခၭန့ဇၫ ဒၪဘၪဝ့ၫလီၫ. ဘိၩ့နဲၪ့ယီၩ နဝ့ၫဒၪ ဘ့ၫလၭတၡၭဇၫ ဧ့, ဖၭန့ အခီၫပယီၫဆံၭ. အဂဲးဘဲၫယီၩ ၦကိၪ့ဆၧၥ့ၪ လၧယဘၩ့ယမုး အဖၧၩ့ ထီးအလူၬနီၪ ဒုၭၥ့ၪယၫယၧၩ လၧအခီၫပယီၫၥ့ၪ နးဂၩအ့ၬ. အ့ၪမွဲ နဝ့ၫဒၪယီၩ နၥ့ၪ လီၫ. အဂဲးဘဲၫယီၩ ယွၩဆံၫ့ဎံၪလဖၪ အၥၭအီၪဝ့ၫ လၧနဖၧၩ့လီၫ. 19 ထီးနီၪလဖၧၫ့ စဒၫ့နအ့လၭ လၧအမံၩ့မွဲ စဘ့ၫလၭတၡၭဇၫ အၥၭ ထီၫမံၫထီၫမၪဝ့ၫ လဆိဖိၪတၭ, အဆၧဆီၫ့မီၪ့ မၩခိအၥၭလီၫ. စဎွၩ ချဲၩ့ဆၧၫ့ဆၧတၭ, စံၭဝ့ၫဒၪ, စဘ့ၫလၭတၡၭဇၫဧ့, မွဲဆၧမံၫမး ဒဲအခီၫပယီၫနီၪ ထီးမၩခိမၩဝီၩ နၥၭ လဂ့ၩ. စဘ့ၫလၭတၡၭဇၫ စံၭဆၧၫ့ဆၧတၭ, စံၭဝ့ၫဒၪ, ယကဆါဧ့, မွဲနဆၧမံၫမးနီၪ ဘၪ ၦလၧအမ့ၬလဲၩနၧၩတၭ, အခီၫပယီၫ ဘၪ နဒုၪနဒၩၥံၪ ဆံၭ. 20 ၥံၪ့ လၧနဒၪဘၪဝ့ၫ လထံၭ လၧအဒိၪထၪ့, ဒဲဆီၪ့ထၪ့တၭ, ထီၫဝ့ၫထၪ့ဘၭ လၧမူၭခိၪတၭ, ဖျီၪဝ့ၫ လၧဂၪ့ခိၪ ထၧၫ့ဖျိၪ့ယၫ, 21 တၭ အဒိၭအလၪနီၪ အီၪလၧအဎံၫအလၩတၭ, အၥၪ အီၪဝ့ၫ အၪအၪလ့ၬတၭ, ဆၧအၪ့ လၧဆၧထီးအလူၬ အဂး အီၪဝ့ၫ လၧအလီၩ့တၭ, ဆၧဖိၪဆၧဎါ လၧမံၩ့လၬကျၩ အီၪဝ့ၫ လၧအဖၫ့လၬတၭ, ထိၪၥံၪလံၪၥံၪ လၧမူၭဖိၭဖၫ့နီၪ အီၪဝ့ၫအလး လၧအထဲၩ့ကျၩတၭ, 22 မွဲနၧၩ စဎွၩဧ့, နဒိၪထၪ့, ဒဲနဆီၪ့ထၪ့တၭ, နဆၧဒိၪနီၪဒိၪထၪ့, ထၪ့ဘၭ လၧမူၭခိၪတၭ, နဘၩ့နမုးနီၪ ထီၩ့ လၧဂၪ့ခိၪအထုၬလီၫ. 23 တၭ စဎွၩ ဒၪဘၪ ၦခိၭဆၧနီၪ, ၦဆံၫ့ဎံၪလဂၩ ဂဲၫလၩ့ လၧမူၭခိၪ လၧအစံၭဝ့ၫ, ခူၬလၩ့ခွံၬ ၥံၪ့လထံၭနီၪတၭ, မၩဂၭဂီၩ့ အဝ့ၫဆံၭ; မွဲလါနၫ့တၭ, ဒုၭအီၪလၩ့ထး အခိၪဆုၪ့ လၧဂၪ့ခိၪ အဖၧၩ့, အီၪလၧၥွ့ၫထၭ, ဒဲၥွ့ၫထီး လၧမံၩ့လၬကျၩ အနၪ့ၥံၪမံၩ့ၥံၪ အကျၩဆံၭ. တၭ မိဘၪစီၪ လၧမူၭခိၪ အဆၩ့ထံၫ တၭ, အဂး မိအီၪဝ့ၫ လၧဆၧဖိၪဆၧဎါ လၧမံၩ့လၬကျၩ အၥိၭ ထီးဆၧမိဆၧၫ့ထဲၩ့ အလး နွ့ၫဘျၩ့ လၧအဖၫ့ခိၪ လီၫ. 24 အယီၩမွဲ အခီၫပယီၫ, စဎွၩဧ့, မွဲဆၧထီၫထုၬ လဂၩ အဆၧစ့ၩရၫ့ လၧအဘၪ ယကဆါ စဎွၩလီၫ. 25 တၭ ဆၧမိနၫ့ထၪ့ခွံၬနၧၩ လၧၦၡၩအကျၩတၭ, နအီၪ နလး မိအီၪဘၪ လၧဆၧဖိၪဆၧဎါၥံၪ လၧမံၩ့လၬကျၩ အၥိၭတၭ, မိဒုၭအၪ့နၧၩ လၧနၪ့ၥံၪမံၩ့ၥံၪ ဘဲၫချီ အၥိၭ တၭ, နလီၩ့ မိဘၪစီၪ လၧမူၭခိၪ အဆၩ့ထံၫ အကျၩတၭ, ဆၧမိဆၧၫ့ထဲၩ့ အလးနွ့ၫဘျၩ့ လၧနဖၫ့ခိၪ ထီးနၥ့ၪယၫ လၧဆၧထီၫထုၬ လဂၩ ပၧၩ့ဆၧ လၧၦၡၩ အဘၩ့အမုး အဖၫ့ခိၪတၭ, ဖ့ၪလၫ့ဝ့ၫ လၧထီးဒၪ ၦလၧအဘၪအၥၭ လဂၩဂၩလီၫ. 26 မွဲဆၧမၪလူၬဝ့ၫ ဒုၭအီၪလၩ့ထး ၥံၪ့ခိၪဆုၪ့တၭ, ထီးနမိၥ့ၪယၫ မူၭခိၪပၧၩ့ဆၧ အလးခဲၫ့နီၪ နဘၩ့နမုး မိအီၪဂုးခၧၫ့ လၧနစူၪဖၧၩ့လီၫ. 27 မၩအၥၭဘဲၫနီၪတၭ, စဎွၩဧ့, ယဆၧဒုၭကိၪ့မွဲ အဘၪနၥၭဆံၭ. မၩ ဆၧတီၩဆၧလီၩ့တၭ, မၩထ့ၬခွံၬ နဆၧဒဲၩဘၭတၭ, နၥုၪ့မိယီၫ ၥၭမိယီၫ ၦၡၪ့ဖိၪယၬဖိၪတၭ, မၩထ့ၬခွံၬ နဆၧအမၪဆံၭ. ဘၪလဘၪ ဆၧမိဒုၭယံၬထၪ့ နဆၧအီၪမုၬအီၪဎၩ့လီၫ. 28 ဆၧထီးအလူၬနီၪ လၩ့ဘၪ စဎွၩ န့ၭဘူၫခၭန့ဇၫ လီၫ. 29 လၩ လဆံၫနံၫဘံၪ့အထုၬနီၪ စဎွၩ စဲၪ့လဲးလီၩ့ဝ့ၫ လၧဘၭဘလၧၫ့ ဘၩ့မုးအနီး ဖၫ့ခိၪလီၫ. 30 စဎွၩ ချဲၩ့ဆၧ တၭ, စံၭဝ့ၫဒၪ, အယီၩမွဲ ဘၭဘလၧၫ့ဖၭဒိၪ လၧယမၩကဲၪထၪ့ ယဝ့ၫ လၧယစီၩ့ဒိၪယမၩ့ထီၫ, ဒဲလၧယကယးကဖး အလၩအဖၩ့ အဂး, လၧဘၩ့ၥံၪမုးၥံၪ အဂံၪ့ အဂး မွဲအ့ၬဧၪ. 31 ဆၧချဲၩ့လထံၪနီၪ အီၪဒံၭ လၧစဎွၩအနိၭ အဘိၩ့ဘၭ တၭ, ဆၧအလူၥီၫလၩ့ လၧမူၭခိၪ စံၭဝ့ၫ, စဎွၩ န့ၭဘူၫခၭန့ဇၫဧ့, ဆၧစံၭနၧၩ, ဘၩ့ၥံၪမုးၥံၪနီၪ စဲၪ့ထၪ့ခွံၬ လၧနအီၪလီၫ. 32 တၭ ဆၧမိနၫ့ထၪ့ခွံၬနၧၩ လၧၦၡၩအကျၩ တၭ, နအီၪအလးနီၪ မိအီၪဝ့ၫ လၧဆၧဖိၪဆၧဎါ လၧမံၩ့လၬကျၩ အၥိၭလီၫ. ဆၧမိဒုၭအၪ့နၧၩ လၧနၪ့ၥံၪမံၩ့ၥံၪ ဘဲၫချီ အၥိၭတၭ, ဆၧမိဆၧၫ့ထဲၩ့ အလးနွ့ၫဘျၩ့ လၧနဖၫ့ခိၪ ထီးနၥ့ၪယၫ လၧဆၧထီၫထုၬပၧၩ့ဆၧ လၧၦၡၩအဘၩ့အမုး အဖၫ့ခိၪတၭ, ဖ့ၪလၫ့ဝ့ၫ လၧထီးဒၪ ၦလၧအဘၪအၥၭ လဂၩဂၩလီၫ. 33 ဆၧချဲၩ့ ဘၪဆဲၫ့ လၧစန့ၭဘူၫခၭန့ဇၫနီၪ လၧၫ့ထၪ့ဎွ့ၩထၪ့ ချဲၫ့မၬတၭ, ဆၧနၫ့ထၪ့ခွံၬ အဝ့ၫ လၧၦၡၩ အကျၩတၭ, အၪ့ နၪ့ၥံၪမံၩ့ၥံၪ ဘဲၫချီ အၥိၭတၭ, ဘၪစီၪဝ့ၫ လၧမူၭခိၪ အဆၩ့ထံၫ အကျၩ ထီးအဆီၪ့ဂဲၫထၪ့ဝ့ၫ ဘဲၫ လံၬ အၥိၭတၭ, အစူၪမံၪခၪ့မံၪ ထၪ့ဝ့ၫ ဘဲၫထိၪၥံၪလံၪၥံၪ အၥိၭနီၪလီၫ. 34 ဆၧလၧမုနံၩလဖၪအထုၬနီၪ, ယဝ့ၫဒၪ, စန့ၭဘူၫခၭန့ဇၫ, ယစၪ့ထၪ့ ယမ့ၬ လၧမူၭခိၪတၭ, ယၥၭ ဂဲၫထဲၩ့ထဲၩ့ လၧယဖၧၩ့တၭ, ယဆိၪဂ့ၩ ဆၧထီၫထုၬလဂၩ တၭ, ယစံၭထၪ့အၪ့အူၭတၭ, ယမၩလၩဖၩ့ ၦလၧအမၧၫ့ဝ့ၫ လၩ့ဆိၩလၩ့ကၠၪ လဂၩနီၪလီၫ. အဂဲးဘဲၫယီၩ အပၧၩ့ဆၧအလးနီၪ အီၪဝ့ၫ လၩ့ဆိၩလၩ့ကၠၪတၭ, အဘၩ့အမုး အီၪဝ့ၫ အဆိၩဆိၩအကၠၪကၠၪလီၫ. 35 အဝ့ၫ အီၪက့ၪ ကယဲ ၦဂၪ့ခိၪဖိၪ ထီးအလူၬနီၪ လၧလမွဲဘၪ ဆၧနးမံၩ့တၭ, မၩဝ့ၫ ထီးဒၪ အၥၭ လၧမူၭခိၪ အၥုၭမုခမျၧး အကျၩ, ဒဲလၧၦဂၪ့ခိၪဖိၪ အကျၩတၭ, ၦပဒၩ့ထၬ အစူၪမွဲဂ့ၩ, ၦစံၭအဝ့ၫ, နမၩ ဘဲၫၥ့ၪလဲၪနီၪ မွဲဂ့ၩ, ၥ့ၪနးဂၩအ့ၬ. 36 ယၥၭနီၪ ဂဲၫထဲၩ့ထဲၩ့ လၧယဖၧၩ့ ချဲၫ့မၬတၭ, ယဘၩ့မုး အလၩအဖၩ့ ဒဲယကယးကဖး, ဒဲယဎံၫယလၩ ဂဲၫထဲၩ့ထဲၩ့ လၧယအီၪတၭ, ယၡၩကိၪ့လိၬအၥၭ, ဒဲယၦဒိၪဖၭဒိၪလဖၪနီၪ အၪ့ဎၬထဲၩ့ယၧၩတၭ, ဆၧဒုၭအီၪထၪ့ယၧၩ လၧယဘၩ့ယမုး အဖၫ့ခိၪတၭ, ဆၧအီၪက့ၪ အၪထၪ့ ယကယးကဖးလီၫ. 37 ဘိၩ့နဲၪ့ယီၩ ယဝ့ၫဒၪ, စန့ၭဘူၫခၭန့ဇၫယီၩ, ယစံၭထၪ့အၪ့အူၭ, ဒဲအီၪက့ၪဒိၪအီၪက့ၪထီၫ, ဒဲမၩလၩဖၩ့ မူၭခိၪ အစဎွၩလီၫ. အဆၧမၩ ထီးအလူၬနီၪမွဲ ဆၧမွဲဆၧတီၩတၭ, အဖၧၩ့ၥၭလဖၪနီၪမွဲ ဆၧစ့ၩရၫ့တီၩတၭ, ၦလၧအအီၪက့ၪထၪ့ထီၫအၥၭလဖၪနီၪ, မွဲအဆၪ့လၩ့ အဝ့ၫၥံၪၥ့ၪလီၫ.

1 စဎွၩ ဘ့လၡၭဇၫ မၩ ဆၧအၪ့ဆၧအီၩဖၭဒိၪ လၧအၦဒိၪဖၭဒိၪ လထီၫ့ အဂးတၭ, အီၩ စဘံၭထံၫ လၧၦလထီၫ့နီၪ အမ့ၬယၫလီၫ. 2 စဘ့လၡၭဇၫ အီၩ စဘံၭထံၫ အဘိၩ့ဘၭနီၪတၭ မၪလူၬ ၦဂဲၫဆိၬ ဖၧၩ့ထီၫ့, ဒဲဖၧၩ့စ့ၩ လၧအဖါ စန့ၭဘူၫခၭန့ဇၫ ဆိၬထၪ့ခွံၬ လၧဆၧလုဂံၪ့ လၧယရုစလံၫ့ အဖၧၩ့, ဘဲၫၥိၭ စဎွၩ, ဒဲအၦဒိၪဖၭဒိၪ, ဒဲအမၫလဖၪ, ဒဲအၥံၪမၫလဖၪ မိအီၩဆၧ လၧအဖၧၩ့ လီၫ. 3 ထီးနီၪလဖၧၫ့ အဝ့ၫၥံၪ ဂဲၫဆိၬ ဖၧၩ့ထီၫ့ လၧၦဆိၬထၪ့ခွံၬဝ့ၫ လၧယွၩအဆၧလုဂံၪ့ဖၧၩ့ လၧအအီၪဝ့ၫ လၧယရုစလံၫ့ အဖၧၩ့တၭ, စဎွၩ, ဒဲအၦဒိၪဖၭဒိၪလဖၪ, ဒဲအမၫလဖၪ, ဒဲအၥံၪမၫလဖၪ, အီၩဆၧ လၧအဖၧၩ့ လီၫ. 4 အဝ့ၫၥံၪ အီၩ စဘံၭထံၫတၭ, စံၭထၪ့အၪ့အူၭ ယွၩထီၫ့ၥံၪ, ဒဲစ့ၩၥံၪ, ထီးၥံၪ, ထၭၥံၪ, ၥံၪ့ၥံၪ ဒဲလိးၥံၪ နီၪလီၫ. 5 ၦၡၩအစူၪနိၩ့ ဂဲၫထၪ့ ချဲၫ့မၬတၭ, ကွ့ၭ ဆၧဎၩ့ လၧမ့ၪဒိၩ့ လၧစဎွၩအနီး အဒီၪ့ လၧအဂုၪအၥၭ အလီၩ့ တၭ, စဎွၩ ဒၪဘၪ ဆၧအစူၪ လၧအကွ့ၭဆၧ အခံၫထိၭ လီၫ. 6 ထီးနီၪလဖၧၫ့ စဎွၩအမ့ၬ လၩ့ၡါ, ဒဲအဆၧဆီၫ့မီၪ့နီၪ မၩခိအၥၭတၭ, အယးဒံၩ့အဆၧၫ့ လၩ့ဖျုၪ, ဒဲအခၪ့လုးခိၪ ဘၪထံၭလိၬအၥၭလီၫ. 7 တၭ စဎွၩ ကိၭၡၭထၪ့ ဘဲၫၥိၭ ၦမိဂဲၫဆိၬ ၦၥ့ၪဆၧအူၪဆၧပီၩ, ၦခၫလဒံအၫဖိၪၥံၪ, ဒဲၦယိၡၪၥ့ၪၥံၪလီၫ. စဎွၩ ချဲၩ့ထၪ့ဝ့ၫတၭ, စံၭဘၭဘလၧၫ့ အၡၩကိၪ့ဆၧၥ့ၪလဖၪ, ထီးဒၪ ၦလၧအမိဖီ ဆၧကွ့ၭအၥၭယီၩတၭ, ဒုၭနဲၪယၧၩ လၧအခီၫပယီၫ လဂၩဂၩနီၪ, ယမိဒုၭကီၩ့ အဝ့ၫ လၧဆၧလုၭဖုၭ တၭ, ဒုၭလံၬၥွ့ၫထီၫ့ လၧအခိၬ လဝၫ့လီၫ. တၭ မိကဲၪထၪ့ ၦပၧၩ့ဆၧ လၧယဘၩ့ယမုး အဖၧၩ့ ၥၧၫ့ဂၩလဂၩ လီၫ. 8 ထီးနီၪလဖၧၫ့ စဎွၩ အၡၩကိၪ့ဆၧၥ့ၪ ထီးအလူၬ ဂဲၫဝ့ၫ; မွဲလါနၫ့ဘိၩ, ဖီ ဆၧကွ့ၭအၥၭတၭ, ဒုၭၥ့ၪယၫ စဎွၩ လၧအခီၫပယီၫၥ့ၪ နးဂၩအ့ၬ. 9 ထီးနီၪလဖၧၫ့ စဎွၩ ဘ့လၡၭဇၫ အၥုၪ့ခိအၥၭဝီၩ ဒိၪမၬတၭ, အမ့ၬ လၩ့ၡါဝ့ၫတၭ, အၦဒိၪဖၭဒိၪလဖၪ အၥၭထီၫမံၫထီၫမၪဝ့ၫ လီၫ. 10 နးဎွၩမုၪ ဂဲၫဝ့ၫ လၧဆၧအၪ့ဆၧအီၩ အဂံၪ့ဖၧၩ့ လၧစဎွၩ ဒဲအၦဒိၪဖၭဒိၪၥံၪ အလူ အကၠီၩ့လီၫ. နးဎွၩမုၪ ချဲၩ့ဆၧတၭ, စံၭဝ့ၫဒၪ, စဎွၩဧ့, မွဲနမၧၫ့ လၩ့ဆိၩလၩ့ကၠၪဆံၭ. မွဲနဆၧဆီၫ့မီၪ့ၥံၪနီၪ ထီးမၩခိနၥၭ လဂ့ၩ, မွဲနမ့ၬ ထီးလၩ့ၡါ လဂ့ၩ. 11 လၧနဘၩ့နမုး အဖၧၩ့နီၪ ၦလၧယွၩဆံၫ့ဎံၪလဖၪအၥၭ အီၪလၧအဖၧၩ့နီၪ အီၪဝ့ၫ လဂၩတၭ, လၧနဖါ အမုနံၩလဖၪနီၪ ဆၧဖၩ့, ဆၧကိၪ့ဆၧဆၭ, ဒဲဆၧကိၪ့ၥ့ၪကိၪ့ဘၪ, ဘဲၫယွၩလဖၪ အဆၧကိၪ့ၥ့ၪကိၪ့ဘၪ အၥိၭနီၪ အီၪဝ့ၫ လၧအဖၧၩ့လီၫ. တၭ နဖါ စဎွၩ န့ၭဘူၫခၭန့ဇၫ, နဖါ ဒၪလ့ၬ အီၪက့ၪဝ့ၫ လၧၦကွ့ၭလံၬၥံၪ, ၦၥ့ၪဆၧအူၪဆၧပီၩၥံၪ, ၦခၫလဒံအၫဖိၪၥံၪ, ၦယိၡၪၥ့ၪၥံၪ အခိၪ, စဎွၩဧ့, 12 မွဲအၥၭၥ့ၪ ဆၧဂ့ၩတၭ, ဆၧၥ့ၪယၫ, ဒဲဆၧကိၪ့ဆၧဆၭ ဘဲၫၥိၭ အမိဖၭ ဆၧမံၫမး, ဒဲဆၧၡီၩ့ၡါ, ဒဲဒုၭနဲၪ ဆၧချဲၩ့ကၪ အခီၫပယီၫနီၪ အီၪဝ့ၫ လၧစဒၫ့နအ့လၭ အဖၧၩ့, လၧစဎွၩ ဖျိၬအမံၩ့ စဘ့ၫလၭတၡၭဇၫလီၫ. မၩအၥၭဘဲၫနီၪတၭ, ဘိၩ့နဲၪ့ယီၩ, မွဲ ၦကိၭန့ စဒၫ့နအ့လၭ ဆံၭ. တၭ အဝ့ၫဒၪ မိဖၭ ဆၧအခီၫပယီၫလီၫ. 13 ထီးနီၪလဖၧၫ့ ၦဂဲၫဆိၬ စဒၫ့နအ့လၭ လၧစဎွၩ အမ့ၬယၫလီၫ. စဎွၩ ချဲၩ့ထၪ့ဆၧတၭ, စံၭစဒၫ့နအ့လၭ, နမွဲ စဒၫ့နအ့လၭ လၧၦယုဒၫဖိၪ လၧအကဲၪဎီး လၧယဖါ ဂဲၫဆိၬ လၧခးယုဒၫ အဖၧၩ့လဖၪ အကျၩနီၪဆ့ဧၪ. 14 ယနါဂၧၫ့ဆၧ လၧနဂဲး လၧယွၩလဖၪ အၥၭအီၪဝ့ၫ လၧနဖၧၩ့ တၭ, ဆၧဖၩ့, ဒဲဆၧကိၪ့ဆၧဆၭ, ဒဲဆၧကိၪ့ၥ့ၪ အၪအၪလ့ၬ အီၪဝ့ၫလၧနဖၧၩ့လီၫ. 15 တၭ ဘိၩ့နဲၪ့ယီၩ ၦဂဲၫဆိၬ ၦကိၪ့ဆၧၥ့ၪ, ၦၥ့ၪဆၧအူၪဆၧပီၩ လၧယမ့ၬယၫ, ဘဲၫၥိၭ အမိဖီ ဆၧကွ့ၭအၥၭယီၩ, ဒဲဒုၭၥ့ၪယၫယၧၩ လၧအခီၫပယီၫဆ့လီၫ. မွဲလါနၫ့တၭ, ဒုၭနဲၪ ဆၧလမံၩ့ယီၩ အခီၫပယီၫၥ့ၪအ့ၬ. 16 ယနါဂၧၫ့ လၧနဂဲး လၧနဖၭန့ဆၧၥ့ၪ, ဒဲဒုၭနဲၪ ဆၧချဲၩ့ကၪ အခီၫပယီၫၥ့ၪလီၫ. ဘိၩ့နဲၪ့ယီၩ နဖီ ဆၧကွ့ၭအၥၭယီၩတၭ, ဒုၭၥ့ၪယၫယၧၩ လၧအခီၫပယီၫအၪၥ့ၪတၭ, ယမိဒုၭကီၩ့ဒုၭၥိၭနၧၩ လၧဆၧလုၭဖုၭတၭ, ဒုၭလံၬၥွ့ၫထီၫ့ လၧနခိၬနးဝၫ့တၭ, နမိကဲၪထၪ့ ၦပၧၩ့ဆၧ လၧယဘၩ့ယမုး အဖၧၩ့ ၥၧၫ့ဂၩလဂၩလီၫ. 17 ထီးနီၪလဖၧၫ့ စဒၫ့နအ့လၭ စံၭဆၧၫ့ဆၧတၭ, စံၭဆၧ လၧစဎွၩ အမ့ၬယၫ, မွဲနဆၧဖ့ၪလၫ့လဖၪ အီၪဝ့ၫ လၧနနၫ့ဆါဒၪ နဝ့ၫဆံၭ. တၭမွဲ နဖ့ၪလၫ့ နလံၩ့နလဲၫလဖၪ လၧၦဂူၫဂၩဆံၭ. မွဲလါနၫ့တၭ, ယမိဖီဘၪ ဒဲဖ့ၪနဲၪ စဎွၩ လၧဆၧကွ့ၭအၥၭတၭ, မိဒုၭၥ့ၪယၫဝ့ၫ လၧအခီၫပယီၫဆ့ လီၫ. 18 နဝ့ၫဒၪယီၩ စဎွၩဧ့, ယွၩအထီၫထုၬ ဖ့ၪလၫ့ နဖါ စန့ၭဘူၫခၭန့ဇၫ လၧဘၩ့ၥံၪမုးၥံၪ, လၧဆၧအဒိၪအထီၫ ဒဲဆၧလၩဖၩ့, လၧဆၧအကယးကဖးလီၫ. 19 လၧဆၧကယးကဖး လၧဆၧဖ့ၪလၫ့အဝ့ၫ အကၠီၩ့နီၪတၭ, ကယဲ ၦခမျၧးၦဆၨၩလဖၪ, ဒဲၦချဲၩ့ဆၧအလၨ ကိၭဆၨၩဒ့ၭ ထီးအလူၬနီၪ ဝၭထိၬဝ့ၫတၭ, ၥၭမဲၪဆၧ လၧအမ့ၬယၫလီၫ. ထီးဒၪအၥၭတၭ, မၩၥံၫ ၦလဂၩဂၩ တၭ, ထီးဒၪအၥၭတၭ, ဒုၭမၧၫ့ ၦလဂၩဂၩ, ထီးဒၪအၥၭတၭ, အီၪက့ၪထၪ့ထီၫ ၦလဂၩဂၩတၭ, ထီးဒၪအၥၭတၭ ဆၪ့လၩ့ ၦလဂၩဂၩလီၫ. 20 အ့ၪမွဲ ထီးအအီၪက့ၪထၪ့ထီၫအၥၭတၭ, အၥၭနီၩ့ လၧအအီၪက့ၪဖိၪလိၫအၥၭ အကၠီၩ့တၭ, ဆၧခွံၬလၩ့ခွံၬဝ့ၫ လၧအစဎွၩ အလးဆီၩ့ဆီတၭ, ဆၧထုၭထၪ့ခွံၬ အလၩအဖၩ့, 21 တၭ ဆၧနၫ့ထၪ့ခွံၬ အဝ့ၫ လၧၦၡၩအကျၩတၭ, ဆၧဒုၭကဲၪထၪ့ အၥၭ ဘဲၫဆၧဖိၪဆၧဎါ အၥိၭ, အအီၪအလး အီၪဝ့ၫ လၧကၥ့ၪယီၩ့ အမံၩ့ အကျၩလီၫ. တၭ ၦဒုၭအၪ့ အဝ့ၫ လၧနၪ့ၥံၪမံၩ့ၥံၪ ဘဲၫချီ အၥိၭတၭ, ဘၪစီၪဝ့ၫ လၧမူၭခိၪ အဆၩ့ထံၫ အကျၩ ထီးအၥ့ၪယၫ လၧယွၩဆၧထီၫထုၬ လဂၩ ပၧၩ့ဆၧ လၧၦၡၩ အဘၩ့အမုး အဖၫ့ခိၪ ဒဲအီၪက့ၪဝ့ၫ လၧအဖၫ့ခိၪ ထီးဒၪ ၦလၧအဘၪအၥၭ လဂၩဂၩ လီၫ. 22 နဝ့ၫဒၪအဖိၪခွၫ စဘ့လၡၭဇၫဧ့, နၥ့ၪယၫ ဆၧယီၩ ထီးအလူၬ လါနၫ့တၭ, နဆၪ့လၩ့ နၥၭအ့ၬ. 23 အ့ၪမွဲ နအီၪက့ၪထၪ့ထီၫနၥၭ လၧမူၭခိၪအယွၩ အဖၫ့ခိၪတၭ, ၦဂဲၫဆိၬ အဂံၪ့ အဆၧဖၧၩ့လဖၪ လၧနမ့ၬယၫတၭ, နဝ့ၫဒၪ, ဒဲနၦဒိၪလဖၪ, နမၫလဖၪ, ဒဲနၥံၪမၫလဖၪနီၪ အီၩ စဘံၭထံၫ လၧအဖၧၩ့တၭ, နစံၭထၪ့အၪ့အူၭ ယွၩစ့ၩၥံၪ, ထီၫ့ၥံၪ, ထီးၥံၪ, ထၭၥံၪ, ၥံၪ့ၥံၪ ဒဲလိးၥံၪ, လၧအလဒၪဘၪဆၧ, ဒဲလနါဂၧၫ့ဘၪဆၧ, ဒဲအလၥ့ၪယၫဘၪဆၧလီၫ. အ့ၪမွဲ ယွၩ လၧနၥၪ အီၪဝ့ၫ လၧအစူၪဖၧၩ့တၭ, နဖၧၩ့ၥၭ ထီးအလူၬ အီၪဝ့ၫ လၧအဝ့ၫ လဂၩနီၪ နမၩလၩဖၩ့ အဝ့ၫအ့ၬ. 24 မၩအၥၭဘဲၫနီၪတၭ, ဆၧအၪ့မၧၫ့လၩ့ စူၪလခီၫ အခံၫထိၭနီၪတၭ, ဆၧကွ့ၭအၥၭယီၩ, 25 တၭ အယီၩမွဲ ဆၧကွ့ၭ လၧအကွ့ၭအၥၭ, မံၫန့ၫ, မံၫန့ၫ, တက့လၭ, အူဖၫစံၫ့, 26 အယီၩမွဲ ဆၧအခီၫပယီၫ. မံၫန့ၫ, ဘဲၫၦစံၭဆၧ အၥိၭ, ယွၩနီၪ ဝံထၪ့နၬထၪ့ယူၭ နဘၩ့နမုးတၭ မၩလူၬခွံၬဝ့ၫလီၫ. 27 တက့လၭ, ဘဲၫၦစံၭဆၧ အၥိၭ, ဆၧခံၫ့နၧၩ လၧခံၫ့ဖၧၩ့တၭ, နလလၧၫ့လဎွ့ၩဘၪလီၫ. 28 ပံၫရံၫ, ဘဲၫၦစံၭဆၧ အၥိၭ, နဘၩ့နမုး လၩ့ဖၭလိၬအၥၭတၭ, ဆၧဖ့ၪလၫ့အဝ့ၫ လၧၦမံဒအၫဖိၪ, ဒဲၦပၧၡၫဖိၪလီၫ. 29 ထီးနီၪလဖၧၫ့ စဘ့လၡၭဇၫ မၪလူၬဆၧတၭ, ၦဒုၭကီၩ့ဒုၭၥိၭ စဒၫ့နအ့လၭ လၧဆၧလုၭဖုၭတၭ, ဒုၭလံၬၥွ့ၫထီၫ့ လၧအခိၬ လဝၫ့တၭ, ၦကိၭထၪ့ဝ့ၫ လၧအဂဲး လၧအမိကဲၪထၪ့ ၦပၧၩ့ဆၧ ၥၧၫ့ဂၩလဂၩ လၧဘၩ့မုး အဖၧၩ့လီၫ. 30 ဆၧလၧမုလနၩနီၪ ဆၧမၩၥံၫ ၦခၫလဒံအၫဖိၪၥံၪ အစဎွၩ ဘ့လၡၭဇၫလီၫ. 31 တၭ ၦမံဒအၫဖိၪ စဒရဲအၧၭ အၥၭၡါ အနံၪ့ ဎူၫဆံၫ နံၫနံၪ့တၭ, မၩန့ ဘၩ့ၥံၪမုးၥံၪလီၫ.

1 ဘၪ စဒရဲအၧၭအၥၭတၭ, အီၪက့ၪ ၦဒိၪဖၭဒိၪ လယၩ နံၫဆံၫ လၧဘၩ့ၥံၪမုးၥံၪ အဖၫ့ခိၪ, ဘဲၫၥိၭ အမိအီၪဝ့ၫ လၧအဘၩ့အမုး ထၧၫ့ဘံၪ့ယၫ အဖၫ့ခိၪလီၫ. 2 အီၪက့ၪ ၦအခိၪ ၥၧၫ့ဂၩ လၧအဝ့ၫၥံၪ အဖၫ့ခိၪတၭ, စဒၫ့နအ့လၭ မွဲၦလၧအကျၩ လဂၩ, ဘဲၫၥိၭ ၦဒိၪလဖၪနီၪ မိဖ့ၪလံၬ လၧအဝ့ၫၥံၪ, ဒဲစဎွၩအဆၧ ထီးလၩ့မါ လဂ့ၩလီၫ. 3 ထီးနီၪလဖၧၫ့ ဆၧအီၪက့ၪ စဒၫ့နအ့လၭ လဂၩနီၪ လၧၦအခိၪလဖၪ, ဒဲၦဒိၪဖၭဒိၪလဖၪ အဖၫ့ခိၪ လၧအၥၭဂ့ၩ လၧအအီၪဝ့ၫ လၧအဖၧၩ့ အကၠီၩ့တၭ, စဎွၩ မိအီၪက့ၪဝ့ၫ လၧဘၩ့မုး ထၧၫ့ဘံၪ့ယၫ အဖၫ့ခိၪလီၫ. 4 ထီးနီၪလဖၧၫ့ ၦအခိၪလဖၪ, ဒဲၦဒိၪဖၭဒိၪလဖၪ အၪ့ဎၬ အလးထၫ့ဒၩ စဒၫ့နအ့လၭ လၧဘၩ့မုး အဂဲး လါနၫ့ တၭ, လဒၪန့ဘၪ အလးနးမံၩ့, ဒၪန့ ဆၧမၪဆ့အ့ၬ. အဂဲးဘဲၫယီၩ ဘဲၫအမၩဝ့ၫ တီၩတီၩလီၩ့လီၩ့ အၥိၭတၭ, ဆၧမၪ မွဲဂ့ၩ, မၩ ဆၧလတီၩဘၪ လမံၩ့မံၩ့ မွဲဂ့ၩ, အီၪ လၧအလီၩ့အ့ၬ. 5 ထီးနီၪလဖၧၫ့ ၦၡၩလဖၪနီၪ စံၭဝ့ၫဒၪ, အ့ၪလမွဲဘၪ လၧဆၧဘၪဆဲၫ့ လၧအယွၩ အဆၧၥီၪ့ဆၧၥၫ့တၭ, ပဒၪန့ ဆၧအလးထၫ့ဒၩ စဒၫ့နအ့လၭ လဂၩယီၩအ့ၬ. 6 ထီးနီၪလဖၧၫ့ ၦအခိၪလဖၪ, ဒဲၦဒိၪဖၭဒိၪလဖၪနီၪ အီၪကိၩ့အီၪကီၪ့ လၧစဎွၩအအီၪတၭ, စံၭဝ့ၫ ဘဲၫယီၩ, စဎွၩ ဒရဲအၧၭဧ့, မွဲနမၧၫ့ လၩ့ဆိၩလၩ့ကၠၪဆံၭ. 7 ကယဲ ဘၩ့မုးအခိၪ, ဒဲၦဒိၪဖၭဒိၪ, ၦဒိၪၦၡါ, စဎွၩအၡၩဒုၭကိၪ့ဆၧ, ဒဲၦပၧၩ့ဆၧ ထီးအလူၬနီၪ ကိၪ့လိၬအၥၭ ဘဲၫၥိၭ ဆၧအလူ မိလၩ့ လၧစဎွၩတၭ, ဆၧၥီၪ့ဆၧၥၫ့ မိအီၪဂုးခၧၫ့ လထံၪယီၩ, အ့ၪလမွဲဘၪ လၧနၧၩတၭ, ထီးဒၪ ၦလၧအအၪ့ကံၩ့ဆၧ လၧယွၩမွဲဂ့ၩ, လၧၦၡၩမွဲဂ့ၩ, အနံၩ ၥၧၫ့ဆံၫ အထးဖၧၩ့ လဂၩဂၩနီၪ, မိဘၪ ဆၧခွံၬလၩ့ခွံၬဝ့ၫ လၧဆၬလၥၧၫ့ အဖၧၩ့လီၫ. 8 ဘိၩ့နဲၪ့ယီၩ စဎွၩဧ့, ဒုၭအီၪထၪ့ နဆၧမၪလူၬတၭ, ဒုၭကွ့ၭ လံၬ, လၧဆၧမၩ ကဒံၩကဒၩဝ့ၫ လၥ့ၪဘၪ, ဘဲၫၦမံဒအၫဖိၪ ဒဲၦပၧၡၫဖိၪလဖၪ အဆၧၥီၪ့ဆၧၥၫ့ အၥိၭ လၧအကဒံၩကဒၩ လၥ့ၪဘၪနီၪဆံၭ. 9 မၩအၥၭဘဲၫနီၪတၭ, စဎွၩ ဒရဲအၧၭ ဒုၭကွ့ၭ လံၬနီၪတၭ, ဒုၭအီၪထၪ့ ဆၧမၪလူၬနီၪလီၫ. 10 ထီးစဒၫ့နအ့လၭ ၥ့ၪယၫဝ့ၫ လၧဆၧကွ့ၭအၥၭ ဂီၩ့တၭ, လ့ၩနုၬ လၧအဂံၪ့ဖၧၩ့တၭ, အတရၫ့လံၩၥံၪ အီၪဝဲထၪ့အၥၭ လၧအဒူၭထၪ့ထီၫလဆၫ့ ဖိးထၪ့ဝ့ၫ လၧယရုစလံၫ့လခီၫ တၭ, အဝ့ၫ ချံၭလၩ့ အခၪ့ လနံၩ ၥၧၫ့ဖၧၫ့တၭ, အၪ့ကံၩ့ဘၩဆိၪဖၪဆၧတၭ, စံၭထၪ့အၪ့အူၭ ဆၧအခိးအတၩ လၧအယွၩ အမ့ၬယၫ ဘဲၫအမၩဝ့ၫ လၧအခၪ့ထံၭ အၥိၭနီၪလီၫ. 11 ထီးနီၪလဖၧၫ့ ၦလဖၪနီၪ အီၪကိၩ့အီၪကီၪ့တၭ, ဒၪန့ စဒၫ့နအ့လၭ ဘၩဆိၪဖၪဆၧ, ဒဲအၪ့ကံၩ့ဆၧ လၧအယွၩ အမ့ၬယၫလီၫ. 12 ထီးနီၪလဖၧၫ့ အဝ့ၫၥံၪ ၥုၭဘူၭအၥၭ တၭ, ချဲၩ့ဆၧ လၧစဎွၩ အမ့ၬယၫ လၧစဎွၩ အဆၧမၪလူၬ အဂဲး; နကွ့ၭ ဆၧမၪလူၬနီၪ, အ့ၪလမွဲဘၪ လၧနၧၩတၭ, ထီးဒၪ ၦလၧအအၪ့ကံၩ့ဆၧ လၧယွၩ လဂၩဂၩ မွဲဂ့ၩ, လၧၦၡၩ လဂၩဂၩ မွဲဂ့ၩ, လၧအနံၩ ၥၧၫ့ဆံၫ အထးဖၧၩ့နီၪ မိဘၪ ဆၧခွံၬလၩ့ခွံၬ အဝ့ၫ လၧဆၬလၥၧၫ့ အဖၧၩ့, မွဲအ့ၬဧၪ, စဎွၩဧ့. တၭ စဎွၩ စံၭဆၧၫ့ဆၧတၭ, စံၭဝ့ၫဒၪ, ဆၧနီၪ အီၪဂုးခၧၫ့ယူၭ ဘဲၫၦမံဒအၫဖိၪ, ဒဲၦပၧၡၫဖိၪလဖၪ အဆၧၥီၪ့ဆၧၥၫ့ အၥိၭ လၧအကဒံၩကဒၩ လၥ့ၪဘၪလီၫ. 13 ထီးနီၪလဖၧၫ့ အဝ့ၫၥံၪ စံၭဆၧၫ့ဆၧ တၭ, စံၭဝ့ၫ လၧစဎွၩ အမ့ၬယၫ, စဒၫ့နအ့လၭ လၧအအီၪဝ့ၫ လၧၦယုဒၫဖိၪၥံၪ လၧအကဲၪဎီး အကျၩ လဂၩနီၪ, လဒူၩလယၪ့ဘၪနၧၩ, ဒဲဆၧမၪလူၬ လၧနကွ့ၭယူၭ နီၪ, စဎွၩဧ့, မွဲအအၪ့ကံၩ့အၪ့ယၫဆၧ လၧလနံၩဘၪလနံၩ လနံၩဘၪလနံၩ ၥၧၫ့ဖၧၫ့လီၫ. 14 ထီးစဎွၩ နါဂၧၫ့ ဆၧချဲၩ့ၥံၪနီၪတၭ, အၥုၪ့ခိအၥၭဝီၩ လၧအကၠီၩ့တၭ, ၥၭအီၪ စဒၫ့နအ့လၭ ဘဲၫၥိၭ အမိမၩဖီၩ့မၩဖျ့ၭ အဝ့ၫတၭ, ကိၪ့ဝ့ၫ ထီးမုလၩ့နုၬ ဘဲၫၥိၭ အမိမၩဖီၩ့မၩဖျ့ၭ အဝ့ၫလီၫ. 15 ထီးနီၪလဖၧၫ့ ၦလဖၪနီၪ အီၪကိၩ့အီၪကီၪ့ လၧစဎွၩအအီၪတၭ, စံၭစဎွၩ, စဎွၩဧ့, ၥ့ၪယၫ လၧၦမံဒအၫဖိၪ ဒဲၦပၧၡၫဖိၪလဖၪ အီၪလၧဆၧၥီၪ့ဆၧၥၫ့ လထံၪ, လၧဆၧမၪလူၬ မွဲဂ့ၩ ဆၧၥီၪ့ဆၧၥၫ့ မွဲဂ့ၩ လၧစဎွၩ ဒုၭအီၪထၪ့ဝ့ၫနီၪ ဆၧမၩကဒံၩကဒၩဘၪဝ့ၫ နးထံၪအ့ၬ. 16 စဎွၩ မၪလူၬဝ့ၫတၭ, ၦဂဲၫဆိၬ စဒၫ့နအ့လၭတၭ, ခွံၬလၩ့ခွံၬ အဝ့ၫ လၧဆၬလၥၧၫ့ အဖၧၩ့လီၫ. စဎွၩ ချဲၩ့ဆၧတၭ, စံၭစဒၫ့နအ့လၭ, နယွၩ လၧနမၩ အဆၧမၩ လထံၪဎးလဘီၩ့ဎး လဂၩနီၪ, အဝ့ၫဒၪ မိမၩဖီၩ့မၩဖျ့ၭ နၧၩလီၫ. 17 ၦဂဲၫဆိၬ လိးလဖျိၪ့တၭ, အီၪက့ၪဝ့ၫ လၧဆၧဖၧၩ့ အခိၪထိၭတၭ, စဎွၩ စဲၩနဲၪ့ထၬဝ့ၫ လၧအဆၧစဲၩနဲၪ့ဝ့ၫ, ဒဲအၦဒိၪဖၭဒိၪလဖၪ အဆၧစဲၩနဲၪ့ ဘဲၫၥိၭ ဆၧကိၪ့ဝ့ၫ လၧစဒၫ့နအ့လၭ အဂဲး ထီးကဒံၩကဒၩ နးမံၩ့လဂ့ၩလီၫ. 18 ထီးနီၪလဖၧၫ့ စဎွၩ လ့ၩဝ့ၫ လၧအနီးဖၧၩ့ တၭ, ဒုၪဆၧအၪ့ဆၧအီၩ ၥၫ့နၩချီၩ့တၭ, ၦလဂဲၫဆိၬဘၪ အၥံၪမၫလဖၪ လၧအအီၪတၭ, မံၫဝ့ၫ လန့ဘၪ လီၫ. 19 စဎွၩ ဂဲထုၪ့ ဂီၩဂီၩလ့ၬတၭ, လ့ၩဝ့ၫ ချဲၫ့ချဲၫ့လ့ၬ လၧဆၬလၥၧၫ့ အဖၧၩ့လီၫ. 20 တၭ ထီးအအီၪဘူၭ လၧဆၧဖၧၩ့တၭ, ကိၭထၪ့ဆၧ လၧအလူဖၭဒိၪ လၧစဒၫ့နအ့လၭ အအီၪလီၫ. စဎွၩ ချဲၩ့ဆၧတၭ, စံၭစဒၫ့နအ့လၭ, ယွၩ လၧအမၧၫ့ဝ့ၫ လဂၩ, အခ့ၫအၡၩ စဒၫ့နအ့လၭဧ့, နယွၩ လၧနမၩ အဆၧ လထံၪဎးနီၪ မၩဖီၩ့မၩဖျ့ၭနၧၩ လၧဆၬလၥၧၫ့လဖၪ ၥ့ၪယူၭဧၪ. 21 ထီးနီၪလဖၧၫ့ စဒၫ့နအ့လၭ, စံၭစဎွၩ, စဎွၩဧ့, မွဲနမၧၫ့ လၩ့ဆိၩလၩ့ကၠၪဆံၭ. 22 ယယွၩ အၪ့မၧၫ့လၩ့ အၥီၫ့လဂၩတၭ, မၩဘံၭ ဆၬလၥၧၫ့အနိၭ တၭ, အဝ့ၫၥံၪ မၩအၧၩ့ဘၪယၧၩ နးမံၩ့အ့ၬ. အဂဲးဘဲၫယီၩ ဆၧဒဲၩဘၭ လအီၪဘၪ လၧယလီၩ့ လၧအမ့ၬယၫ တၭ, စဎွၩဧ့, ယမၩ ဆၧအၧၩ့ လၧနမ့ၬယၫ နးမံၩ့ဆ့ အ့ၬ. 23 ထီးနီၪလဖၧၫ့ စဎွၩ ၥၭထိၬ လၧအၥၭခံဖၧၩ့တၭ, မၪလူၬဝ့ၫ လၧၦမိထုၭထၪ့န့ထဲၩ့ စဒၫ့နအ့လၭ လၧဆၧဖၧၩ့လီၫ. မွဲအထုၭထၪ့န့ထဲၩ့ စဒၫ့နအ့လၭ လၧဆၧဖၧၩ့ တၭ, ဆၧမၩအၧၩ့ အဝ့ၫ လအီၪဘၪ လၧအလီၩ့ နးမံၩ့, အဂဲးဘဲၫယီၩ မွဲအဒိၭနဲၩ့အၥၭ လၧယွၩလီၫ. 24 တၭ စဎွၩ မၪလူၬဆၧတၭ, အဝ့ၫၥံၪ ဂဲၫဆိၬ ၦၡၩလဖၪ လၧအအီၪက့ၪ ဆၧမၪ လၧစဒၫ့နအ့လၭ အလီၩ့တၭ, ခွံၬလၩ့ခွံၬ အဝ့ၫၥံၪ လၧဆၬလၥၧၫ့ အဖၧၩ့, အဝ့ၫၥံၪ အဖိၪအလံၩ, ဒဲအဖိၪအမၫတၭ, လၧအလချုၭ ထီၩ့လၩ့ဒံၭဘၪ လၧဆၧဖၧၩ့ အခဲၫ့ဒၭတၭ, ဆၬလၥၧၫ့ မၩနၧၩ့မၩစၪ အဝ့ၫၥံၪတၭ, မၩခါလၩ့ဘျ့ၭ အဎွံၪအနၧၩ့ ထီးအလူၬလီၫ. 25 ထီးနီၪလဖၧၫ့ စဎွၩ ဒရဲအၧၭ ကွ့ၭန့ ကယဲ ၦခမျၧးလဖၪ, ၦဆၨၩလဖၪ, ဒဲၦချဲၩ့ဆၧအလၨ ကိၭဆၨၩဒ့ၭ လၧအအီၪဝ့ၫ လၧဂၪ့ခိၪ ထၧၫ့ဖျိၪ့ယၫ, မွဲဆၧဘၪလိၬအိၭလိၬ အၪထၪ့ လၧနၥံၪ အဂးဆံၭ. 26 ယမၪလူၬဆၧ လၧၦဘၪဝၭထိၬဝ့ၫ, ဒဲၥၭမဲၪဝ့ၫ လၧစဒၫ့နအ့လၭ အယွၩ အမ့ၬယၫ လၧကယဲ ထံၫၥံၪခးၥံၪ လၧယဘၩ့ယမုး အဖၧၩ့ ထီးအလူၬလီၫ. အဂဲးဘဲၫယီၩ မွဲယွၩ လၧအမၧၫ့ဝ့ၫတၭ, အီၪဝ့ၫ လၩ့ဆိၩလၩ့ကၠၪတၭ, အဘၩ့အမုး လထီၩ့ဘၪ လၧဆၧဂၭဂီၩ့တၭ, မိပၧၩ့ဝ့ၫ ထီးအထုၬလီၫ. 27 အဝ့ၫနီၪ ထိးထဲၩ့တၩ့ထဲၩ့ဆၧ, ဒဲမၩဖီၩ့မၩဖျ့ၭဆၧ, ဒဲမၩ ဆၧနဲၪ့လၩ့လၭ, ဒဲဆၧလၩ့လိလၩ့လၭ လၧမူၭခိၪ, ဒဲလၧဂၪ့ခိၪချိၫ့တၭ, မၩဖီၩ့မၩဖျ့ၭယူၭ စဒၫ့နအ့လၭ လၧဆၬလၥၧၫ့ အစီၩ့အမၩ့ယူၭလီၫ. 28 တၭ စဒၫ့နအ့လၭ လဂၩနီၪ ဘီၪထၪ့ယီၫထၪ့ လၧစဒရဲအၧၭ ကဲၪစဎွၩ အဘိၩ့ဘၭ, ဒဲလၧၦပၧၡၫဖိၪ စစဲရၧၭ ကဲၪစဎွၩ အဘိၩ့ဘၭနီၪလီၫ.

1 ဘၭဘလၧၫ့ အစဎွၩ ဘ့လၡၭဇၫ အခၪ့ထံၭလနံၪ့နီၪ, စဒၫ့နအ့လၭ အီၪလၧဆၧမံၫမး, ဒဲအခိၪဎွံၪ ဒၪဆၧ လၧယၫလခီၫ လၧအလးမံၫဖၧၩ့လီၫ. ထီးနီၪလဖၧၫ့ ကွ့ၭလၩ့ ဆၧမံၫမးတၭ, လီၩဘၪ ဆၧချဲၩ့ အမိၡါလီၫ. 2 စဒၫ့နအ့လၭ ချဲၩ့ဆၧတၭ, စံၭဝ့ၫဒၪ, ယယိထံၫဆၧ လၧယဒၪ ဆၧလၧယၫ လၧမုနၩလခီၫ အဘိၩ့ဘၭတၭ, ယိခွါ, မူၭခိၪအလံၩလံခီၫ ဘုၪ့ဖိးဆၧ လၧမၫဆမံၭဖၭဒိၪ အဖၫ့ခိၪလီၫ. 3 တၭ ဆၧဖိၪဆၧဎါဖၭဒိၪ လံဒုၩ ဂဲၫထၪ့ လၧမၫဆမံၭဖၧၩ့, လၩ့မဲၩလိၬအၥၭ လဒုၩ ဒဲလဒုၩ လီၫ. 4 အခၪ့ထံၭလဒုၩ မၩအၥၭ ဘဲၫဆၬလၥၧၫ့ အၥိၭ, အီၪဝ့ၫ လၧလၫ့ကထၬ အဒံၭလီၫ. တၭ ယယိထံၫ ထီး ဆၧထ့ၭထၪ့ခွံၬ အဒံၭတၭ, ဆၧဒုၭထၪ့ အဝ့ၫ လၧဂၪ့ခိၪ အဖၫ့ခိၪတၭ, ဆၧဒုၭဆၧၫ့ထုၪ့ အဝ့ၫ လၧအခၪ့ ဘဲၫၦၡၩ အၥိၭတၭ, ဆၧဖ့ၪလၫ့ဝ့ၫ လၧၦၡၩအၥၭလီၫ. 5 တၭ ယိခွါ, ဆၧဖိၪဆၧဎါ အဂူၫဂၩ နံၫဒုၩလဒုၩ, မၩအၥၭ ဘဲၫဖုၫထၫ့ အၥိၭနီၪ, ဆိၬထၪ့အၥၭ လၧလခီၫဖၩတၭ, အီၪဝ့ၫ လၧဆၧဂုၬဎွံၪ ၥၧၫ့ဘီၩ့ လၧအနိၭဖၧၩ့ လၧအၥွၫ အဘိၩ့ဆၧၩ့တၭ, ဆၧစံၭအဝ့ၫ ဘဲၫယီၩ, ဂဲထုၪ့ အၪ့ ဆၧယၪ အၪဆံၭ. 6 လၧအလးခဲၫ့နီၪ ယယိထံၫဆၧတၭ, ယိခွါ, အဂူၫဂၩလဒုၩ မၩအၥၭ ဘဲၫခ့ၫစံၫဖီး အၥိၭနီၪတၭ, အီၪဝ့ၫ လၧထိၪအဒံၭ လံဘံၪ့ လၧအချိၫ့ခိၪတၭ, အီၪဝ့ၫ လၧအခိၪဎွံၪ လံဖျိၪ့တၭ, ဆၧဖ့ၪလၫ့ အဝ့ၫ လၧအဘၩ့အမုးလီၫ. 7 လၧဆၧအလးခဲၫ့နီၪ ယယိထံၫဆၧ လၧဆၧဒၪလၧယၫ လၧမုနၩလခီၫတၭ, ယိခွါ, ဆၧဖိၪဆၧဎါ လံဒုၩလဒုၩ, ဆၧမၩၥၭမဲၪ ဆၧအလးတၭ, ဆီၪ့ဝ့ၫတၭ, အဂဲးဆီၪ့ အဘၭဆီၪ့ဝ့ၫ ဒိၪဒိၪလ့ၬတၭ, အီၪဝ့ၫ လၧအၥွၫထၭဖၭဒိၪလဖၪလီၫ. အၪ့ဆၧတၭ, မၩခါလၩ့ဘျ့ၭဆၧတၭ, ယဲးထဲး ဆၧအီၪလၩ့ထး လၧအခၪ့တၭ, လၩ့မဲၩဝ့ၫ လၧကယဲ ဆၧဖိၪဆၧဎါ လၧအအီၪဝ့ၫ လၧအမ့ၬယၫ ထီးအလူၬတၭ, အီၪလၧအနိၩ့ ဆံၫဘီၩ့လီၫ. 8 ယယိဆီၫ့မီၪ့ အနိၩ့လဖၪတၭ, ယိခွါ, အနိၩ့ဖိၪ အဂူၫဂၩ လဘီၩ့ ထၪ့ဝ့ၫ လၧအကျၩတၭ, လၧအနိၩ့ လၧအခၪ့ထံၭလဖၪ အကျၩနီၪ, နိၩ့ ၥၧၫ့ဘီၩ့ ဘၪ ဆၧထ့ၭထၪ့ခွံၬဝ့ၫ လၧနိၩ့ဖိၪ အမ့ၬယၫလီၫ. တၭ ယိခွါ, အမ့ၬၥၪ ဘဲၫၦၡၩအမ့ၬၥၪ အၥိၭ, ဒဲအနိၭ လၧအချဲၩ့ ဆၧဖၭဒိၪလဖၪ အီၪဝ့ၫ လၧနိၩ့လဘီၩ့နီၪ အလီၩ့လီၫ. 9 ယယိဒံၭ ဆၧထီး ဆၧအီၪက့ၪလၩ့ လးဆီၩ့ဆီလဖၪတၭ, ဆၧအီၪ လၧဖျိၩ့လဂၩ ဆၧၫ့နၩ့ဝ့ၫတၭ, အကီၩ့အၥိၭနီၪ ဘွၩဝ့ၫ ဘဲၫမူၭခိၪဖီၫ အၥိၭတၭ, အခိၪၥူၫ မၩအၥၭ ဘဲၫ ၥိၪအဆီၪ့ဘွၩ အၥိၭနီၪလီၫ. အလးဆီၩ့ဆီမွဲ မ့ၪလၪ, အလဲၪ့ပၪနီၪ မွဲမ့ၪလၪ အၪ့ဆၧလီၫ. 10 မ့ၪအကၠီၪ့ ဂဲၫထၪ့တၭ စဲၪ့ဝ့ၫ လၧအမ့ၬယၫလီၫ. ၦအထီၫ့ၥံၪ အဘျၩ့အထီၫ့လဖၪ မၩ အဆၧ, ၦအလၬၥံၪ အဘျၩ့အလၬလဖၪ ဆၧၫ့ထုၪ့ လၧအမ့ၬယၫလီၫ. ဆၧစ့ၩရၫ့ခွး အီၪထၪ့ဝ့ၫတၭ, လံၬလဖၪ အီၪဝဲထၪ့အၥၭလီၫ. 11 ထီးနီၪလဖၧၫ့ ယယိဒံၭဆၧ လၧနိၩ့လဘီၩ့နီၪ ချဲၩ့ ဆၧချဲၩ့ဖၭဒိၪ အၥီၫလဖၪ အကၠီၩ့လီၫ. ယယိဒံၭဆၧ ထီးဆၧမၩၥံၫ ဆၧဖိၪဆၧဎါ လဒုၩနီၪတၭ, အစွၪ ဂၭဂီၩ့တၭ, ဆၧဖ့ၪလၫ့ခွံၬဝ့ၫ လၧမ့ၪလၪ လၧအအၪ့ဆၧလီၫ. 12 ဆၧလၧဆၧဖိၪဆၧဎါ လၧအအီၪလၩ့ထးလဖၪနီၪ ဆၧမၩန့ထၪ့ခွံၬ အစီၩ့အမၩ့ လါနၫ့တၭ, ဆၧဒုၭမၧၫ့ဒံၭ အဝ့ၫၥံၪ ထီးအမုအလၩ ဒဲအဆၧၫ့အထီဘၪဝ့ၫလီၫ. 13 တၭ ယယိဒံၭ ဆၧလၧယဆၧဒၪ လၧယၫ လၧမုနၩလခီၫ, ယိခွါ, ဆၧမၩအၥၭ ဘဲၫၦၡၩ အဖိၪခွၫလဂၩ အၥိၭနီၪ ဂဲၫဝ့ၫ လၧမူၭခိၪထူၬ ဆၧအုၪ့တၭ, ၥုၭဘူၭအၥၭ လၧဆၧအီၪ လၧဖျိၩ့ လဂၩ အအီၪတၭ, ဆၧၥိၫ့ထၪ့ဝ့ၫ ဘူၭ လၧအမ့ၬယၫလီၫ. 14 ဆၧဖ့ၪလၫ့အဝ့ၫ လၧဆၧပၧၩ့ဆၧ အလးတၭ, ဆၧလၩဖၩ့, ဒဲဆၧအဘၩ့အမုး ဘဲၫၥိၭ ကယဲ ၦခမျၧးလဖၪ, ၦဆၨၩလဖၪ, ဒဲၦချဲၩ့ဆၧအလၨ ကိၭဆၨၩဒ့ၭ ထီးအလူၬနီၪ မိမၩ အဆၧလီၫ. အပၧၩ့ဆၧ အလးနီၪမွဲ ဆၧပၧၩ့ဆၧအလး အဆိၩအကၠၪ လၧအလူၬလၥ့ၪဘၪတၭ, အဘၩ့အမုး ထီၩ့ လၧဆၧဂၭဂီၩ့ ၥ့ၪအ့ၬ. 15 ဆၧလၧယၧၩ စဒၫ့နအ့လၭယီၩ ယၥုၪ့ခိယၥၭဝီၩ လၧယအီၩ့ဖၧၩ့တၭ, ယခိၪဎွံၪ အဒၪဘၪ ဆၧလၧယၫလခီၫနီၪ မၩၥၭမဲၪယၧၩလီၫ. 16 ယၥုၭဘူၭယၥၭ လၧၦလၧအဆၧၫ့ထုၪ့ လၧအနဲၩ့ထံၭလဖၪ အကျၩ လဂၩ တၭ, ယအၪ့စၪ့ဝ့ၫ လၧဆၧယီၩ ထီးအလူၬလဖၪ အမွဲအတီၩ အဂဲးလီၫ. တၭ အဝ့ၫဒၪ လီၩဘၪယၧၩ ဒဲဒုၭၥ့ၪယၫယၧၩ လၧအခီၫပယီၫလီၫ. 17 ဆၧဖိၪဆၧဎါဖၭဒိၪ လၧအအီၪ လံဒုၩနီၪ မွဲစဎွၩ လံဂၩ လၧအမိအီၪထၪ့ လၧဂၪ့ခိၪချိၫ့လီၫ. 18 ဆၧထီၫထုၬ လဂၩ အၡၩဆံၫ့ဎံၪလဖၪနီၪ မိန့ဘၪ ဘၩ့ၥံၪမုးၥံၪတၭ, မိအီၪ လၧဘၩ့ၥံၪမုးၥံၪ လၩ့ဆိၩလၩ့ကၠၪ, မွဲမၬ အဆိၩဆိၩအကၠၪကၠၪ လီၫ. 19 ထီးနီၪလဖၧၫ့ ယအၪ့စၪ့ ဆၧအမွဲအတီၩ ဘၪဆဲၫ့ လၧဆၧဖိၪဆၧဎါ လံဒုၩလဒုၩ လၧအလၩ့မဲၩဒၪဆၧ လၧအဂူၫဂၩ ထီးအလူၬ, လၧအမၩၥၭမဲၪဆၧ ဒိၪဒိၪလ့ၬ, လၧအၥွၫမွဲ ထၭ, ဒဲအခၪ့မံၪမွဲ ထီးတၭ, အၪ့ခွံၬဆၧ, မၩခါလၩ့ဘျ့ၭဆၧတၭ, ယဲးထဲး ဆၧအီၪလၩ့ထးနီၪ, လၧအခၪ့; 20 ဒဲဆၧဘၪဆဲၫ့ လၧအနိၩ့ ဆံၫဘီၩ့ လၧအအီၪဝ့ၫ လၧအခိၪဎွံၪ, ဒဲအဂူၫဂၩ လဘီၩ့ လၧအထၪ့ဝ့ၫတၭ, နိၩ့ၥၧၫ့ဘီၩ့ လၩ့ထ့ၬ လၧအမ့ၬယၫ, လၧအအီၪဝ့ၫ လၧအမ့ၬၥၪလဖၪ, ဒဲအနိၭ လၧအချဲၩ့ဆၧဖၭဒိၪလဖၪ လၧအခံးအဂၩ့ ဆီၪ့နဲၪ့ဒံၭ အၥိၭလဖၪလီၫ. 21 ယယိဒံၭဆၧ တၭ, နိၩ့လဘီၩ့နီၪ ဒုၭဆၧ လၧၦဆံၫ့ဎံၪလဖၪတၭ, မၩနၧၩ့ အဝ့ၫၥံၪ, 22 ထီးဆၧအီၪ လၧဖျိၩ့ လဂၩနီၪ ဂဲၫဝ့ၫတၭ, ဆၧစ့ၩရၫ့ခွး အီၪက့ၪအၥၭ လၧဆၧထီၫထုၬ လဂၩ အၡၩဆံၫ့ဎံၪလဖၪ အဂးတၭ; အမုအလၩ ဘၪဝ့ၫ လၧၦဆံၫ့ဎံၪလဖၪနီၪ န့ဘၪယူၭ ဘၩ့ၥံၪမုးၥံၪလီၫ. 23 ထီးနီၪလဖၧၫ့ အဝ့ၫဒၪ စံၭဘဲၫယီၩ, ဆၧဖိၪဆၧဎါ လံဒုၩလဒုၩနီၪ မွဲဘၩ့ၥံၪမုးၥံၪ လံဘၩ့မုး လဘၩ့မုး လၧဂၪ့ခိၪချိၫ့ လၧအလၩ့မဲၩဝ့ၫ လၧဘၩ့ၥံၪမုးၥံၪ ထီးအလူၬတၭ, မိအၪ့ခွံၬ ဂၪ့ခိၪ ထၧၫ့ဖျိၪ့ယၫတၭ, မိယဲးထဲးဝ့ၫတၭ, မၩလၩ့ဘျ့ၭဝ့ၫလီၫ. 24 နိၩ့ ဆံၫဘီၩ့လဖၪနီၪ မွဲစဎွၩ ဆံၫဂၩ လၧအမိအီၪထၪ့ လၧဘၩ့မုး လဘၩ့မုးနီၪ အဖၧၩ့တၭ, အဂူၫဂၩ မိအီၪထၪ့ လၧအလးခဲၫ့တၭ, မိလၩ့မဲၩဝ့ၫ လၧအခၪ့ထံၭ လဂၩတၭ, မိမၩနၧၩ့ စဎွၩ ၥၧၫ့ဂၩလီၫ. 25 မိချဲၩ့ ဆၧချဲၩ့ လၧဆၧထီၫထုၬ လဂၩ အဖၫ့ခိၪတၭ, မိမၩၡၪ့မၩနၭ ဆၧထီၫထုၬ လဂၩ အၡၩဆံၫ့ဎံၪလဖၪတၭ, မိအီၪက့ၪအၥၭ လၧအမိမၩကဒံၩကဒၩ ဆၧအဆၧၫ့အထီ ဒဲဆၧၥီၪ့ဆၧၥၫ့လီၫ. တၭ ဆၧမိဖ့ၪလၫ့ခွံၬ အဝ့ၫၥံၪ လၧအစူၪဖၧၩ့ လၧအထီလထီ, ဒဲအထီလဖၪ, ဒဲအထီအၪ့နၩ့ဖၭဝ့ၫ ဖိၭဖၫ့လီၫ. 26 ဆၧစ့ၩရၫ့ခွးနီၪ မိဆၧၫ့နၩ့ဝ့ၫတၭ, ဆၧမိထုၭထၪ့ခွံၬ အဘၩ့အမုး ဘဲၫၥိၭ အမိမၩလူၬခွံၬဝ့ၫတၭ, မၩဂၭဂီၩ့ဝ့ၫ လၩ့ဆိၩလၩ့ကၠၪလီၫ. 27 တၭ ဆၧမိဖ့ၪလၫ့ ဘၩ့ၥံၪမုးၥံၪ, ဒဲပၧၩ့ဆၧအလး, ဒဲဘၩ့ၥံၪမုးၥံၪ အစီၩ့အမၩ့ လၧမူၭခိၪ ထၧၫ့ဘံၪ့ယၫ အဖၫ့လၬနီၪ လၧဆၧထီၫထုၬ လဂၩ အၡၩဆံၫ့ဎံၪလဖၪ အၡၩခမျၧး အစူၪဖၧၩ့လီၫ. အဘၩ့အမုးနီၪ မွဲဘၩ့မုးအဆိၩအကၠၪတၭ, ကယဲဘၩ့ဖိၪမုးဖိၪ ထီးအလူၬမိမၩအဆၧ, ဒဲခိၭနၪ အလူလီၫ. 28 ထီးယီၩ မွဲဆၧနီၪအထုၬလီၫ. ဆၧလၧယၧၩ စဒၫ့နအ့လၭယီၩ, ယဆီၫ့မီၪ့ဆၧနီၪ မၩခိယၥၭတၭ, ယမ့ၬ လၩ့ၡါလီၫ. မွဲလါနၫ့ဘိၩ, ယအီၪက့ၪ ဆၧလမံၩ့နီၪ လၧယၥၭခံဖၧၩ့လီၫ.

1 စဎွၩ ဘ့လၡၭဇၫ အနံၪ့ ၥၧၫ့နံၪ့လနံၪ့နီၪ ဆၧဒၪ ဆၧလၧယၫလခီၫနီၪ ဖျီၪထၪ့လၧယၧၩ, စဒၫ့နအ့လၭ အမ့ၬယၫ, လၧဆၧဖျီၪထၪ့ဝ့ၫ လၧအခၪ့ထံၭ အလးခဲၫ့နီၪလီၫ. 2 ယဒၪဘၪ ဆၧလၧယၫလခီၫတၭ, ဆၧမၩအၥၭ လၧယဒၪဘၪဆၧနီၪ အဘိၩ့ဘၭတၭ, ယအီၪလၧနီးရှုၡၫ့ အဖၧၩ့, လၧအအီၪဝ့ၫ လၧခးအံလၫ့ အဖၧၩ့တၭ, ယဒၪ ဆၧလၧယၫလခီၫ အဖၧၩ့နီၪ, ယအီၪ လၧထံၫမိၡါ ယုလအဲၫ အနဲၩ့လီၫ. 3 ထီးနီၪလဖၧၫ့ ယစၪ့ထၪ့ ယမ့ၬတၭ, ယယိဆၧတၭ, ယိခွါ, ၥိၪဖၫလဒုၩ ဆၧၫ့ထုၪ့ လၧထံၫမိၡါ အနဲၩ့တၭ, အီၪဝ့ၫ လၧအနိၩ့ နံၫဘီၩ့တၭ, အနိၩ့ နံၫဘီၩ့နီၪ ထၪ့ဝ့ၫ ထီၫထီၫလ့ၬ လါနၫ့တၭ, လထီၫၥိၭလိၬဘၪ အၥၭနီၪ, ဖၨၪထီၫဝ့ၫလီၫ. တၭ အထီၫ လဘီၩ့နီၪ ထၪ့ဝ့ၫ လၧခဲၫ့ထုၬလီၫ. 4 ယဒၪဘၪ ၥိၪဖၫ လဒုၩနီၪ ဘျုၪ့ဆၧ လၧမုနုၬလခီၫ, ဒဲလၧမုဖၩလခီၫ, ဒဲလၧမုခံၫ့လခီၫတၭ, ဆၧဖိၪဆၧဎါ ဆၧၫ့ထုၪ့ လၧအမ့ၬယၫ ၥ့ၪနးဒုၩအ့ၬ. တၭ ဆၧမၩဖီၩ့မၩဖျ့ၭဆၧ လၧအစူၪဖၧၩ့ အီၪနးမံၩ့အ့ၬ. မၩဒၪဆၧ ထီးဒၪအၥၭတၭ, အီၪက့ၪဒိၪအၥၭလီၫ. 5 ယဆီၫ့မီၪ့ဆၧ အဘိၩ့ဘၭတၭ, ယိခွါ, ဘ့ၪဖၫ လဒုၩ ဂဲၫ လၧမုနုၬလခီၫ ထီးအဎံၩ့ ဂၪ့ခိၪချိၫ့ ထၧၫ့ဖျိၪ့ယၫတၭ, ထိၭဘၪ ဂၪ့ခိၪ အဖၫ့ခိၪအ့ၬ. တၭ ဘ့ၪလဒုၩနီၪ အီၪဝ့ၫ လၧအနိၩ့ အီၪဖျီၪ လဘီၩ့ လၧအမ့ၬၥၪ အဘိၩ့ဆၧၩ့ လီၫ. 6 အဝ့ၫ ဂဲၫစိၩ လၧၥိၪဖၫလဒုၩ အီၪလၧအနိၩ့ နံၫဘီၩ့ လၧယဒၪဘၪဝ့ၫ အဆၧၫ့ထုၪ့ လၧထံၫမိၡါ အနဲၩ့ တၭ, စဲၪ့တလဲး လၧအအီၪ လၧအၥၭခဲၩထၪ့ အစီၩ့အမၩ့လီၫ. 7 ယဒၪဘၪဝ့ၫ လၧအဂဲၫဘူၭ လၧၥိၪဖၫလဒုၩ အဘိၩ့ဘၭတၭ, ၥၭထၪ့ ထၫ့ဒၩ အဝ့ၫတၭ, ကျီၪ့ခွံၬ ၥိၪဖၫတၭ, မၩခါခွံၬဝ့ၫ အနိၩ့ နံၫဘီၩ့တၭ, ၥိၪဖၫ အဂဲးအဘၭ လၧအမိဆၧၫ့ထုၪ့ လၧအမ့ၬယၫ အီၪနးဆံၭအ့ၬ. တၭ မၩလၩ့ထံၩဖါ အဝ့ၫ လၧဂၪ့ခိၪတၭ, ယဲးထဲးဝ့ၫ တၭ ဆၧမၩဖီၩ့မၩဖျ့ၭ ၥိၪဖၫ လၧအစူၪဖၧၩ့ အီၪအ့ၬ. 8 မၩအၥၭဘဲၫနီၪတၭ, ဘ့ၪဖၫ လဒုၩနီၪ ဒိၪထၪ့ ဒိၪဒိၪလ့ၬ တၭ, ထီးအဂဲးဆီၪ့ထၪ့တၭ, အနိၩ့ဖၭဒိၪ လဘီၩ့ ခါဝ့ၫ တၭ, ဆၧမၩအၥၭ ဘဲၫအနိၩ့ လံဘီၩ့ ထၪ့ဝ့ၫ လၧအလးဒိၭအၥၭ လၧမူၭခိၪ အလံၩလံခီၫလီၫ. 9 လၧနိၩ့ၥံၪနီၪ အကျၩ လဘီၩ့ အလီၩ့ နိၩ့ဖိၪလဘီၩ့ ထၪ့ဝ့ၫတၭ, ဒိၪထၪ့ဝ့ၫ ဒိၪဒိၪလ့ၬတၭ, ဒိၭအၥၭ လၧမုခံၫ့လခီၫ, ဒဲလၧမုထၪ့လခီၫ, ဒဲလၧခးအဎံၫအလၩလီၫ. 10 အီၪက့ၪဒိၪထၪ့အၥၭ ထီၩ့လၧမူၭခိၪ အၥုၭမုခမျၧးတၭ, ခွံၬလၩ့ခွံၬ ဆၧၥုၭမုလနၩ့, ဒဲၡၪၥံၪလနၩ့ လၧဂၪ့ခိၪ အဖၫ့ခိၪတၭ, ယဲးထဲးဝ့ၫလီၫ. 11 မွဲမၬ, အီၪက့ၪဒိၪအၥၭ လၧဆၧၥုၭမုခမျၧး အၦဒိၪဖၭဒိၪ အဖၫ့ခိၪတၭ, ဆၧထုၭထၪ့ခွံၬ ဆၧလု လနံၩဘၪလနံၩ လၧအဝ့ၫ အစူၪဖၧၩ့တၭ, ဆၧအလးဆံၫ့ဎံၪ အီၪဝ့ၫအလးနီၪ လၩ့ဎီးဝ့ၫလီၫ. 12 လၧဆၧမၩ ကဒံၩကဒၩ အကၠီၩ့ ဆၧအီၪက့ၪ ဆၧၥုၭမု လၧဆၧလု လနံၩဘၪလနံၩ အဖၫ့ခိၪတၭ, မၩလၩ့ထ့ၬ ဆၧမွဲဆၧတီၩ လၧဂၪ့ခိၪလီၩ့တၭ, မၩဝ့ၫ ထီးဒၪအၥၭတၭ, ဘီၪထၪ့ယီၫထၪ့ဝ့ၫလီၫ. 13 ထီးနီၪလဖၧၫ့ ယနါဂၧၫ့ ဆၧဆံၫ့ဎံၪလဂၩ ချဲၩ့ဆၧ တၭ, ဆၧဆံၫ့ဎံၪလဂၩဒၪနီၪ စံၭ ၦလဂၩ လၧအချဲၩ့ဆၧ နီၪ; တၭ ဆၧဒၪ ဆၧလၧယၫလခီၫ, ဆၧလု လနံၩဘၪလနံၩ, ဒဲဆၧမၩကဒံၩကဒၩ လၧအမိထီၩ့ လၧဆၧဂၭဂီၩ့, ဆၧဖ့ၪလၫ့ ဆၧအလးဆံၫ့ဎံၪ ဒဲဆၧအၥုၭမုခမျၧး ဘဲၫၥိၭ ဆၧမိယဲးထဲး အဝ့ၫနီၪ, မွဲအဆံၭယံၬလဲၪ. 14 တၭ အဝ့ၫဒၪ စံၭယၧၩ, ထီၩ့လၩ့ မုနံၩလဖၪ နံၫထီၫ့ ၥၧၫ့ယၩ လီၫ. ထီးနီၪလဖၧၫ့ ဆၧမိမၩဆံၫ့ခွံၬ ဆၧအလးဆံၫ့ဎံၪ နီၪလီၫ. 15 ထီးယၧၩ စဒၫ့နအ့လၭ ဒၪဘၪယူၭ ဆၧလၧယၫလခီၫတၭ, ယအၪ့စၪ့ အခီၫပယီၫနီၪ, ယိခွါ, ဆၧမၩအၥၭ လၧဆၧဆၧၫ့ထုၪ့ လၧယမ့ၬယၫ လဂၩ ဖျီၪဝ့ၫ ဘဲၫၦၡၩ အၥိၭနီၪလီၫ. 16 ယနါဂၧၫ့ ၦၡၩအလူ လၧယုလအဲၫ အနဲၩ့ အဘိၩ့ဆၧၩ့တၭ, ကိၭထၪ့ဆၧတၭ စံၭဝ့ၫဒၪ, ဂၫဘြံလၭဧ့, ဒုၭနၪၥ့ၪ ၦလဂၩယီၩ လၧဆၧဒၪ ဆၧလၧယၫလခီၫနီၪဆံၭ. 17 အခိးမွဲ အဝ့ၫဒၪ ဂဲၫဘူၭဝ့ၫ ထီးယဆၧၫ့ထုၪ့အလးနီၪတၭ, ထီးအဂဲၫ, ယၥၭမဲၪဆၧတၭ, ယထိၪလၩ့ထံၩဖါ ချုၬလၩ့ယၥၭလီၫ. အ့ၪမွဲ အဝ့ၫဒၪစံၭ ယၧၩ, နၪၥ့ၪဆၧဆံၭ, ၦၡၩ အဖိၪခွၫဧ့, ဆၧဒၪဘၪ ဆၧလၧယၫလခီၫယီၩ, အီၪဝ့ၫ လၧဆၧအထုၬ အဆၧၫ့အထီ အဂးနီၪ ထီးန့ဆံၭ. 18 လၧအချဲၩ့ဆၧ လၧယၧၩ အဘိၩ့ဘၭတၭ, ယမံၫမၪ ချုၬလၩ့ လၧဂၪ့ခိၪ အဖၫ့ခိၪ, အ့ၪမွဲ အဝ့ၫဒၪ ထိၭယၧၩတၭ, ဒုၭဆၧၫ့ထုၪ့ယၧၩ ထုၪ့လုၪ့လီၫ. 19 တၭ စံၭဝ့ၫဒၪ, ယိခွါ, ယမိဒုၭၥ့ၪယၫနၧၩ လၧဆၧလၧအမိမၩအၥၭ လၧဆၧၥၭထၪ့ အထုၬ အဖၧၩ့လီၫ. အဂဲးဘဲၫယီၩ အထုၬနီၪမွဲ ဆၧဖၭဝဲၩဝ့ၫ အဆၧၫ့အထီလီၫ. 20 ၥိၪဖၫ အီၪလၧအနိၩ့ နံၫဘီၩ့ လၧနဒၪဘၪ လဒုၩနီၪ မွဲမံဒအၫ ဒဲပၧၡၫ အစဎွၩလဖၪလီၫ. 21 ဘ့ၪဖၫ အဆီၪ့ရှုၫ လဒုၩနီၪ မွဲဂြံစၭ အစဎွၩတၭ, နိၩ့ဖၭဒိၪ လဘီၩ့ လၧအအီၪဝ့ၫ လၧအမ့ၬၥၪ အဘိၩ့ဆၧၩ့နီၪ မွဲစဎွၩ အခၪ့ထံၭ လဂၩလီၫ. 22 နိၩ့လဘီၩ့ လၧအခါဝ့ၫတၭ, အနိၩ့ လံဘီၩ့ ထၪ့ဝ့ၫ လၧအလးနီၪ မွဲဘၩ့မုး လံဘၩ့မုး မိအီၪထၪ့ဝ့ၫ လၧၦဆၨၩ အကျၩ, မွဲလါနၫ့တၭ, အီၪလၧအဝ့ၫဒၪ အစီၩ့အမၩ့ဆ့အ့ၬ. 23 လၧအဘၩ့အမုး အဆၧၫ့အထီအထုၬနီၪ ထီးၦမၩမၪဆၧဖိၪ မၩဎွ့ၩဆၧတၭ, စဎွၩ အီၪလၧအမ့ၬဒူၩ, ဒဲအဆၧကိၪ့ယိၬ လဂၩ မိအီၪထၪ့ဝ့ၫလီၫ. 24 အစီၩ့အမၩ့ မိဆီၪ့ထၪ့ လါနၫ့တၭ, မွဲအစီၩ့အမၩ့ဒၪဝ့ၫ အ့ၬ. မိမၩဂၭဂီၩ့ လၩ့မဲၩဒၪဆၧတၭ, ဘီၪထၪ့ယီၫထၪ့ တၭ, မၩ ထီးဒၪအၥၭတၭ, မၩဂၭဂီၩ့ ၦအၪဂၩ, ၦဆံၫ့ဎံၪ အၡၩခမျၧး ဒၪလ့ၬလီၫ. 25 မွဲအမၩဝ့ၫ လၧဆၧကိၪ့ၥ့ၪတၭ, ဆၧအၪ့လီၫ မိဘီၪထၪ့ယီၫထၪ့ လၧအစူၪဖၧၩ့ တၭ, မိအီၪက့ၪဒိၪအၥၭ လၧအၥၭခံဖၧၩ့, မွဲအမိမၩဂၭဂီၩ့ ၦအၪဂၩ လၧအဆၧဘၪလိၬအိၭလိၬ အဖၧၩ့လီၫ. အဝ့ၫဒၪ မိဆၧၫ့ထုၪ့ထၫ့ဒၩ ၦဒိၪဖၭဒိၪလဖၪ အၦဒိၪဖၭဒိၪ လဂၩတၭ, လၧၦအစူၪ လအီၪဘၪနီၪ မိထီၩ့ဝ့ၫ လၧဆၧဂၭဂီၩ့လီၫ. 26 တၭ ဆၧဒၪ ဆၧလၧယၫလခီၫ လၧမုဂၪလၩ့ ဒဲလၧမုဂီၩ လၧဆၧလီၩလၩ့လၬလၩ့ဝ့ၫနီၪ, မွဲဆၧအတီၩလီၫ. စဲၩနဲၪ့ထၬ ဆၧဒၪ ဆၧလၧယၫလခီၫနီၪဆံၭ. အဂဲးဘဲၫယီၩ အီၪဝ့ၫ လၧအၪနံၩအၪၥၫ့ အဂးလီၫ. 27 ယဝ့ၫဒၪ စဒၫ့နအ့လၭ လဂၩယီၩ ယၥၭ လၩ့ဘဲၩ, ဒဲယဆၫထၪ့ လၧမုနံၩလဖၪလီၫ. လၧခဲၫ့ထဲၩ့နီၪ ယဂဲထုၪ့တၭ, မၩ စဎွၩအဆၧတၭ, ယၥၭထီၫမံၫထီၫမၪ လၧဆၧဒၪ ဆၧလၧယၫလခီၫ အကၠီၩ့တၭ, ၦနၪၥ့ၪဝ့ၫ နးဂၩအ့ၬ.

1 ၦမံဒအၫဖိၪၥံၪ အချံၫအၥၪ စအဟၭရှုၫအံရၧၭ အဖိၪခွၫ စဒရဲအၧၭ အနံၪ့ခၪ့ထံၭလနံၪ့ လၧအကဲၪထၪ့ ၦခၫလဒံအၫဖိၪၥံၪ အဘၩ့အမုး အစဎွၩနီၪ, 2 လၧအကဲၪ စဎွၩ အနံၪ့ခၪ့ထံၭ လနံၪ့နီၪ, ယၧၩ စဒၫ့နအ့လၭယီၩ, ယနၪၥ့ၪ နံၪ့ အဆၧဝံဆၧနၬ လၧယွၩအလူ လၧအဘၪ မီၪစယ့ၫရမဲအၫ လၧလံၬၥံၪလဲၥံၪ လၧအမိမၩဎွ့ၩထၪ့ ယရုစလံၫ့ အဆၧအီၪယူ အနံၪ့ နွ့ၫဆံၫလီၫ. 3 ယဒိၭယမ့ၬ လၧကဆါယွၩ အအီၪ ဘဲၫၥိၭ ယမိအၪ့ဂူၬဘၩဆိၪဖၪဆၧ, ဒဲအၪ့ကံၩ့အၪ့ယၫဆၧ, ဒဲအီၪလၧဆၧဒုၪဆၧအၪ့ဆၧအီၩ, ဒဲလၧရၧၬအဆၧယၬ, ဒဲဖံၫ့ချၪလီၫ. 4 ယဘၩဆိၪဖၪ ယဟိဝၩ ယယွၩတၭ, ယလီၩလၩ့လၬလၩ့ ယဆၧဒဲၩဘၭတၭ; ယစံၭ, ဆၧဒိၪဆၧထီၫ ဆၧလၩ့လိလၩ့လၭအယွၩ လၧအထီးန့ ဆၧအုၩ့လၩ့ ဒဲဆၧအခိးအတၩ လၧၦလၧအအဲၪဝ့ၫ ဒဲၦလၧအထီးန့ အဆၧမၪလူၬလဖၪ အဂး လဂၩ, ကဆါဧ့, 5 ပမၩမၪယူၭဆၧ, ပမၩယူၭ ဆၧဒဲၩဘၭ ပမၩအၧၩ့ဆၧယူၭ, ပပိၩ့ထၪ့ဆၧယူၭတၭ, ပကၠၪခွံၬယူၭပၥၭ လၧနဆၧမၪလူၬ, ဒဲနဆၧၥီၪ့ဆၧၥၫ့, 6 တၭ နခ့ၫနၡၩ မီၪလဖၪအလူ လၧအချဲၩ့ဆၧ လၧနမံၩ့ လၧပစဎွၩၥံၪ, ဒဲပၦဒိၪဖၭဒိၪၥံၪ, ဒဲပဖါၥံၪ, ဒဲၦခးဖိၪ ထီးအလူၬနီၪ ပခိၭနၪအ့ၬ. 7 ကဆါဧ့, ဆၧတီၩဆၧလီၩ့ အီၪဝ့ၫ လၧနၧၩတၭ, အ့ၪမွဲ ဆၧမ့ၬမဲ အီၪဝ့ၫလၧပၧၩ ဘဲၫလၧမုလနံၩယီၩ အၥိၭ, လၧယုဒၫ အၦၡၩ လဂၩဘၪလဂၩ ဆုၬဆုၬ, ဒဲလၧၦယရုစလံၫ့ဖိၪ, ဒဲလၧအံၫစရ့လၭ ထီးအလူၬ, ၦလၧအဘူၭ ဒဲၦလၧအယဲၩ့, လၧခးထီးအလူၬ အဖၧၩ့ ထီးအလး လၧနနၫ့ထၪ့ခွံၬ အဝ့ၫၥံၪ လၧအဆၧမၪ အကၠီၩ့, လၧအမၩမၪဘၪ နၧၩလီၫ. 8 ကဆါဧ့, ဆၧမ့ၬမဲ အီၪလၧပၧၩ, ပစဎွၩၥံၪ ဒဲပၦဒိၪဖၭဒိၪၥံၪ, ဒဲပဖါၥံၪ လၧပမၩမၪဘၪနၧၩ အကၠီၩ့ လီၫ. 9 ဆၧယၫ့ၥုၪ့ဆၧယၫ့ၥၭ, ဒဲဆၧမၩဖီၩ့မၩဖျ့ၭဆၧလဖၪ အီၪလၧယွၩ ပကဆါနီၪ, အဂဲးဘဲၫယီၩ ပမၩမၪယူၭ အဝ့ၫယူၭလီၫ. 10 တၭ ယဟိဝၩ ပယွၩအလူ ဘဲၫၥိၭ ပမိလ့ၩဆၧ လၧအဆၧၥီၪ့ဆၧၥၫ့ အဖၧၩ့ လၧအအီၪက့ၪလၩ့ဝ့ၫ လၧပမ့ၬယၫ လၧအခ့ၫအၡၩ မီၪလဖၪ အစူၪဖၧၩ့နီၪ ပခိၭနၪဆ့အ့ၬ. 11 မွဲမၬ, ၦအံၫစရ့လၭဖိၪ ထီးအလူၬ လၨၪခၫ့ဖၬယူၭ နဆၧၥီၪ့ဆၧၥၫ့တၭ, ကၠၪခွံၬအၥၭ ဘဲၫၥိၭ အထီးခိၭနၪ နလူ လဂ့ၩလီၫ. မၩအၥၭဘဲၫနီၪတၭ နဒုၭဘၪယူၭပၧၩ လၧဆၧဆိၪအၧၩ့, ဆၧဆိၪအၧၩ့ လၧအကွ့ၭအၥၭ လၧယွၩအခ့ၫအၡၩ စမိစ့ၭ အဆၧၥီၪ့ဆၧၥၫ့ အဖၧၩ့, အဂဲးဘဲၫယီၩ ပမၩမၪယူၭ အဝ့ၫယူၭလီၫ. 12 တၭ ဆၧမၩခၧၫ့ယူၭ အဆၧချဲၩ့ လၧအချဲၩ့ဆၧထၫ့ဒၩ ပၧၩ, ဒဲလၧအထၫ့ဒၩ ၦၡၩစ့ၩရၫ့ခွး လၧအစ့ၩရၫ့ပၧၩနီၪ, လၧအဒုၭဘၪယူၭပၧၩ လၧဆၧအၧၩ့ဖၭဒိၪယူၭ, အဂဲးဘဲၫယီၩ လၧမူၭခိၪ ထၧၫ့ဘံၪ့ယၫ အဖၫ့လၬ ဆၧမၩအၥၭ ဘဲၫဆၧမၩအၥၭ လၧယရုစလံၫ့ အၥိၭနီၪ နးစီၪ့အ့ၬ. 13 ဘဲၫဆၧကွ့ၭအၥၭ လၧစမိစ့ၭ အဆၧၥီၪ့ဆၧၥၫ့ အဖၧၩ့ အၥိၭနီၪ, ဆၧအၧၩ့ ထီးအလူၬယီၩ ဘၪပၧၩလီၫ. မွဲလါနၫ့တၭ, ပအၪ့ကံၩ့အၪ့ယၫဆၧ လၧယဟိဝၩ ပယွၩ အမ့ၬယၫ ဘဲၫၥိၭ ပမိကၠၪခွံၬပၥၭ လၧပဆၧအၧၩ့, ဒဲနၪၥ့ၪဆၧ လၧနဆၧမွဲဆၧတီၩနီၪဆ့လီၫ. 14 မၩအၥၭဘဲၫနီၪတၭ, ယဟိဝၩ အီၪခိၭ ဆၧအၧၩ့နီၪတၭ, ဒုၭဘၪပၧၩ လီၫ. အဂဲးဘဲၫယီၩ ယဟိဝၩ ပယွၩနီၪ တီၩဝ့ၫ လၧအဆၧမၩ ထီးအလူၬ အဖၧၩ့ လၧအမၩဝ့ၫလီၫ. အဂဲးဘဲၫယီၩ ပခိၭနၪ အလူအ့ၬ. 15 တၭ ဘိၩ့နဲၪ့ယီၩ ယွၩ ပကဆါ လၧအဒုၭစဲၪ့ထၪ့ နၡၩခမျၧး လၧခးအံဇံၭ အဖၧၩ့ လၧဆၧအစူၪဆီၪ့တၭ, မၩန့ ဆၧအမံၩ့ လၧနဂး ဘဲၫလၧမုလနံၩယီၩ အၥိၭနီၪ, လဂၩဧ့, ပမၩမၪဘၪယူၭ ဆၧယူၭ, ပမၩအၧၩ့ယူၭ ဆၧယူၭ, 16 ကဆါဧ့, ဘဲၫနဆၧတီၩဆၧလီၩ့ ထီးအလူၬ အၥိၭနီၪ ဘိၭကၠၪကဒၩခွံၬ နၥၭထၪ့ ဒဲနၥၭခဲၩထၪ့ လၧနဒိၩ့ ယရုစလံၫ့, နခိၪလီၩ့ဆံၫ့ဎံၪ အအီၪနီၪဆံၭ. အဂဲးဘဲၫယီၩ လၧပဆၧမၪ အကၠီၩ့ ဒဲလၧပဖါလဖၪ အဆၧအၧၩ့ အကၠီၩ့နီၪ, ယရုစလံၫ့ ဒဲနၡၩခမျၧး ကဲၪထၪ့ ဆၧဒုၪဒွ့ၪအလး လၧကယဲ ၦလၧအအီၪဝၬဖီၩ့ပၧၩ အမ့ၬယၫလီၫ. 17 တၭ ဘိၩ့နဲၪ့ယီၩ, ပယွၩဧ့, ခိၭနၪ နခ့ၫနၡၩ အဆၧဘၩဆိၪဖၪ, ဒဲအဆၧအၪ့ကံၩ့အၪ့ယၫတၭ, ဒုၭဖၩ့ဘၪ နမ့ၬ လၧနလးဆံၫ့ဎံၪ လၧအအီၪယူဝ့ၫနီၪ, လၧကဆါ အကၠီၩ့နီၪဆံၭ. 18 ယယွၩဧ့, ဒိၭနိၩ့ဒိၭနါတၭ, ခိၭနၪဆၧ, စၪ့ထၪ့ နမ့ၬတၭ ယိ ပဆၧအီၪယူလဖၪ, ဒဲဒိၩ့ လဖျိၪ့ လၧဆၧဖျိၬဝ့ၫ လၩ့ဎိၭ လၧနမံၩ့နီၪဆံၭ. အဂဲးဘဲၫယီၩ ပအၪ့ကံၩ့အၪ့ယၫဆၧ လၧနမ့ၬယၫ လၧပဆၧတီၩဆၧလီၩ့ အကၠီၩ့ လမွဲဘၪ, မွဲလၧနခိးနတၩအၪ အကၠီၩ့လီၫ. 19 ကဆါဧ့, ခိၭနၪဆၧဆံၭ; ကဆါဧ့, ကွဲၪဖျါဆၧဆံၭ; ကဆါဧ့, ခိၭနၪဆၧတၭ, မၩဆၧဆံၭ, လၧနကၠီၩ့ဒၪနဝ့ၫ ထီးၥုၭနံၩၥုၭၥၫ့ လဂ့ၩ, ယယွၩဧ့; အဂဲးဘဲၫယီၩ ဆၧဖျိၬနဒိၩ့ ဒဲနၡၩခမျၧး လၩ့ဎိၭ လၧနမံၩ့လီၫ. 20 တၭ ယချဲၩ့ဆၧ, ဒဲဘၩဆိၪဖၪဆၧ, ဒဲလီၩလၩ့လၬလၩ့ ယဆၧဒဲၩဘၭ, ဒဲယၡၩခမျၧး အံၫစရ့လၭ အဆၧဒဲၩဘၭတၭ, အီၪက့ၪလၩ့ ယဆၧအၪ့ကံၩ့အၪ့ယၫ လၧယဟိဝၩ ယယွၩ အမ့ၬယၫ လၧယယွၩ အခိၪလီၩ့ဆံၫ့ဎံၪ အဂး အဘိၩ့ဘၭနီၪ, 21 မွဲမၬ, လၧယဘၩဆိၪဖၪဆၧ အဘိၩ့ဘၭ ဒၪလ့ၬ, ၦၡၩ ဂ့ဘြံၫလၭ လဂၩ လၧယဒၪဘၪ လၧဆၧဒၪ ဆၧလၧယၫလခီၫ အဖၧၩ့ လၧအခၪ့ထံၭနီၪ, ဆၧဒုၭဂဲၫဝ့ၫ ချဲၫ့ချဲၫ့တၭ, လၧၦမၩဘိၪ့ဆၧ လၧမုဂၪလၩ့ အထီနီၪ, ၥုၭဘူၭအၥၭ လၧယအီၪထိၭဘၪ ယၧၩလီၫ. 22 ၥီၪ့ထဲၩ့ၥၫ့ထဲၩ့ယၧၩတၭ, ချဲၩ့ဒုၪ့ယၧၩ စံၭဝ့ၫဒၪ, စဒၫ့နအ့လၭဧ့, ယဂဲၫထၪ့ ဘဲၫၥိၭ ယမိၥီၪ့လိၪနၧၩ လၧဆၧကိၪ့ဆၧဆၭလီၫ. 23 လၧနအၪ့ကံၩ့အၪ့ယၫ ဆၧအခၪ့ထံၭနီၪ ဆၧအလူလၩ့တၭ, ယဂဲၫလီၩဘၪ နၧၩလီၫ. အဂဲးဘဲၫယီၩ နဘၪဆၧအၥၭလီၫ. မၩအၥၭဘဲၫနီၪတၭ, ထီးန့ဆၧအလူနီၪ, နၪၥ့ၪ ဆၧဒၪ ဆၧလၧယၫလခီၫနီၪဆံၭ. 24 မုအနွ့ၫ အဘျၩ့ နွ့ၫဆံၫ အီၪက့ၪအၥၭ လၧနၡၩခမျၧး ဒဲနဒိၩ့ဆံၫ့ဎံၪ အဂး, ဘဲၫၥိၭ အမိမၩလူၬခွံၬ ဆၧမၪတၭ, စဲၩနဲၪ့ထၬ ဆၧဒဲၩဘၭ, ဒဲမၩဖီၩ့မၩဖျ့ၭ ဆၧအၧၩ့ အဂး, ဒဲဒုၭဂဲၫနုၬ ဆၧတီၩဆၧလီၩ့ အဆိၩအကၠၪ, ဘဲၫၥိၭ အမိစဲၩနဲၪ့ထၬ ဆၧဒၪ ဆၧလၧယၫလခီၫ, ဒဲချဲၩ့ဆၧ လၧမီၪအချိၬ, ဒဲဂုၪ ဆၧဆံၫ့ဎံၪထုၬ လဂၩ လီၫ. 25 ၥ့ၪယၫတၭ နၪၥ့ၪ လၧဆၧမၪလူၬ လ့ၩထၪ့ ဘဲၫၥိၭ ပမိမၩၥၫ့ထၪ့ထဲၩ့ ယရုစလံၫ့ ဖိးလၧၦဒိၭဂုၪအၥၭဆၧ အခိၪလဂၩနီၪ, မွဲမုအနွ့ၫ အဘျၩ့ နွ့ၫဘျၩ့ ဒဲမုအနွ့ၫ အဘျၩ့ ဎူၫဆံၫ နံၫဘျၩ့နီၪ; တၭ ဆၧမၩၥၫ့ထၪ့ထဲၩ့ အဖၧၩ့ၥၭဖၭလဲ, ဒဲအလးအံၪ့ လၧအဆၧၫ့အထီ ဘၪခိဘၪဝီၩ အဖၧၩ့လီၫ. 26 တၭ လၧမုအနွ့ၫ အဘျၩ့ ဎူၫဆံၫ နံၫဘျၩ့ အလးခဲၫ့နီၪ ၦဒိၭဂုၪအၥၭ လဂၩ မိဘၪ ဆၧဒၪ့ထ့ၬခွံၬဝ့ၫ, လါနၫ့ မွဲလၧအဂးဒၪဝ့ၫအ့ၬ. တၭ ဆၧအခိၪ အၡၩခမျၧး လၧအမိဂဲၫလဖၪနီၪ မိမၩဂၭဂီၩ့ ဒိၩ့နီၪ, ဒဲဆၧအလးဆံၫ့ဎံၪလီၫ. မွဲလါနၫ့တၭ, အထုၬနီၪ မိအီၪဝ့ၫ လၧဆၧလုၬဘံၭဆၧတၭ, ဒုၭဆၧမိအီၪ ထီးအထုၬ, ဆၧအီၪယူ လၧဆၧစ့ၩရၫ့ဝဲၩဝ့ၫနီၪ မိအီၪလီၫ. 27 အဝ့ၫဒၪ မိအုၩ့လၩ့ဆၧ ဂုးဂုးခၧၫ့ခၧၫ့ လၧၦအၪဂၩ လၧမုလနွ့ၫ အထးဖၧၩ့, ဒဲလၧဖိၭဖၫ့နွ့ၫ အထးဖၧၩ့နီၪ မိဒုၭအီၪပထုၬ ဆၧလု ဒဲဆၧမၩဘိၪ့တၭ, ဆၧမၩယူဆၧနီၪ မိအီၪဝ့ၫ လၧဆၧအီၪ လၧအဒံၭ လၧဆၧၥၭလိၪဝ့ၫ အဖၫ့ခိၪ တၭ, ဆၧလၧဆၧစ့ၩရၫ့ဝဲၩဝ့ၫနီၪ မိဂါလၩ့အၥၭ လၧဆၧလၧအမိဂၭဂီၩ့ အဖၫ့ခိၪ ထီၩ့လၧဆၧဂၭဂီၩ့လူၬဝ့ၫ လီၫ.

1 ပၧၡၫ အစဎွၩ စဲရၧၭ အနံၪ့ ၥၧၫ့နံၪ့လနံၪ့နီၪ ဆၧနဲၪဖျီၪ ဆၧချဲၩ့ လၧစဒၫ့နအ့လၭ လၧအမံၩ့မွဲ ဘ့ၫလၭတၡၭဇၫတၭ, ဆၧချဲၩ့နီၪမွဲ ဆၧအတီၩတၭ, ဆၧဒုၭဆၧနီၪ မွဲအဒိၪတၭ, အဝ့ၫဒၪ နၪၥ့ၪ ဆၧချဲၩ့နီၪ, အဂဲးဘဲၫယီၩ ဆၧဒုၭနၪၥ့ၪ လၧဆၧဒၪ ဆၧလၧယၫလခီၫလီၫ. 2 ဆၧလၧမုနံၩလဖၪနီၪ, ယၧၩ စဒၫ့နအ့လၭယီၩ ယၥုၪ့အုၭ ယၥၭအုၭ မုနံၩအနွ့ၫ ၥၧၫ့နွ့ၫလီၫ. 3 ကိၪ လၧအအွံၪ ယလအၪ့ဘၪ နးမံၩ့တၭ, ဆၧယၪ ဒဲစဘံၭထံၫ ဂဲၫနုၬဘၪ လၧယနိၭဖၧၩ့အ့ၬ. တၭ ယလဂုၪဘၪယၥၭ နးဆံၭ ထီးမုနံၩအနွ့ၫ ၥၧၫ့နွ့ၫ ဎွ့ၩထၪ့လီၫ. 4 တၭ လၧလၩအခၪ့ထံၭ, လၩထၪ့ နံၫဆံၫလံနံၩလနံၩနီၪ ယအီၪလၧထံၫမိၡါ အနဲၩ့ လၧအမွဲ ဟံၭဒက့လၭ လီၫ. 5 ထီးနီၪလဖၧၫ့ ယစၪ့ထၪ့ ယမ့ၬ ယယိဆၧတၭ, ယိခွါ, ၦၡၩလဂၩ ကီၩ့ၥိၭဝ့ၫ လၧဆၧဘွၩ ဖျ့ၫလံၬကံၭ တၭ, အယးဒံၩ့ခဲးထူၬအၥၭ လၧယုဖၭ အထီၫ့ဆံၫ့, 6 တၭ အနၫ့ဆါ မၩအၥၭ ဘဲၫထၫ့မျါဘၩ့ယ့ၫ အၥိၭတၭ, အမ့ၬ ဖျီၪဝ့ၫ ဘဲၫလၫ့ဝဲဒံၭ အၥိၭတၭ, အမ့ၬၥၪ မၩအၥၭ ဘဲၫမ့ၪဒိၩ့ခဲၩဖၩ့လဖၪ အၥိၭတၭ, အစူၪ ဒဲအခၪ့ ဖျီၪဝ့ၫ မၩအၥၭ ဘဲၫထီးဘၩ့ ဘၪ ဆၧထူၭကျံၩ့ဝ့ၫတၭ, အဆၧချဲၩ့အလူ မၩအၥၭ ဘဲၫၦခမျၧး ကိၭၡၭဆၧ အၥိၭနီၪလီၫ. 7 တၭ ယၧၩ စဒၫ့နအ့လၭယီၩ, ယဒၪ ဆၧလၧယၫလခီၫ လဂၩဎးလီၫ. တၭ ၦအီၪဝ့ၫ လၧယၥိၭလဖၪနီၪ ဒၪဘၪ ဆၧလၧယၫလခီၫအ့ၬ. အ့ၪမွဲ အဝ့ၫၥံၪ ဘၪၥၭမဲၪၥၭဖျဲၩ့ ဒိၪမၬ ထီးအစဲၪ့တလဲးဝ့ၫ ဘဲၫၥိၭ အမိအီၪက့ၪၥူၪအၥၭလီၫ. 8 မၩအၥၭဘဲၫနီၪတၭ, ယဝ့ၫဒၪ ယအီၪလၩ့ထး လဂၩဎးတၭ, ယဒၪ ဆၧဖျီၪ လၧယၫလခီၫဖၭဒိၪယီၩတၭ, ယဂဲးယဘၭ အီၪလၩ့ထး လၧယဖၧၩ့ အ့ၬ. အဂဲးဘဲၫယီၩ ယဎံၫယလၩ ကဲၪထၪ့ ဘဲၫဆၧၥံၫ အၥိၭတၭ, ယဂဲးယဘၭ အီၪလၧၩ့အ့ၬ. 9 ယနါဂၧၫ့ ဆၧချဲၩ့လဖၪအၥီၫ, လၧယနါဂၧၫ့ အဆၧချဲၩ့လဖၪအၥီၫနီၪတၭ, ယမံၫမၪ ချုၬလၩ့တၭ ယမ့ၬ ကျၭလၩ့အၥၭ လၧဂၪ့ခိၪ အဖၫ့ခိၪလီၫ. 10 တၭ ယိခွါ, ဆၧအစူၪထိၭယၧၩ လၧအဒုၭဆၧၫ့ထုၪ့ ယၧၩ လၧယခၪ့လုးခိၪ ဒဲယစူၪယၫၥၭလီၫ. 11 တၭ စံၭ ယၧၩ ၦလၧအဘၪ ဆၧအဲၪဝ့ၫဖၭဒိၪ လဂၩ, စဒၫ့နအ့လၭ ဧ့, ထီးန့ ဆၧချဲၩ့ လၧယချဲၩ့ဒုၪ့နၧၩတၭ, ဆၧၫ့ထုၪ့ ထုၪ့လုၪ့ဆံၭ. အဂဲးဘဲၫယီၩ ဘိၩ့နဲၪ့ယီၩ ဆၧအၪ့မၧၫ့လၩ့ ယၧၩ လၧနအီၪလီၫ. တၭ ထီးအချဲၩ့ဒုၪ့ယၧၩ ဆၧချဲၩ့လထံၪနီၪတၭ, ယဆၧၫ့ထုၪ့တၭ, ယဝၭထိၬဝၭတ့ၭ လီၫ. 12 ထီးနီၪလဖၧၫ့ အဝ့ၫဒၪ စံၭယၧၩ, စဒၫ့နအ့လၭဧ့, ထီးၥၭမဲၪဆၧ လဂ့ၩ, အဂဲးဘဲၫယီၩ ခီၫလၧမုနံၩအခၪ့ထံၭ လၧနအီၪက့ၪနၥၭ ဘဲၫၥိၭ နမိနၪၥ့ၪဆၧတၭ, ဆၪ့လၩ့နၥၭ လၧယွၩ အမ့ၬယၫတၭ, ဆၧခိၭနၪ နဆၧချဲၩ့ တၭ, ယဂဲၫ လၧနဆၧချဲၩ့ အကၠီၩ့လီၫ. 13 အ့ၪမွဲ ပၧၡၫ အဘၩ့အမုး အခိၪလဂၩနီၪ ပဒၩ့ယၧၩ အနံၩ နံၫဆံၫ လနံၩ အ့ၪမွဲ, ယိခွါ, ဆၧအခိၪ လဂၩ မဲၫခအ့လၭ မၩဆၧတၭ, ယၧၩတၭ, ယအီၪလၩ့ထး ထီးနီၪ လၧပၧၡၫ အစဎွၩလဖၪ အၥိၭနီၪလီၫ. 14 တၭ ယဂဲၫဒုၭၥ့ၪယၫနၧၩ လၧဆၧလၧအမိဘၪ နၡၩခမျၧး လၧမုနံၩအထုၬလဖၪနီၪလီၫ. အဂဲးဘဲၫယီၩ ဆၧဒၪ ဆၧလၧယၫလခီၫ အီၪဒံၭ လၧမုနံၩလဖၪ အဂးလီၫ. 15 အဝ့ၫဒၪ ချဲၩ့ဒုၪ့ယၧၩ ဆၧလဖၪ ဘဲၫနီၪ အဘိၩ့ဘၭတၭ, ယအီၪက့ၪ ယမ့ၬ လၧဂၪ့ခိၪ အဖၫ့ခိၪတၭ, ယအီၪလၩ့မါပံၭလီၫ. 16 ယိခွါ, ဆၧဖျီၪဝ့ၫ ဘဲၫ ၦၡၩၥံၪအဖိၪလဂၩ ထိၭ ယနိၭဖျံၩတၭ, ယအၩ့ထၪ့ ယနိၭတၭ ယချဲၩ့ဆၧတၭ, ယစံၭ ၦလၧအဆၧၫ့ထုၪ့ လၧယမ့ၬယၫ ယကဆါဧ့, ယဎံၫယလၩ လၧယလီၩ့ ဂၭဂီၩ့ယူၭ, တၭ ယဂဲးယဘၭ လအီၪလၧၫ့ဘၪ လၧဆၧဒၪ ဆၧလၧယၫလခီၫ အကၠီၩ့လီၫ. 17 တၭ ယကဆါ လဂၩယီၩ အခ့ၫအၡၩ ချဲၩ့ဒုၪ့ဆၧ လၧယကဆါ လဂၩယီၩ မိၥ့ၪ ဘဲၫၥ့ၪလဲၪ. တၭ ဆၧလၧယၧၩယီၩ ယၥၪဆၧ အီၪလၧၩ့ လၧယဖၧၩ့ဆ့အ့ၬ. 18 ထီးနီၪလဖၧၫ့ ဆၧအီၪ လၧၦၡၩအခံးအဂၩ့ လဂၩ ထိၭဒီၭယၧၩတၭ ဒုၭဆီၪ့ထၪ့ယၧၩ, 19 တၭ စံၭဝ့ၫ, ၦလၧအဘၪ ဆၧအဲၪဝ့ၫဖၭဒိၪ လဂၩဧ့, ၥၭမဲၪဆၧ လဂ့ၩ, နမိဘၪ ဆၧဘၪလိၬအိၭလိၬလီၫ. အီၪက့ၪဒူၩ နၥၭတၭ, မွဲမၬ, အီၪလၧနဂဲးနဘၭဆံၭ. အဝ့ၫဒၪ ချဲၩ့ဒုၪ့ယၧၩ အဘိၩ့ဘၭတၭ, ယဂဲးယဘၭ ဆီၪ့ထၪ့တၭ, ယစံၭ, မွဲယကဆါ ချဲၩ့ထၪ့ဆၧဆံၭ. အဂဲးဘဲၫယီၩ နဒုၭဆီၪ့ထၪ့ ယၧၩလီၫ. 20 ထီးနီၪလဖၧၫ့ စံၭဝ့ၫဒၪ, ယဂဲၫ မွဲဘၪလဲၪနီၪ, နၥ့ၪယၫဆ့ဧၪ. ဘိၩ့နဲၪ့ယီၩ, ယမိဘၪထဲၩ့ထဲၩ့တၭ, ဒုၭဆၧ လၧပၧၡၫ အခိၪတၭ, ယမိစဲၪ့ထၪ့တၭ, ယိခွါ, ဂြံစၭအခိၪ မိဂဲၫလီၫ. 21 မွဲလါနၫ့တၭ, ယမိလီၩဘၪနၧၩ လၧဆၧလၧအကွ့ၭအၥၭ လၧဆၧမွဲဆၧတီၩ အလံၬဖၧၩ့လီၫ. အ့ၪလမွဲဘၪ နၥံၪအၦဒိၪ မဲၫခအ့လၭတၭ ၦအီၪဝ့ၫ လၧယၥိၭ လၧဆၧယီၩလဖၪ အဖၧၩ့ အီၪအ့ၬ.

1 လၧၦမံဒအၫဖိၪ စဒရဲအၧၭ အနံၪ့ အခၪ့ထံၭလနံၪ့နီၪ ယဆၧၫ့ထုၪ့ ဘဲၫၥိၭ ယမိဒုၭဆီၪ့ထၪ့ အဝ့ၫ, ဒဲမၩဂုးမၩခၧၫ့ အဝ့ၫလီၫ. 2 ဘိၩ့နဲၪ့ယီၩ ယမိဒုၭနဲၪနၧၩ လၧဆၧမွဲဆၧတီၩလီၫ. ယိခွါ, ပၧၡၫ အစဎွၩ ၥၧၫ့ဂၩၥံၪ မိဆၧၫ့ထုၪ့ဒံၭတၭ, ၦလံဂၩလဂၩနီၪ မိအီၪလၧအစူၪလးအခၪ့ခိၪ အၪနဲၪ့ဒံၭ အဝ့ၫၥံၪ ထီးအလူၬလီၫ. တၭ ထီးအဂဲးအဘၭ ဆီၪ့ထၪ့ လၧအစူၪလးအခၪ့ခိၪ အကၠီၩ့တၭ, မိထိၪဂဲၩ ၦထီးအလူၬ ဘဲၫၥိၭ အမိထၫ့ဒုၪဒၩ ဂြံစၭ အဘၩ့အမုးနီၪလီၫ. 3 စဎွၩဖၭဒိၪ နးဂၩ မိဆၧၫ့ထုၪ့ လၧအမိကဲၪ စဎွၩ လၧဆၧပၧၩ့အလးဖၭလဲ အဖၫ့ခိၪတၭ, မိမၩ ထီးဒၪအၥၭ လီၫ. 4 ထီးအဆၧၫ့ထုၪ့တၭ အဘၩ့အမုး မိခါဝ့ၫတၭ မိလၩ့မုလၩ့ဖၭ လၧမူၭခိၪ အလံၩလံခီၫတၭ, လမွဲဘၪ လၧအဆၨၩအဆၬ အဂးတၭ မွဲလၧဆၧပၧၩ့အလး ဘဲၫအပၧၩ့ဝ့ၫ အၥိၭနီၪ ဆ့အ့ၬ. အဂဲးဘဲၫယီၩ ဆၧမိထ့ၭထၪ့ခွံၬ အဘၩ့အမုးတၭ, လၧအဝ့ၫၥံၪ အမ့ၬယၫနီၪ မိကဲၪထၪ့ ၦဂူၫဂၩအဆၧလီၫ. 5 စဎွၩ လၧမုခံၫ့လခီၫ မိဆီၪ့ထၪ့ လါနၫ့တၭ, ၦလၧအၦဒိၪဖၭဒိၪ အကျၩ လဂၩ မိဆီၪ့နဲၪ့ အဝ့ၫတၭ, မိကဲၪထၪ့ စဎွၩလီၫ. အဝ့ၫဒၪ အဘၩ့အမုးနီၪ မိကဲၪထၪ့ ဆၧပၧၩ့ အခးဖၭလဲလီၫ. 6 တၭ လၧနံၪ့လဖၪအထုၬနီၪ အဝ့ၫၥံၪ မိအုၩ့လၩ့ ဆၧစီၪ့ဎးလိၬအၥၭလီၫ. အဂဲးဘဲၫယီၩ မုခံၫ့ စဎွၩအဖိၪမုၪ လဂၩ မိဂဲၫထၪ့ လၧမုဖၩ အစဎွၩ အအီၪ ဘဲၫၥိၭ အမိမၩ ဘၪလိၬအိၭလိၬဆၧလီၫ. မွဲလါနၫ့တၭ, မၩဆၧၩ့ဆၧ အစီၩ့အမၩ့နီၪ, ၦမုၪ ဖီၪ့ထၬဝ့ၫ အ့ၬ. တၭ ၦခွၫနီၪ လဆၧၫ့ထုၪ့ဘၪဆ့, တၭ အမၩဆၧၩ့ဆၧနီၪ ခၧၫ့အ့ၬ. တၭ ဆၧမိဖ့ၪလၫ့ခွံၬ ၦမုၪ, ဒဲၦလၧအဂဲၫဆိၬ အဝ့ၫ ဒဲၦလၧအထၪ့ဖိၪ အဝ့ၫ, ဒဲၦလၧအဖီၪ့ထၬ အဝ့ၫ လၧဆၧအဆၧၫ့အထီ အဖၧၩ့နီၪလီၫ. 7 အ့ၪမွဲ လၧအဝံအထဲၩ့ဖၭနီၪ ၦမိဆၧၫ့ထုၪ့ လၧအလး လဂၩ, မိဂဲၫစိၩဝ့ၫ လၧဆၧၥုၭမုတၭ, မိလ့ၩနုၬဝ့ၫ လၧမုဖၩ အစဎွၩ အထိၬဖၧၩ့တၭ, မိမၩ ထီးဒၪအၥၭ လၧအဖၧၩ့တၭ, မိမၩနၧၩ့ဝ့ၫလီၫ. 8 တၭ မိဆိၬထၪ့ခွံၬ အၪ့မၧၫ့ဎီး အယွၩလဖၪ လၧခးအံဇံၭ အဖၧၩ့ အီၪဝ့ၫ လၧအဆၧဂၩ့ၥိၫ့အၥၭလဖၪ, ဒဲအထွ့ၫစ့ၩ, ဒဲအထွ့ၫထီၫ့ လၧအလူဒိၪဎွ့ၩဒိၪတၭ, မိဆၧၫ့ထုၪ့ဝ့ၫ လၧမုဖၩ အစဎွၩ အဖၫ့ခိၪလီၫ. 9 တၭ မိဂဲၫဝ့ၫ လၧမုခံၫ့ အစဎွၩ အဘၩ့အမုး လါနၫ့တၭ, မိထဲၩ့ထဲၩ့ လၧအခးဒၪဝ့ၫ အဖၧၩ့လီၫ. 10 အဖိၪခွၫလဖၪ မိဒုၭၥုၭတၭ, မိဒုၭအီၪကီၪ့ ၦၥုၭမုခမျၧးတၭ မိလ့ၩဆၧ, ဒဲလုၬဘံၭဆၧ, ဒဲခၫ့ဂၬဆၧတၭ, မိထဲၩ့ထဲၩ့တၭ, မိဒုၭဆၧ ဖိးလၧအထိၬဖၧၩ့ ဒၪလ့ၬ လီၫ. 11 မုခံၫ့ အစဎွၩ မိၥၭထၪ့တၭ, မိလ့ၩဆၧတၭ, ဒုၭဆၧ လၧအဝ့ၫတၭ, မုဖၩ အစဎွၩ မိဒုၭအီၪထၪ့ ၦခမျၧးဖၭဒိၪလီၫ. တၭ ဆၧမိဖ့ၪလၫ့ခွံၬ ၦခမျၧးနီၪ လၧအစူၪဖၧၩ့လီၫ. 12 ထီးအမၩန့ထၪ့ခွံၬ ၦခမျၧးနီၪ ဂီၩ့တၭ, အီၪက့ၪထၪ့ထီၫအၥၭ; တၭ မိခွံၬလၩ့ခွံၬ ၦအလၬၥံၪနီၪလီၫ. မွဲလါနၫ့တၭ ဆီၪ့ထၪ့ဝ့ၫအ့ၬ. 13 မုဖၩ အစဎွၩ မိဂဲၫထဲၩ့ထဲၩ့တၭ, မိဒုၭအီၪထၪ့ ၦခမျၧး အၪနဲၪ့ဒံၭ လၧအခၪ့ထံၭလီၫ. တၭ အဆၧၫ့အထီလဖၪ ဖီၩ့ခွံၬ, နံၪ့လဖၪ အ့ၪထုၬ မိဂဲၫဝ့ၫ လၧၥုၭမုဖၭဒိၪ, ဒဲအစူၪလးအခၪ့ခိၪ အၪအၪလ့ၬလီၫ. 14 လၧအထီလဖၪ အထးဖၧၩ့နီၪ ၦအၪဂၩ မိဆၧၫ့ထုၪ့ထၫ့ဒၩ မုခံၫ့ အစဎွၩ, ၦလၧအထမျၬ နၡၩခမျၧးလဖၪ မိအီၪက့ၪထၪ့ထီၫအၥၭ ဘဲၫၥိၭ အမိဒုၭအီၪခၧၫ့ ဆၧဒၪ ဆၧလၧယၫလခီၫလီၫ. မွဲလါနၫ့တၭ, မိလၩ့ထံၩဖါဝ့ၫလီၫ. 15 တၭ မုဖၩ အစဎွၩ မိဂဲၫဝ့ၫတၭ, မၩထၪ့ ဆၧခိၪဒၧၩ့တၭ, မၩန့ ဒိၩ့ အီၪလၧအခိၪဒၧၩ့ ခၧၫ့; တၭ မုခံၫ့ အၥုၭမုအၥုၭဖိၪ လၧအရွံန့ဝ့ၫ ဒၪလ့ၬ လမိဆၧၫ့ထုၪ့ဘၪဝ့ၫတၭ, အဂဲးအဘၭ လၧအမိဆၧၫ့ထုၪ့ဝ့ၫနီၪ အီၪအ့ၬ. 16 ၦလၧအဂဲၫထၫ့ဒၩဝ့ၫနီၪ မိမၩဝ့ၫ ထီးဒၪအၥၭဒၪဝ့ၫတၭ, ၦမိဆၧၫ့ထုၪ့ဝ့ၫ လၧအမ့ၬယၫ နးဂၩအ့ၬ. တၭ မိဆၧၫ့ထုၪ့ဝ့ၫ လၧခး အီၪလၧအဎံၫအလၩတၭ, မိမၩလူၬဝ့ၫ လၧအစူၪလီၫ. 17 မိဒိၭအမ့ၬ ဘဲၫၥိၭ အမိလ့ၩနုၬ လၧအဘၩ့အမုး ထၧၫ့ဘၩ့မုးယၫတၭ, ၦအတီၩအလီၩ့ လ့ၩဖိၬအခဲၫ့လီၫ. တၭ မိဖ့ၪလၫ့ဝ့ၫ လၧၦမုၪအဖိၪမုၪ လဂၩ, ဘဲၫၥိၭ အမိမၩဂၭဂီၩ့ဝ့ၫလီၫ. မွဲလါနၫ့တၭ, ဆၧနီၪလမံၩ့ လခၧၫ့ဘၪတၭ, ကဲၪထၪ့ဝ့ၫ လၧအဂးအ့ၬ. 18 မၩဒီၭလဖၧၫ့ အဝ့ၫ မိကၠၪစိၩအမ့ၬ လၧကျိၩ့လဖၪ အအီၪတၭ, မိမၩန့ဝ့ၫ အၪဖျိၪ့လီၫ. မွဲလါနၫ့ တၭ, ဆၧအခိၪလဂၩ မိဒုၭအီၪပထုၬ အဆၧဒုၪဒွ့ၪ, မွဲမၬ, လၧနီၪအမ့ၬယၫ မိဒုၭဘၪကဒၩထဲၩ့ အဆၧဒုၪဒွ့ၪ လၧအနၫ့ဆါဒၪဝ့ၫ အလီၩ့လီၫ. 19 ထီးနီၪလဖၧၫ့ အဝ့ၫ မိကၠၪစိၩအမ့ၬ လၧထိၬလဖၪ လၧအအီၪဝ့ၫ လၧအခးဒၪဝ့ၫ အဖၧၩ့လီၫ. အခၪ့ မိဘၪထၧၩ့တၭ, လၩ့ထံၩဖါဝ့ၫ တၭ, ဆၧဒၪန့လၧၩ့ အဝ့ၫအ့ၬ. 20 တၭ ၦမိဆၧၫ့ထုၪ့ထၪ့ လၧအလး နးဂၩ လၧအမိဒုၭခၫ့ဂၬ ၦအၪ့ကံၩ့အခီၫ့ လၧဘၩ့မုး အဎံၫအလၩ အဖၧၩ့ လီၫ. တၭ လၧမုနံၩလဖၪ ၡၩခိၬ အလးခဲၫ့နီၪ မိထီၩ့ လၧဆၧဂၭဂီၩ့ လါနၫ့တၭ, လမွဲဘၪ လၧဆၧၥၭထၪ့ အကၠီၩ့, မွဲလၧဆၧဒုၭၥုၭ အဖၧၩ့ဆ့အ့ၬ. 21 ၦလၧဆၧလဒူၩလယၪ့ဘၪဝ့ၫ လဂၩ မိဆၧၫ့ထုၪ့ လၧအလး, လၧၦလဖ့ၪလၫ့ဘၪ အဝ့ၫ လၧဘၩ့မုး အလၩအဖၩ့တၭ, မိဂဲၫနုၬဝ့ၫ လၧဆၧဘၪလိၬအိၭလိၬ အဖၧၩ့တၭ, အ့ၪမွဲ မိန့ဘၪ ဘၩ့မုး လၧဆၧချဲၩ့မုၬနါ အကၠီၩ့လီၫ. 22 တၭ ၥုၭမု လၧအလုၬဘံၭဆၧနီၪ မိမၩလၩ့ဘၧၩ့ဝ့ၫ လၧအမ့ၬယၫ တၭ, မိခါလၩ့ဘျ့ၭဝ့ၫ, မွဲမၬ, ဆၧအခိၪ ဘၪဆဲၫ့ လၧဆၧအုၩ့လၩ့ဆ့လီၫ. 23 ထီးအအုၩ့လၩ့ဆၧ လၧအဝ့ၫဒၪ အလးခဲၫ့နီၪ မိမၩဝ့ၫ လၧအအၪ့လီၫဆၧတၭ, မိဂဲၫထၪ့ လၧအခ့ၫအၡၩ ၡၩခိၬဂၩ လါနၫ့တၭ, အစီၩ့အမၩ့ ဒိၪဝ့ၫ လီၫ. 24 မွဲအမိဂဲၫနုၬဝ့ၫ လၧဆၧဘၪလိၬအိၭလိၬ လၧခးအဂ့ၩထုၬ အဖၧၩ့တၭ, မိမၩဆၧ လၧအဖါၥံၪ, ဒဲအဖါၥံၪ အဖါလဖၪ လမၩဘၪဝ့ၫလီၫ. တၭ မိဖ့ၪလၫ့ အၪ့နၩ့ဖၭဝ့ၫ လၧဆၧမၩန့ဆီၪ့, အၪ့ဂူၬန့ဆီၪ့, ဒဲဆၧထူၭဆၧလၧၫ့လီၫ. တၭ မိကိၪ့ဆၧထၫ့ဒုၪဒၩ ထိၬလဖၪ ထီးအမုအလၩဘၪလီၫ. 25 မိထိၪဂဲၩ အၡၩၥုၭမုတၭ, အီၪက့ၪအၥၭဒူၩ အီၪလၧဆၧၥုၭမုခမျၧး ထၫ့ဒၩ မုခံၫ့ အစဎွၩ လီၫ. တၭ မုခံၫ့ အစဎွၩ မိထိၪဂဲၩအၥၭ အီၪဝ့ၫ လၧဆၧၥုၭမုဖၭဒိၪ ဒဲဆီၪ့ဝ့ၫလီၫ. မွဲလါနၫ့တၭ လဆၧၫ့ထုၪ့ဘၪဝ့ၫ, အဂဲးဘဲၫယီၩ အဝ့ၫၥံၪ မိကိၪ့ဆၧထၫ့ဒၩဝ့ၫ လီၫ. 26 မွဲမၬ, ၦလၧအအၪ့ဘၪ အဝ့ၫဒၪ အဆၧအၪ့အွံၪဒၪဝ့ၫလဖၪနီၪ မိမၩဂၭဂီၩ့ အဝ့ၫတၭ, အၥုၭမုခမျၧး မိစဲၪ့တလဲး လုၬဘံၭဆၧတၭ, ၦမိလၩ့ထံၩဖါ ဘၪ ဆၧမၩၥံၫဝ့ၫ အၪဂၩလီၫ. 27 တၭ ဆၧလၧစဎွၩ နံၫဂၩနီၪ ကိၪ့ဝ့ၫ လၧအမိမၩအၧၩ့ဆၧ မိချဲၩ့ ဆၧအဘျံၭအဘျၪ လၧစပွဲ လဖျိၪ့ဎး အနဲၩ့ထံၭလီၫ. မွဲလါနၫ့တၭ ကဲၪထၪ့ဆၧ အ့ၬ. ထီးဆၧဖၭဝဲၩ အထီနီၪ ဘၪဝ့ၫတၭ, ဆၧအထုၬ မိအီၪလီၫ. 28 မိထဲၩ့ထဲၩ့ လၧအခးဒၪဝ့ၫ အဖၧၩ့ အီၪလၧအစူၪလးခၪ့ခိၪဖၭဒိၪတၭ, အၥၭ မိထၫ့ဒၩ ဆၧအုၩ့လၩ့ ဆံၫ့ဎံၪတၭ, မိမၩဆၧတၭ ထဲၩ့ထဲၩ့ဝ့ၫ လၧအခးဒၪဝ့ၫ အဖၧၩ့လီၫ. 29 ဆၧဖၭဝဲၩအထီ ဘၪတၭ, မိလ့ၩနုၬဒီၭ လၧမုခံၫ့လခီၫ လါနၫ့တၭ, ဆၧမၩအၥၭ လၧခဲၫ့လဘျၩ့ ဘဲၫလၧအခၪ့ထံၭလဘျၩ့ အၥိၭအ့ၬ. 30 ဆံၭတံၫ့ အကဘၩ့လဖၪ မိဂဲၫထၫ့ဒၩ အဝ့ၫတၭ, အခိးမွဲ အၥၭ မိဂၭဂီၩ့ဝ့ၫ, မိထဲၩ့ထဲၩ့တၭ, အၥၭ မိခဲၩထၪ့ဘၪ ဆၧအုၩ့လၩ့ ဆံၫ့ဎံၪတၭ; မိထဲၩ့ထဲၩ့ဝ့ၫ ဒဲမၩဆ့တၭ, မိနၪၥ့ၪ ဆၧဘၪဆဲၫ့ လၧၦလၧအစဲၪ့ဒၪ ဆၧအုၩ့လၩ့ ဆံၫ့ဎံၪနီၪလီၫ. 31 ဆၧၥုၭမု လ့ၩဆၧ လၧအအီၪနီၪ မိမၩဘၪၥၭလိၪ ဆၧအလးဆံၫ့ဎံၪ, ဆၧအလးခၧၫ့တၭ, မိအီၪက့ၪခွံၬ ဆၧလု လနံၩဘၪလနံၩတၭ, မိအီၪက့ၪလၩ့ ဆၧဘၪၥၭလိၪ လမံၩ့ လၧအမၩယူဆၧလီၫ. 32 တၭ ၦလၧအလၨၪခၫ့ဖၬ ဆၧအုၩ့လၩ့လဖၪနီၪ အဆၧမိဒုၭကဲၪထၪ့ဝ့ၫ လၧၦဒုၪဒွ့ၪဆၧဆံၫ့ဎံၪ ဒဲအၪ့လီၫဆၧလီၫ. အ့ၪမွဲ ၦလၧအၥ့ၪယၫယွၩလဖၪနီၪ မိဆီၪ့ထၪ့ဝ့ၫတၭ, ဘီၪထၪ့ယီၫထၪ့ဝ့ၫလီၫ. 33 တၭ ၦလၧအကိၪ့ဆၧၥ့ၪ လၧၦခမျၧး အကျၩလဖၪနီၪ မိၥီၪ့လိၪ ၦအၪဂၩလီၫ. မွဲလါနၫ့တၭ မိလူၬဝ့ၫ လၧနၭ, ဒဲမ့ၪလၪ, ဒဲဆၧအၪ့မၧၫ့ဎီးဝ့ၫ, ဒဲဆၧမၩန့ဆီၪ့ဝ့ၫ လၧမုနံၩလဖၪ အထးဖၧၩ့လီၫ. 34 ထီးအဝ့ၫၥံၪ အ့ၪလၩ့ထံၩဖါတၭ, ဆၧမိမၩဆၧၩ့ဝ့ၫ လၧဆၧမၩဆၧၩ့ လဆံၭဖိၪတၭ, ၦအၪဂၩအၥၭ မိဘုၭထၬ လၧအဝ့ၫၥံၪ လၧဆၧချဲၩ့မုၬနါ အကၠီၩ့နီၪလီၫ. 35 ၦလၧအမၩဝ့ၫ လၧဆၧကိၪ့ၥ့ၪ လနၩ့နၩ့နီၪ မိလၩ့ထံၩဖါဝ့ၫ ဘဲၫၥိၭ ဆၧမိမၩခွါဝ့ၫတၭ, မၩဆံၫ့ဝ့ၫ, ဒဲမၩဘွၩဝ့ၫ ထီးအဆၧၫ့အထီ အထုၬဘၪဝ့ၫလီၫ. အဂဲးဘဲၫယီၩ အီၪလၧဆၧဖၭဝဲၩအထီ အဂးလီၫ. 36 စဎွၩ လဂၩနီၪ မိမၩဝ့ၫ ထီးဒၪအၥၭတၭ, မိအီၪက့ၪထၪ့ထီၫအၥၭတၭ, မိအီၪက့ၪဒိၪအၥၭ လၧကယဲ ယွၩ လဂၩလါလါ အဖၫ့ခိၪတၭ, မိချဲၩ့ ဆၧလၩ့လၭလဖၪ ထၫ့ဒၩ ယွၩလဖၪ အယွၩတၭ, မိဘီၪထၪ့ယီၫထၪ့ ထီးဆၧၥၭထၪ့ မိလူၬဝ့ၫလီၫ. အဂဲးဘဲၫယီၩ ဆၧလၧဆၧစ့ၩရၫ့ဝဲၩဝ့ၫနီၪ မိမၩအၥၭ လၩ့ထံးလၩ့ဆ့ၭ လီၫ. 37 အဝ့ၫ လမိဒူၩယၪ့ဘၪ အဖါၥံၪအယွၩ, လမိဒူၩယၪ့ဘၪ ဆၧလၧအဘၪ ၦမုၪအၥၭဆ့တၭ, ဒူၩယၪ့ ယွၩ နးဂၩအ့ၬ. အဂဲးဘဲၫယီၩ မိအီၪက့ၪဒိၪအၥၭ လၧဆၧထီးအလူၬနီၪ အဖၫ့ခိၪလီၫ. 38 အဝ့ၫ မိမၩလၩဖၩ့ ဆၧၥုၭမုအယွၩ လၧအလးတၭ, ယွၩ လဂၩ လၧအဖါလဖၪ လၥ့ၪယၫဘၪဝ့ၫနီၪ မိမၩဘိၪ့ဝ့ၫ လၧထီၫ့ ဒဲစ့ၩ ဒဲထၫ့မျါ, ဒဲလၧဆၧလူဒိၪဎွ့ၩဒိၪလီၫ. 39 အဝ့ၫ မိမၩ ထိၬလဖၪ ဘၪဆဲၫ့ လၧၦလခီၫဘၩ့မုးဖိၪအယွၩ ထီးဒၪအၥၭလီၫ. ထီးဒၪ ၦလၧအမိအုၩ့လၩ့ဝ့ၫ လဂၩလါလါနီၪ မိမၩလၩဖၩ့ဝ့ၫ လီၫ. တၭ မိအီၪက့ၪ ၦလဖၪနီၪ လၧအမိပၧၩ့ ၦအၪဂၩ တၭ, မိဖ့ၪလၫ့ အၪ့နၩ့ဖၭ ထံၫၥံၪခးၥံၪ အဆၧၫ့ လၧအလံၩ့အလဲၫ အဂးလီၫ. 40 လၧဆၧအဆၧၫ့အထီ အထုၬနီၪ မုခံၫ့ အစဎွၩ မိဒုၭၥုၭ လၧအဝ့ၫတၭ, မုဖၩ အစဎွၩ မိဂဲၫ၁ၡိၫ ထၫ့ဒၩ အဝ့ၫ ဘဲၫလံၩ၁ဝံၬ အၥိၭ အီၪလၧလဲၪ့ၥုၭၥံၪ, ဒဲၦထူၬကၥ့ၪ, ဒဲကဘၩ့ အၪဖျိၪ့တၭ, မိလ့ၩနုၬ လၧခးလဖၪ အဖၧၩ့တၭ, မိလုၬဘံၭဆၧ ဒဲခၫ့ဂၬဆၧလီၫ. 41 အဝ့ၫဒၪ မိလ့ၩနုၬ လၧခး အီၪလၧအဎံၫအလၩ လဘံၪ့ အဖၧၩ့တၭ, မိချုၬလၩ့ခွံၬ ခးအၪဘံၪ့လီၫ. မွဲလါနၫ့တၭ, အယီၩ မိဖီၩ့မိဖျ့ၭ လၧအစူၪဖၧၩ့, အံဒၧၫ့, ဒဲမိအၭ, ဒဲၦအၫမၧၫ့ဖိၪ လၧအအၪနီၪလီၫ. 42 အဝ့ၫ မိယၩ့ထၪ့ အစူၪ လၧခးလနၩ့နၩ့ အဖၫ့ခိၪတၭ, ခးအံဇံၭ ဖီၩ့ဖျ့ၭဝ့ၫအ့ၬ. 43 တၭ မိပၧၩ့ဝ့ၫ လၧဆၧအီၪက့ၪကီၪ့ ထီၫ့ ဒဲစ့ၩအလး, ဒဲလၧဆၧလူဒိၪဎွ့ၩဒိၪ လၧခးအံဇံၭ အဖၧၩ့ ထီးအလူၬနီၪ မိပၧၩ့ဝ့ၫတၭ, ၦလံဘၠၫဖိၪ ဒဲၦအံၫ၁အိပၠၫဖိၪ မိအီၪခိၭဝ့ၫ လၧအခၪ့လးလီၫ. 44 တၭ ဆၧအပရၧၫ့ လၧမုထၪ့, ဒဲလၧမုဖၩနီၪ မိမၩခိအၥၭလီၫ. မၩအၥၭဘဲၫနီၪတၭ မိလ့ၩဆၧ လၧအၥၭခဲၩထၪ့ ဆီၪ့ဆီၪ့လ့ၬ ဘဲၫၥိၭ အမိမၩဂၭဂီၩ့ခွံၬ ဒဲမၩယူ ၦအၪဂၩလီၫ. 45 တၭ မိၥုၪ့ အနီးအတဲၩ လၧခိၪလီၩ့ဆံၫ့ဎံၪ အီၪလၧအဎံၫအလၩ လဖျိၪ့ လၧမၫဆမံၭၥံၪ အဘိၩ့ဆၧၩ့တၭ, မိထီၩ့ လၧအထုၬတၭ, ဆၧမၩဆၧၩ့ ဘၪ အဝ့ၫ နးဂၩအ့ၬ.

1 အဆၧၫ့အထီထီးနီၪ ဆၧအခိၪဖၭဒိၪ စမဲၫခအ့လၭ လၧအမၩဆၧၩ့ ၦၡၩခမျၧး လဂၩနီၪ မိဆၧၫ့ထုၪ့ဝ့ၫလီၫ. တၭ ဆၧၡၪ့ဆၧနၭအထီ မိအီၪထၪ့ဝ့ၫ လၧထီးဒၪ ၦလဆၨၩ အီၪထၪ့ဝ့ၫ ခီၫလၧအထီလထီနီၪ, နၭဝ့ၫ ဘဲၫနီၪၥိၭ လအီၪဘၪတၭ, ဆၧလၧအထီနီၪ ၦၡၩခမျၧး, ကယဲ ၦလၧအမံၩ့ ကွ့ၭအၥၭ လၧလံၬဖၧၩ့ လဂၩလါလါနီၪ မိဖီၩ့ဖျ့ၭဝ့ၫလီၫ. 2 ၦလၧအမံၫဝ့ၫ လၧဂၪ့ခိၪမုၬ အကျၩ အၪဂၩနီၪ မိနၪ့ထၪ့အၥၭ, လနၩ့နၩ့ လၧဆၧမၧၫ့ အဆိၩအကၠၪ အဂးတၭ, လနၩ့နၩ့ လၧဆၧမ့ၬမဲ ဒဲဆၧမၩကြၩ့ထမးဝ့ၫ အဆိၩအကၠၪ အဂးလီၫ. 3 ၦလၧအကိၪ့ဆၧၥ့ၪ မိယုၩ့ယဲထၪ့ ဘဲၫမူၭခိၪ အဆၧဖၩ့ အၥိၭတၭ; ၦလၧအဒုၭတီၩဒုၭလီၩ့ ၦအၪဂၩနီၪ ဘဲၫၡၪၥံၪ အၥိၭ အဆိၩဆိၩအကၠၪကၠၪလီၫ. 4 နဝ့ၫဒၪယီၩ, စဒၫ့နအ့လၭဧ့, ကၭဘံၭထၬ ဆၧချဲၩ့လဖၪ အလးခဲၫ့နီၪတၭ, စဲၩနဲၪ့ထၬ လံၬ ထီးဆၧအထီ အထုၬနီၪဆံၭ. ၦအၪဂၩ မိယိဆီၫ့မီၪ့ဆၧ ထံၫထံၫဆၭဆၭတၭ, ဆၧၥ့ၪယၫ မိအၪထၪ့လီၫ. 5 ယၧၩ, စဒၫ့နအ့လၭယီၩ, ယယိဆၧတၭ, ယိခွါ, ၦဂူၫဂၩ နံၫဂၩ ဆၧၫ့ထုၪ့ဝ့ၫ, လဂၩ လၧထံၫနဲၩ့ အယီၩလခီၫ, အလဂၩ လၧထံၫနဲၩ့ ဝါလခီၫလီၫ. 6 တၭ ၦစံၭ ၦကီၩ့ၥိၭဝ့ၫ လၧဆၧဘွၩ ဖျ့ၫလံၬကံၭ လၧအအီၪဝ့ၫ လၧထံၫအဖၫ့ခိၪနီၪ, ဆၧလၩ့လၭလဖၪ အထုၬနီၪ မိအီၪ ဆံၭယံၬလဲၪ. 7 ယနါဂၧၫ့ ၦလၧအကီၩ့ၥိၭဝ့ၫ လၧဆၧဘွၩ ဖျ့ၫလံၬကံၭ လၧအအီၪဝ့ၫ လၧထံၫအဖၫ့ခိၪ လဂၩ အလူတၭ, ယူၬထၪ့ အစူၪထွ့ၪ ဒဲအစူၪစ့ၪ လၧမူၭခိၪတၭ, ဆိၪလၩ့အၥၭ လၧဆၧအမၧၫ့ဝ့ၫ လၩ့ဆိၩလၩ့ကၠၪ လဂၩ အမ့ၬယၫတၭ, စံၭဝ့ၫ, မိအီၪဝ့ၫ လၧအထီလထီ, ဒဲအထီလဖၪ, ဒဲဖိၭဖၫ့ လထီ အဂးလီၫ. တၭ ထီးဆၧမၩလၩ့ဘျ့ၭ ၦခမျၧးဆံၫ့ဎံၪ အစီၩ့အမၩ့တၭ, ဆၧထီးအလူၬနီၪ မိမၩဎွ့ၩအၥၭလီၫ. 8 ယနါဂၧၫ့ဆၧ လါနၫ့တၭ, ယနၪၥ့ၪအ့ၬ. တၭ ယစံၭ, ယကဆါဧ့, ဆၧလဖၪနီၪ အထုၬ မိမၩအၥၭ ဘဲၫၥ့ၪလဲၪ. 9 အဝ့ၫဒၪ စံၭဝ့ၫ, စဲၪ့ထၪ့တၭ, စဒၫ့နအ့လၭဧ့, အဂဲးဘဲၫယီၩ ဆၧချဲၩ့နီၪ ကၭဘံၭထၬယူၭ အၥၭယူၭ, စဲၩနဲၪ့ထၬယူၭအၥၭ ထီးဆၧအထီအထုၬ ဘၪဝ့ၫလီၫ. 10 ၦအၪဂၩ မိဘၪ ဆၧမၩဆံၫ့ထၪ့ဝ့ၫတၭ, မိဘွၩဝ့ၫတၭ, မိဘၪ ဆၧမၩခွါဝ့ၫဒၪလီၫ. အ့ၪမွဲ ၦလတီၩလလီၩ့ဘၪလဖၪနီၪ မိမၩ ဆၧလတီၩလလီၩ့ဘၪတၭ, ၦလတီၩလလီၩ့ဘၪနီၪ မိနၪၥ့ၪဝ့ၫ နးဂၩအ့ၬ. အ့ၪမွဲ ၦကိၪ့ဆၧၥ့ၪလဖၪနီၪ မိနၪၥ့ၪဆၧလီၫ. 11 လၧဆၧအထီ လၧဆၧမိအီၪက့ၪခွံၬ ဆၧလု လနံၩဘၪလနံၩတၭ, လၧဆၧအီၪက့ၪထၪ့ ဆၧၥၭလိၪအဆၧ လၧအမၩယူဆၧ လံၩလံၩနီၪ အနံၩ မိအီၪ လထီၫ့ နံၫယၩခွံၫဆံၫလီၫ. 12 ၦလၧအအီၪခိၭဆၧ ဒဲထီၩ့ဝ့ၫ လၧလထီၫ့ ၥၧၫ့ယၩၥၧၫ့ဆံၫ ယဲနံၩနီၪ ဘၪဆိၪဂ့ၩဝ့ၫလီၫ. 13 အ့ၪမွဲ နဝ့ၫဒၪယီၩ, လ့ၩဆၧ ထီးအထုၬ ဆံၭ. တၭ နမိအီၪပွံၭ ဒဲဆၧၫ့ထုၪ့ လၧနလးဒၪနဝ့ၫ လၧမုနံၩလဖၪ အထုၬနီၪလီၫ.